
ESIPUHE. 


"Elkätte,  hyvät  imeiset, 

tuota  ouoksi  otelko, 

jos  ma,  lapsi  liioin  lauloin. 

En  ole  opissa  ollut, 

käynyt  mailla  mahtimiesten, 

saanut  ulkoa  sanoja, 

loitompata  lausehia." 

Ylläolevia  Kalevalan  säkeitä  ei  ole  aivan 
suotta  lainattu  tähän,  sillä  vasta  m.  m.  niillä 
lohduttautumalla  Mr.  J.  H.  Jasberg  otti 
suostuakseen  esillä  olevan  kokoelman  julkai- 
semiseen, mihin  häntä  eräiltä  tahoilta  keho- 
tettiin lähinnä  hänen  hiljattain  viettämänsä 
60-vuotispäivän  aikoihin. 

Kokoelma  on  muistelmantapainen,  nim.  si- 
käli että  se  sisältää  ainoastaan  aikaisemmin, 
vuosien  varrella,  muistiinpantuja,  puhuttuja, 
kerrottuja  y.  m.  s.  kappaleita.  Niitä  ei  ole 
alkuaan  kirj otettu  vartavasten  julkaisemi- 
sen tarkotuksessa,  vaan  yksinomaan  omas- 
sa yksilöllisessä  mielessä.    Mr.  J.  H.  Jas- 

berg  on  pitkän,  viidettäkymmenvuotisen, 
Amerikassa-olonsa  aikana  ehtinyt  olla  mu- 
kana paljossa,  kuullut  ja  kokenut  kaiken- 
laista sekä  pannut,  viisaan  työntekijän  ta- 
voin, tallelle  ja  muistiin  kuulemiaan  ja  ko- 
kemiaan pikku  piirteitä,  kohtauksia,  tapah- 
tumia, seikkailuja,  asioita,  tietoja  j.  n.  e. 
Niitä  on  kertynyt  sillälailla  sievä  varasto, 
josta  esillä  olevaan  kokoelmaan  on  poimittu 
vain  pääasiassa  aikaisempiin  siirtolaisoloi- 
hin  liittyviä  ja  niitä  kuvastavia  kappaleita. 
Ne  eivät  suinkaan  tahdo  esiintyä  minkään 
suuremmoisin  vaatimuksin.  Niiden  yhdin- 
hän  on  vain  korutonta  kertomusta  siirtolais- 
ten silloisista  koruttomista  oloista.  Erikseen 
on  otettu  mukaan  muuan  myöhempi  puhe 
(v:lta  1904)  edustaman  tätä  tunnettua  puol- 
ta Mr.  J.  H.  Jasbergin  laajaa  toimintaa,  jol- 
la Amerikan  suomalaisten  keskuudessa  on 
niin  huomattu  merkitys. 

Kappaleitten  juonen  muodostaa  kernaasti 
joku  seurapuheesta  laajentunut  kasku,  jota 
Mr.  J.  H.  Jasberg,  humoristi  ja  rakastetta- 
va seuramies,  hellii.  Mutta  juonta  säestävät 
lukuisat  mitä  sattuvimmat  pikku  piirteet, 
jotka  kuvastavat  oloja,  historiaa,  kansan- 
luonnetta, ihmisluonnetta,  pyrkimyksiä,  saa- 
vutuksia j.  n.  e.  ja  jotka  oikeastaan  ovatkin 

pääasiana.  Verratonta  hyväntuulisuutta  ja 
huumoria  pulppuaa  kaikkialta  esiin.  Sitä- 
paitsi pilkistää  sieltä  täältä  ilmoille  milloin 
iloa  ja  ylpeyttä  suomalaisuudesta,  milloin 
jokin  kehotus,  opetus  tai  varotus  j.  n.  e.  En- 
nen kaikkea  juuri  leikillisyyden  ja  vakavuu- 
den sopusointu  leimaa  Mr.  J.  H.  Jasbergin 
elämän  varrella  hankkiman  elämänymmär- 
ryksen  ja  -katsomuksen. 

Monet  seikat  ja  puolet  kysymyksessä  ole- 
vissa pakinoissa  ovat  näin  kehottaneet  nii- 
den julkaisemiseen  lajempaakin  yleisöä  var- 
ten. 

Julkaisijat  ovat  suorittaneet  valikoinnin, 
kuten  sanottu,  etupäässä  vanhinta  aikaa  sil- 
mälläpitäen, nim.  nykyisen  siirtolaismies- 
polven  iästä  puhuen.  Lisäksi  on  eri  kappa- 
leet kielellisesti  käyty  läpi. 

Hancockissa,  Mich.,  marrask.  1922. 

Digitized  by  the  Internet  Archive 
in  2014 


https://archive.org/details/amerikoissapakinOOjasb 


ANKARA  OTTELU. 


Syksyllä  1879,  Quincyn  mäellä,  Michiga- 
nissa, oli  juuri  satanut  kolmisen  tuumaa  tuo- 
retta lunta.  Suomalainen  Taskisen  Pekka 
ja  irlantilainen  Sullivanin  Patrick  pääsi- 
vät toisten  lasten  kanssa  ulos  Pewabic'in 
vanhasta  koulusta.  Lumi,  jonka  tiheää  sa- 
tamista lapset  olivat  suurella  mielenkiinnol- 
la jälkeen  puolisen  koulun  akkunasta  seuran- 
neet, houkutteli  he-idät  heti  ulos  päästyä  an- 
karaan lumisotaan.  Siinä  heitettiin,  juostiin 
pakoon,  huudettiin  ja  karjaistiin,  niin  että 
seutu  oli  yhtenä  pauhuna.  Pekka  ja  Päti, 
joiden  välit  entuudestaan  eivät  olleet  kaik- 
kein parhaat,  joutuivat  lumisodassa  kilpa- 
sille. Päti  nakkasi  Pekkaa  suurella  ja  ko- 
valla lumipallolla  vasten  naamaa.  Jäyk- 
kä suomalainen  Pekka  ei  ollut  siitä  millän- 
säkään, vaan  lähetti  samanlaisen,  ehkäpä 
vähän  raskaammankin  takaisin,  joka  onnek- 
si taiko  onnettomuudeksi  sattui  Pätiä  ihan 

leukaan.  Se  oli  kuumaveriselle  Patille 
enemmän  kuin  tarpeeksi  ja  suoraa  päätä  hän 
heti  hyökkäsi  Pekan  kimppuun,  kaksi  toveria 
apunaan.  Mutta  ennenkuin  he  ennättivät 
Pekalle  mitään  tehdä,  kerkesi  muita  suurem- 
pi 0'Connor'in  poika  väliin.  0'Connoria 
kaikki  pienemmät  pojat  pelkäsivät  ja  kunni- 
oittivat, joten  hän  helposti  sai  pojat  eroite- 
tuksi.  Päti  kirkui  ja  puri  hammasta  ja  Pek- 
ka ähkyi  ja  mullisteli  silmiään  kuin  vihainen 
sonni.  0'Connor'in  poika,  tappelujen  jär- 
*  j estäjä,  kysyi  molemmilta,  haluaisivatko  he 
oikein  otella.  Päti  huusi,  leukaansa  pidellen, 
tahtovansa  vaikka  syödä  tuon  filanderin  pe- 
nikan. Pekka  taas  sai  vasta  suurella  vaival- 
la ähkymiseltänsä  sanotuksi,  että  hänkin  ha- 
lusi koettaa.  Sovittiin  siitä  kuinka  monta 
"raundia"  piti  otella.  Päti  esitti  viittä,  mut- 
ta kaikkien  kummaksi  Pekka  ei  suostunut 
siihen.  Hän  esitti  aina  kymmentä,  s.  o.  niin 
monta,  että  toinen  varmasti  tunnustaisi  hä- 
vinneensä. 0'Connor  kannatti  Pekan  esitys- 
tä, nimitti  itsensä  ottelun  prefraattoriksi  ja 
julisti  ottelun  säännöiksi  seuraavat:  potkia, 
purra,  kynsiä  ja  pukkia  ei  saa,  mutta  vään- 
tää ja  puristella  saa  niin  paljon  kun  vain  jak- 
saa. Joka  ottelussa  rikkoisi  näitä  sääntö- 
jä, hänet  julistettaisiin  hävinneeksi,  vaikka 


—  li- 
han muuten  olisi  voittanut  kuinka  loistavas- 
ti hyvänsä.  0'Connor  kääntyi  sitten  toisten 
poikien  puoleen  ja  selitti,  että  nyt  annettai- 
siin Pekan  ja  Pätin  otella,  mutta  filander- 
pojat  eivät  saisi  mennä  Pekan  apuun  enem- 
män kuin  irish-pojat  Pätin  apuun.  Ja  hän 
lisäsi  vielä,  että  jos  joku  jommaltakummalta 
puolelta  uskaltaisi  sekaantua  otteluun,  niin 
hän  kääntäisi  siltä  naaman  hartioitten  puo- 
lelle. Sen  jälkeen  hän  viittasi  kädellään  Pä- 
tille  ja  Pekalle,  luki  1  —  2  —  3  ja  ottelu  al- 
koi. 

Pekka  ja  Päti  väänsivät  ja  puristelivat 
sääntöjen  mukaan.  Irish-pojat  kiihoittivat 
Pätiä  repimään  tuon  filanderin  nulikan.  Ja 
Päti  panikin  parastaan.  Koko  seutu  kaikui 
ja  lumi  pölisi.  Mutta  Pekan  ystävät  eivät 
hiiskahtaneet  sanaakaan.  He  ähkyivät  ja 
puhkuivat  vain  hengessään  kuin  pappilan 
taikina,  ja  housuntaskuissaan  he  puristivat 
pieniä  mutta  tanakoita  nyrkkejään.  Vih- 
doin ottelijat  kaatuivat  ja  Pekka  joutui  alle. 
Silloin  irish-pojat  kirkasivat  täysillä  keuh- 
koilla ja  suomalaisten  poikain  silmät  kiilui- 
vat totisina  kuin  esi-isien  sarkatakin  napit. 
Joka  taholta  tungettiin  lähemmäs.  0'Con- 
nor'illa  oli  täysi  työ  pitää  kummankin  ystä- 
vät loitommalla.    Ottelijat  väänsivät  ja  pu- 

ristelivat.  Joskus  oli  Pekkakin  päästä  pääl- 
le, mutta  Pätin  ystävät  huusivat  kauheasti 
ja  käskivät  painaa  tuon  filanderin  nulikan 
maan  alle.  Suomalaiset  pojat  pysyivät  yhä 
äänettöminä  ja  Päti  sai  taas  Pekan  alleen. 
Ottelu  ja  innostus  jatkui  siten,  ja  kun  Pekan 
ei  onnistunut  päästä  päälle,  niin  Päti  esitti 
hänelle  antautumista.  Pekka  ei  vastannut  sii- 
hen sanakaan,  ponnisteli  vain  altapäin  kuin 
karhunpenikka.  Yhtäkkiä  Päti  silloin  hyp- 
päsi pystyyn  Pekan  päältä  ja  sanoi,  ettei 
hän  kehdannut  tuollaisen  nahjuksen  kanssa 
otella,  josta  ei  edes  ollut  miehen  vastukseksi. 
Mutta  Pekka  kömpi  myöskin  ylös  ja  luiskah- 
tamatta sanaakaan  hyökkäsi  jälleen  Pätin 
niskaan.   Leikki  alkoi  taas  ja  ankarampi. 

Väännettiin  ja  pudisteltiin.  Päti  oli  jo 
sääntöjäkin  rikkoa,  kun  0'Connor'in  anka- 
rat sanat  saivat  hänet  palaamaan  sovittuun 
järjestykseen.  Seurasi  taas  uusi  ottelu  ja 
Pekka  joutui  alle.  Irish-pojat  päästivät  ki- 
makan riemu-huudon,  mutta  suomalaiset  po- 
jat vilkaisivat  toisiaan  salavihkaa  silmiin, 
ikäänkuin  olisivat  kyselleet,  joko  tässä  nyt 
sitten  jouduttiin  tappiolle  ja  häpeään  ja  en- 
tistä enemmän  toisten  pilkaksi  ja  nauruksi. 
Pekka  sentään  vain  yhä  väänsi  kuin  kontio 
ja  kouristi  kuin  kilpikonna.   Päti  oli  päällä, 

mutta  alkoi  jo  hermostuen  puolittain  itkusta 
värähtävällä  äänellä  nimitellä  Pekkaa  fin- 
landeriksi  y.  m.  Pekka  ei  siitä  välittänyt  ei- 
kä myöskään  hellittänyt  ankaria  otteitaan, 
vaan  päinvastoin  lujensi.  Päti  teki  nyt  an- 
karan ponnistuksen,  itki  ja  vikisi,  kalkutti 
Pekan  päätä  tantereeseen  ja  kehoitti  Pekkaa 
hellittämään  itsensä  irti.  Mutta  Pekka  ei 
välittänyt  komennoista,  väänti  vain  ja  kou- 
risti kuin  peto.  Pätin  ja  Pekan  ystävät  huo- 
masivat, että  ottelussa  oli  tapahtumassa 
muutos.  Huudot  hiljenivät.  Suomalaisten 
poikain  silmiin  ilmaantui  toivehikas  loisto, 
mutta  irish-poikain  naamassa  kuvastui  jo 
epätoivon  ilme.  Pekka  oli  tosin  edel- 
leen alla  ja  Päti  päällä;  mutta  auttamat- 
tomasti Päti  alkoi,, ystäviensä  kaikista  kehoi- 
tuksista  huolimatta,  kallistua  ensin  kyljel- 
leen ja  viimein  hän  pyörähti  selälleen.  Pek- 
ka vääntyi  verkalleen  hänen  päällensä  otet- 
taan hellittämättä  hetkeksikään.  Päti  koet- 
ti puristella,  itkeä  ja  haukkua,  mutta  kaikki 
oli  turhaa.  Hän  tiesi  menettäneensä  otte- 
lun, johon  hän  niin  suurilla  toiveilla  ja  vas- 
tustajaansa halventavilla  sanoilla  oli  ryhty- 
nyt, ja  se  juuri  häntä  enimmän  harmittikin. 
Hän  pelkäsi  ystäviensä  ylenkatsetta  ja  tuon 
rautakouraisen  Pekan  ja  hänen  samanlais- 

ten  kumppaniensa  kostoa.  Nämä  tunteet  es- 
tivät häntä  loppuun  asti  tunnustamasta  tap- 
piotaan. Mutta  minkä  täytyy  tapahtua,  sen 
täytyy  tapahtua.  Ja  kun  Pekka  ei  hellittä- 
nyt, niin  Pätin  lopultakin  täytyi  tunnustaa 
tapanneensa.  Varovainen  Pekka  ei  kummin- 
kaan heti  hellittänyt  otettaan,  vaan  katseli 
kysyvästi  0'Connoria  suoraan  silmiin.  Vas- 
ta sitten  hän  irroitti  kouransa,  kun  0'Con- 
nor  lopullisesti  julisti  hänen  voittaneen. 

Pekka  nousi  hitaasti  ja  varmasti  pystyyn. 
Päti  teki  samoin  ja  kaikki  oli  hiljaista  kuin 
ukkosen  jälkeen;  ei  kuulunut  muuta  kuin 
Pätin  tasainen  nyyhkytys.  0'Connor  kat- 
kaisi lopulta  hiljaisuuden  kuuluvalla  ja  var- 
malla äänellä  julistaen:  " Pojat!  Tässä  on 
kaksi  reilua  toveriamme  otelleet.  Pekka  on 
voittanut  ja  Päti  hävinnyt.  Me  kaikki  olem- 
me saman  koulun  poikia  ja  minä  esitän,  että 
Päti  ja  Pekka  tässä  tekevät  selvän  sovinnon 
ja  antavat  toisilleen  kättä.  Sitten  emme  pu- 
hu sen  enempää  kummaltakaan  puolelta".  Pä- 
ti, joka  ensin  oli  ottelun  alkanut,  oli  myöskin 
ensin  valmiina  noudattamaan  kehoitusta. 
Mutta  jäykkä  suomalainen  Pekka  ei  liikahta- 
nut paikaltaan  eikä  lausunut  sanaakaan 
suustaan,  katseli  vain  alas  varpaisiinsa  ja 

olisi  ehkä  siinä  asennossa  seisonut  kuinka 
kauan  tahansa,  ellei  hänen  paras  toverinsa, 
Rantalan  Kalle,  olisi  tullut  avuksi,  ottanut 
Pätiä  kädestä  ja  vienyt  häntä  Pekan  viereen 
ja  pistänyt  sievästi  heidän  punoittavia  kou- 
riansa yhteen.  Tätä  tekoa  ei  Pekkakaan 
enää  vastustanut,  vaan  puristi  lujasti  ja  nos- 
ti katseensa  ylös.  Pojat  huomasivat  sil- 
loin pienen  pisaran  hänen  silmänurkassaan. 
Irish-pojat  katselivat  suut  auki  ja  odottivat 
lopputoimitusta,  sillä  he  pitivät  luonnollise- 
na, että  Pekan  ystäväin  on  vietävä  Pekka 
voittokulussa  ympäri  kylää  ja  huudettava: 
"What's  the  matter  with  Peter?  Who's 
alright?  Peter's  alright!"  Suomalaiset  po- 
janpallerot  eivät  kumminkaan  suoneet  Pe- 
kalle sen  suurempaa  kunnianosoitusta  kuin 
että  katselivat  häntä  loistavin  silmin.  Ja 
mitäpä  muuta  heidän  olisi  tarvinnutkaan 
tehdä,  sillä  Pekka  oli  ainoastaan  tehnyt  vel- 
vollisuutensa, jonka  kuka  muu  hyvänsä  heis- 
tä olisi  tehnyt,  jos  se  olisi  jonkun  toisen  osal- 
le sattunut.  Pekka  ja  Rantalan  Kalle  otti- 
vat kastuneet  kirjansa  ja  juoksivat  kotiinsa 
päin  niin  että  tanner  tömisi,  kun  pelkäsivät 
kotona  saavansa  nuhteita  hilj astumisestaan. 
Toiset  suomalaiset  pojat  tekivät  samoin  ja 
jättivät  koko  taistelutantereen  tapanneille, 

sen  sijaan  että  tavallisessa  sodassa  taistelu- 
tanner jää  voittajille.  Irish-pojat  seurasivat 
kummissaan,  ehkäpä  hieman  nöyryytettyinä- 
kin perässä,  Päti  heidän  seurassaan.  Hän 
tunsi  vieläkin  nahoissaan  suomalaisen  lujat 
kourat,  niin  ettei  tahtonut  voida  kotiin  pääs- 
tyäänkään itkuaan  hillitä,  vaan  puhkesi 
uuteen  nyyhkytykseen.  Isä-Päti,  kova  mies, 
kysyi  syytä  itkuun.  Poika  vastasi  itku  kur- 
kussa, että  filanderin  nulikka  oli  piessyt  hä- 
net. Isä  siihen  heti  äyhkäsi  että  "miks'et 
sinä  piessyt  häntä".  Päti  änkytti  että  kyl- 
lä hän  olisi  piessyt,  mutta  kun  se  ei  ru- 
vennut olemaan  piestävänä,  vaan  oli  aina 
noussut  ylös  ja  lopulta  piessyt  hänet.  Ukko 
otti  silloin  poikaa  pyörystä  kiinni,  työnsi 
ovesta  ulos  portuaan  ja, painoi  oven  kiinni 
murahtaen:  "huuda  siellä  niin  kauan  kun 
opit  puolesi  pitämään". 

Vaikka  suomalaiset  pojat  eivät  olleetkaan 
pitäneet  suurta  melua  voitostaan,  mikä  ei 
olekaan  suomalaisen  luonnon  mukaista,  niin 
siitä  huolimatta,  kukaties  sen  takiakin,  ot- 
telu aiheutti  suuren  muutoksen  irish-poikain 
käytöksessä  heitä  kohtaan;  lisäksi  suomalai- 
set olivat  henkisestikin  poikkeuksetta  kou- 
lun parhaita  oppilaita.  Aina  sen  perästä, 
kun  irlantilaiset  huomasivat,  että  suomalai- 

nen  poika  alkoi  ähkyä  ja  puhkua  kuin  rank- 
kitynnyri,  he  koreasti  heittivät  haukkumas- 
ta ja  käyttäytyivät  kiltisti.  — 

* 

Asiassa  oli  omituista  se,  että  kahden  kan- 
sallisuuden lapset,  joitten  molempain  enti- 
nen isänmaa  vaikeroi  vieraan  ikeen  alla, 
taistelivat  olemassaolostaan  kaukana  vie- 
raalla maalla,  molemmille  vapaalla  kama- 
ralla. Viimeiset  vuodet  ovat  näille  molem- 
mille kansoille  tuoneet  tullessaan  hartaasti 
kaivatun  vapauden,  kuinka  sen  sitten  on- 
nistuvat säilyttämään.  Yllä  oleva  on  pieni  ku- 
vaus Amerikan  suomalaisten  siirtolaisten  ai- 
kaisemmista oloista.JMiehen  piti  työpaikoilla 
näyttää  toteen,  että  hän  kykenisi  kilpaile- 
maan työssä  vaikka  kenen  kanssa.  Mutta  tä- 
mä hänen  taitonsa  ja  kykynsä  herätti  kateut- 
ta " toiskielisissä"  työmiehissä.  Häntä  alettiin 
vihata  ja  työstä  palattua  piti  hänen  otteluis- 
sa näyttää,  että  hän  oli  mies  sekä  rauhassa 
että  sodassa.  Suomalaisen  piti  päivällä  teh- 
dä työtä  lujemmasti  kuin  toisten  työmiesten 
ja  illalla  siitä  syystä  lisäksi  tapella.  Mutta 
hän  kesti  ja  voitti;  voitti  sentähden  että  hä- 
nellä oli  suomalainen  sisu.     Niin  hän  on 

uransa  uurtanut,  —  isä  työmaalla  ja  lapset 
koulusalissa  ja  koulukartanolla.  Nyt  hänen 
kovat  kouransa  ovat  lujemmasti  kiinni  tä- 
män maan  kamarassa  kuin  minkään  kansalli- 
suuden, joka  on  tänne  siirtynyt  viime  puolen 
vuosisadan  aikana. 


MISSÄ  TÄÄLLÄ  HERRAIN  OSAS- 
TO ON? 


Parikymmentä  vuotta  sitten  saapui  Calu- 
metiin  eräs  herrasmies  Suomesta.  Nuoresta 
iästään  huolimatta  hänellä  oli  eräässä  länsi- 
Suomen  pikkukaupungissa  ollut  muutaman 
vuoden  pieni  kauppaliike.  Mutta  kun  puodin 
ovia  eräänä  maanantaiaamuna  ei  avattu- 
kaan niinkuin  tavallisesti,  herätti  se  uteliais- 
sa pikkukaupunkilaisissa  luvallista  kummas- 
tusta ja  asiasta  ilmoitettiin  viranomaisille. 
Kun  puodin  ovet  murrettiin  auki  ja  lähempi 
tutkimus  asiasta  toimitettiin,  kävi  selville, 
että  omistaja  oli  luikkinut  matkoihinsa  vie- 
den mukanaan  kaikki  rahat  (mitä  niitä  lie- 
nee ollut)  ja  jättäen  jälkeensä  sievän  joukon 
maksamattomia  laskuja.  Mitäpä  siitä!  Lau- 
ri oli  onnellisesti  päässyt  tiehensä  ja  muut- 
tunut "Louiseiksi.  Sukunimikin  oli  vaihtunut 
paitsi  sen  alkukirjain,  joka  vielä  oli  sama 

kuin  vanhassa  maassakin  ja  siis  ainoa  yh- 
dysside entisyyden  kanssa. 

Uudessa  maassa  esiintyi  tulokkaamme  va- 
lokuvaajan oppilaana.  Kansalaistensa  kes- 
kuudessa liikkuessaan  hän  sai  kuulla  yhtä  ja 
toista  näiden  oloista  ja  elintavoista.  Muun 
muassa  tuli  tämän  naisellisen  hienon  herras- 
miehen tietoon  se,  että  suomalaisilla  Calu- 
metissa  oli  useampia  saunojakin.  Niitä  kuu- 
luivat " kansalaiset"  hyvin  yleisesti  käyttä- 
vän; olivatpa  monet  "toiskielisetkin"  oppi- 
neet oivaltamaan  suomalaisen  saunakylvyn 
suloisuuden.  Louisissa  heräsi  vastustamaton 
halu  päästä  kylpemään  oikein  suomalaiseen 
tapaan.  Hän  tiedusteli  kuitenkin  mikä  nois- 
ta saunoista  olisi  paras  ja  hänen  arvolleen 
sopivin.  Saatuaan  tarpeelliset  tiedot,  otti  ja 
meni  hän  siis  muutamana  iltana  erääseen 
suomalaiseen  saunaan. 

Etuhuoneesta  ohjasi  saunan  isäntä  tulijan 
pukuhuoneeseen.  Siellä  kolme  miestä  oli  juu- 
ri pukeutumassa.  Louista  käskettiin  riisu- 
maan yltään,  sillä  sauna  olisi  kohta  valmis. 
Mutta  Louis  ei  oikein  tietänyt  mitä  hänen  oli- 
si pitänyt  tehdä.  Hän  ei  edes  aluksi  ruven- 
nut istumaan,  vaikka  "kansalaiset"  häntä 
siihen  kohteliain  sanoin  kehoittivat.  Seisoi 


—  21  — 


vain.  Hetkisen  kuluttua  hän  tuikean  näköi- 
senä kysyä  tokaisi : 

"Missä  täällä  herrain  osasto  on?" 

"Jaa  herrain  osastoko?  Eipä  täällä  sel- 
laista osastoa  satu  olemaankaan",  vastasi 
eräs  kylpijöistä. 

Silloin  Louisin  kärsivällisyys  loppui. 

"Vai  ei  olekaan  herrain  osastoa?  Sepä 
kummaa.  No,  missä  ne  suomalaiset  papit, 
lakimiehet,  tuomarit,  apteekkarit,  lääkärit  ja 
liikemiehet  sitten  kylpevät?  Vai  eivätkö 
kylve  ollenkaan,  kosk'ei  täällä  herrain  osas- 
toa ole?" 

"Kyllähän  ne  käyvät  kylpemässä  nekin, 
mutta  siinä  ne  kylpevät  missä  muutkin",  vas- 
tattiin. 

"Samassa  osastossako  kuin  muutkin?  To- 
siaanko ?" 

"Samassa,  ihan  samassa",  oli  vastaus. 

"Mikäs  mies  te  olette?"  kysyä  töksähytti 
Louis  siltä  mieheltä,  joka  hänelle  vastauksia 
oli  antanut. 

"Olen  suomalainen  pappi",  vastasi  puhu- 
teltu lyhyesti,  mutta  kohteliaasti. 

Kummastellen  kääntyi  Louis  toisen  kylpi- 
jän puoleen.  "Entäs  te,  mikäs  te  sitten  olet- 
te?" 

"  Suomalainen  lääkäri . " 

Siinä  oli  Louisille  kylliksi.  Kolmannelta 
kylpijältä  ei  hän  enää  tohtinut  kysyä,  kuka 
hän  oli.  Kylpijät  saivatkin  samassa  puetuk- 
si ylleen  ja  poistuivat.  Louis  jäi,  poltellen  sii- 
nä istuessaan,  miettimään  kuinka  turvaton 
sentään  säätyhenkilön  asema  Amerikassa 
saattoi  olla,  kun  ei  edes  saunassa  ollut  erityi- 
siä osastoja  heitä  varten. 

"Herra  on  hyvä  ja  tulee  kylpemään  niin 
pian  kuin  ehtii.  Sauna  on  valmis." 

Nämä  isännän  sanat  herättivät  Louisin 
mietteistään,  mutta  antoivat  hänelle  samalla 
uutta  miettimisen  aihetta.  Miksikä  se  häntä 
herraksi  kutsui,  vaikkei  täällä  ollut  herrain 
osastoakaan  ? 

Jos  kohta  kaikki  siis  ei  ollutkaan  niin  kuin 
Louis  oli  odottanut,  päätti  hän  kuitenkin  kyl- 
peä kuin  kylpeäkin  ja  riisuutui.  Hän  meni 
saunaan  ja  löi  omakätisesti  löylyä.  Sitä  oli- 
kin riittävästi  ja  kaikki  saunassa  näytti  ole- 
van puhdastakin.  Siinä  lauteilla  hän  jonkun 
aikaa  makasi,  mutta  taas  hän  alkoi  kummas- 
tella ettei  pesijätärtä  ruvennut  kuulumaan. 

"Mikä  hiiden  sauna  tämä  on,  kun  ei  tänne 
pesijätärtä  tule?"  Louis  itsekseen  tuumaili. 
Mutta  kun  löyly  alkoi  väsyttää,  täytyi  hänen 
pian  tulla  alas  lauteilta.  Hän  kutsui  isän- 
nän saunaan  ja  kysyi  pesijätärtä.  Isäntä 

parka  luuli  pahempaakin  tarkoitettavan  ja 
tiuskasi  vähän  äkäisesti,  ettei  hänen  saunas- 
saan miesten  puolella  mitään  naisia  ole.  Lou- 
is selitti  vastaukseksi,  että  hän  vain  halusi- 
kin sellaista  naista,  joka  hänet  pesisi.  Isän- 
tä, leppyen  ja  hoksaten,  sanoi  pesijän  kyllä 
olevan,  mutta  miesten  osastolla  oli  miespesi- 
jä  ja  naisten  osastolla  naispesijä.  Samoin 
selitti  hän  olevan  laidan  kaikissa  Amerikan 
isoissakin  kylpylaitoksissa. 

Kylvettäjä  nyt  saapui  ja  ryhtyi  heti  toi- 
meensa. Pian  olikin  Louis  niin  puhdas  ettei 
hän  Suomesta  lähdettyään  ollut  koskaan  ol- 
lut puhtaampi.  Tosin  pesijä  käsitteli  häntä 
vähän  amerikalaisen  kovakouraisesti,  mutta 
kuitenkin  Louis  oli  perin  tyytyväinen  kylvet- 
täjäänsä. Pois  lähtiessään,  maksettuaan 
isännälle  saunamaksun,  tarjosi  hän  siis  kyl- 
vettäjällekin 10  senttiä  juomarahoiksi.  Mut- 
ta tämä  kieltäytyi  kohteliaasti  sitä  otta- 
masta. 

"Herra  on  hyvä  ja  panee  vain  rahansa 
taskuunsa.  Kun  olen  täällä  pesemässä,  mak- 
saa isäntä  minulle  kaksi  dollaria  päivältä,  jo- 
ten minä  saan  maksun  työstäni  häneltä.  Ali 
right!" 

—  Louis  meni  niine  hyvineen  ruokataloon- 
sa ja  mietti  pudistellen  päätään  tämänpäi- 


väisiä  kokemuksiaan,  etenkin  saunaretkeään. 
Sitten  kirjoitti  hän  Suomeen  eräälle  tutta- 
valleen kirjeen,  jossa  hän  (niinkuin  moni 
muu  ulkomaalainen  herrasmies  tekee)  ker- 
toili kuinka  tämä  Amerika  on  oikein  hum- 
puukimaa,  raha  täällä  on  kaikki  kaikessa,  ei 
täällä  ole  minkäänlaista  sivistystä  j.  n.  e. 


KUN  SUOMALAISET  TULIVAT 
ETELÄ-MICHIGANIIN. 


Vielä  neljäkymmentä  vuotta  takaperin 
suuria  aarniometsiä  tavattiin  laajoilla  aloil- 
la eteläisessäkin  Michiganissa,  vaikka  mel- 
koinen osa  sen  pinta-alasta  olikin  jo  silloin 
raivattu  maanviljelykselle,  etupäässä  hedel- 
mänviljelykselle.  Kuulut  ja  suositut  olivat 
jo  silloin  Michiganin  omenat,  mutta  vielä 
suositummat  sen  mehuisat  peaches  1.  persi- 
kat y.  m.  hedelmälajit,  joilla  oli  hyvät  mark- 
kinat Chicagon  ja  idän  suurissa  kaupungeis- 
sa. Kuitenkin  maanviljelystä  suuremmoi- 
sempi  oli  vielä  siihen  aikaan  juuri  Etelä-Mi- 
chiganin metsä-  ja  puutavaraliike.  Suuria 
sahalaitoksia  oli  lukuisasti  melkein  kaikissa 
suuremmissa  ja  pienemmissä  kaupungeissa. 
Nykyään  monia  noista  ennen  kukoistavista 
sahamyllykaupungeista  on  vallan  olematto- 
miin kadonnut,  sillä  metsät  on  niiden  läheltä 
hakattu  ja  sahattu,  ja  sahamyllyt  on  muu- 
tettu muualle  tai  ne  ovat  palaneet  poroksi. 

On  selvää  että  sellaisissa  suurissa  puuta- 
varakeskuksissa  tarvittiin  varsin  lukuisa 
määrä  raskaan  ruumiillisen  työn  raatajia;  ja 
sitä  parempi  mitä  rotevampaa  työväkeä  vain 
onnistuttiin  saamaan.  Voima  teki  hyvin 
kauppansa. 

Ensin,  kun  Michiganin  metsä-  ja  sahamyl- 
lyhommat  alkoivat,  oli  töiden  tekijöiksi  pää- 
asiassa saatu  Canadassa  syntyneitä  ranska- 
lais-indianeja,  sekarotuista  työväkeä,  jolla 
oli  oma  outo  kielensä,  mikä  oikeastaan  oli 
ranskaa,  mutta  missä  suuri  määrä  indiani- 
sanoja  oli  joukossa  jatkona.  Muuten  se  oli 
melkosen  rotevaa  ja  hilpeää,  puheliasta  kan- 
saa, vieläpä  kykenevää  metsä-  ja  sahamylly- 
töihin,  jos  vain  huolellinen  työnteettäjä  aina 
oli  kintereillä.  Mutta  jos  silmä  vältti,  silloin 
heti  oltiin  istumassa  ja  haasteltiin  pöyristä- 
viä  juttuja  painista,  tappeluista  ja  muista 
suurista  urotöistä  työpaikoilla  ja  kapakois- 
sa. Mitä  työn  tuloksiin  tuli,  tällä  joukolla  oli 
kuitenkin  niin  hyvät  käsitykset  itsestään,  et- 
tei muka  mikään  muu  kansallisuus  koskaan 
voinut  tulla  kysymykseenkään  kilpailussa. 
Millään  muulla  kansallisuudella  ei  tosin  ollut 
koskaan  ollut  tilaisuuttakaan  heidän  kans- 
saan kilpailla,  sillä  paitsi  heitä,  ei  näissä  töis- 
sä ollut  ollut  kuin  joku  ani  harva,  ja  niinden- 

kin  harvain  oli  täytynyt  ennen  pitkää  lähteä 
tiehensä  syystä,  että  nuo  sekarotuiset  olivat 
kaikille  muille  kansallisuuksille  siksi  ynseitä, 
etteivät  muut  halunneet  heidän  kanssaan  yh- 
dessä sen  pidempää  aikaa  työskennelläkään. 

Tällä  tavalla  oli  kulunut  vuosikymmeniä 
ja  ranskalaiset  olivat  saaneet  melkeinpä  jon- 
kinlaisen monopolin  metsä-  ja  sahamyllytöi- 
hin  koko  Etelä-Michiganissa.  Olivatpa  he 
joskus  esiintyneet  siten  isäntiäänkin  koh- 
taan että  nämä  olivat  ottaneet  ajatellakseen 
varansa  pitämistä  ennenkuin  se  olisi  liian 
myöhäistä. 

Muuan  mahtava  yhtiö  oli  juuri  rakentanut 
suuren  sahamyllyn  ja  alotuttanut  laajat  met- 
sätyöt aivan  uudessa  seudussa,  jossa  oli  pal- 
jon hyviä  metsiä.  Tämä  sama  yhtiö  oli  myös 
päättänyt  päästä  Canadan  ranskalaisista 
riippumattomaksi  ja  alkanut  kuulustella  sel- 
laisia ulkomaalaisia,  jotka  olisivat  tottuneet 
koviin  ja  yksitoikkoisiin  metsä-  ja  sahamyl- 
lytöihin  eivätkä  olisi  tyhjän  arkoja,  niin  että 
heti  livistäisivät  tiehensä,  jos  ranskalaiset 
heille  korviaan  luimistaisivat.  Jollakin  ta- 
valla heidän  tietoonsa  oli  tullut,  että  Ohiossa 
ja  Hancockin  saarella  asui  melkoinen  määrä 
suomalaisia,  jotka  olivat  perehtyneet  jo  ko- 


—  28  — 

timaassaan  ankaraan  ilmanalaan  ja  kovaan 
työhön.  Ne  olivat  noita  "jäämään"  miehiä, 
joiksi  moni  suomalaisia  siihen  aikaan  luuli 
ja  jotka  yleisesti  tunnettiin  " f inlander "-ni- 
mellä (naapuriemme  ruotsalaisten  antama 
nimitys,  jota  sitten  amerikalaisetkin  käytti- 
vät, kunnes  kykenimme  itse  heille  selittä- 
mään, että  emme  ole  mitään  "finlanders" 
vaan  finnish). 

Eräänä  syyskuun  iltana  oli  tavallista  vilk- 
kaampi ja  äänekkäämpi  keskustelu  yhtiön 
suuressa  metsäkämpässä.  Työnjohtaja  oli 
näet  illallispöydässä  ilmoittanut,  että  parin 
viikon  päästä  tuodaan  Hancockin  saarelta  20 
finlander-metsämiestä.  Kun  entiset  työ- 
miehet, melkein  poikkeuksetta  olivat  koulun- 
käymätöntä ja  lukutaidotonta  väkeä,  niin  hy- 
vin harvat  heistä  ennestään  tiesivät  sen  ni- 
misestä kansasta  ja  maasta.  Mutta  aina- 
han sitä  on  juokossa  joku,  joka  on  kuullut 
ja  kulkenut  enemmän  kuin  toiset.  Niinpä 
oli  tässäkin  joukossa  muutamia  miehiä,  jot- 
ka olivat  olleet  Hancockin  saarella  halkoja 
hakkaamassa  ja  siellä  nähneet  omin  silmin 
finlandereita,  vieläpä  oppineet  jonkun  sa- 
nan kieltäkin.  Kaikki  läsnäolijat  olivat  siis 
halukkaat  kuulemaan  mitä  heillä  olisi  näis- 
tä uusista  työtovereista  sanottavaa,  ja  muu- 

an  miehistä  antoi  silminnäkijänä  ja  korvin- 
kuulijana  seuraavan  kuvauksen: 

"Niin,  miehet,  minä  olen  nähnyt  paljon 
finlander-miehiä  ja  -naisia.  Miehet  ovat 
lyhäläntiä,  vähän  kyhmyniskaisia,  pitkäsel- 
käisiä ja  lyhytsäärisiä,  vaaleanverisiä  ja  val- 
kotukkaisia. He  ovat  harvasanaisia  tavalli- 
sissa oloissa,  mutta  kun  he  saavat  viinaa, 
niin,  auta  Luoja,  kyllä  sitten  ääntä  ja  sano- 
ja löytyy.  Ja  varjele  silloin  heidän  kynsiin- 
sä joutumasta!  Eikä  ainoastaan  kynsiin, 
sillä  heillä  on  aina  vyöllä  pitkä  terävä  puuk- 
ko, jolla  he  lävistävät  sinut  kuin  indiaani, 
jos  sattuvat  sinuun  jostakin  suuttumaan. 
Eivät  he  aina  paljon  tarvitsekaan  suuttuak- 
seen.  Näin  kerran  "Soopaäijän"  kapakassa 
Hancockissa,  kuinka  eräs  irish-poika  ilman 
vain  leikillään  purskautti  tupakkasylkeä 
finlanderin  silmille,  ja  siitäkös  tuo  kujuuni 
raivostui  ja  heti  sieppasi  poikaa  rinnasta 
kiinni,  työnsi  seinänviereen,  sivalsi  hirmui- 
sen puukon  ja  löi  pojan  kurkusta  seinään 
kiinni  sanoen  että  "seisoppas  nyt  siinä  niin 
kauan,  että  opit  vähän  tarkemmin  katsomaan 
minne  syljeskelet".  Sitten  hän  käveli  ver- 
kalleen kapakan  tiskin  tykö  ja  käski  isännän 
antaa  hänelle  oikein  "finlanderin  paukku",  is- 
tahti tuolille  ottaen  taskustaan  pienen,  likai- 

sen  kirjan  ja  kynän  ja  kirjoitti  siihen:  nel- 
jästoista". 

Miehet  olivat  kunnelleet  kertomusta  suu- 
rella mielenkiinnolla.  Väristys  kävi  läpi  ko- 
ko heidän  olentonsa,  ja  muutamasta  tuntui 
jo  siltä  kuin  itse  olisi  ollut  kaulasta  lävis- 
tetty. Mutta  eräs  miehistä  rohkeni  kuitenkin 
kysyä,  kuinka  siitä  sitten  oli  miehelle  käynyt, 
eivätkös  poliisit  heti  olleet  tulleet  ja  ottaneet 
häntä  kiinni  ja  vieneet  putkaan.  Niin  että- 
kö putkaan?  sanoi  siihen  mies.  Mitästä  tuo- 
ta hulluja!  Silloin  kuin  filanderit  ovat 
Hancockissa  juomahommissa,  silloin  Han- 
cockin  poliisit  ovat  kaikki  kalassa  tai  met- 
sästämässä eivätkä  palaakaan  ennenkuin 
ovat  varmat  että  finlanderien  juomakekke- 
rit  ovat  loppuneet. 

Ympäri  kämppää  kuului  ensin  syviä  huo- 
kauksia, sitten  ihmettelyä:  "kylläpä  ovat 
kauheita",  "kylläpä  ovat  julmia",  "kylläpä 
ovat  raakoja"  j.  n.  e.  Eräs  joukosta  ky- 
syi "entäs  heidän  naisensa?"  Hancockin 
saarella  käynyt  mies  kertoi  taas,  että  heidän 
naisensa  olivat  paljon  miesten  kaltaisia,  ta- 
nakoita,  vaaleatukkaisia  ja  vaaleaver's'ä, 
mutta  muuten  melkeinpä  kaikin  puolin  sa- 
manlaisia kuin  muutkin  naiset  paitsi  että  pää 
heillä  oli  niin  suuri,  ettei  löytynyt  tarpeeksi 

suuria  hattuja  sopiakseen  heidän  päähänsä, 
joten  heidän  täytyi  pitää  "hantuukia"  pääs- 
sään. Joukosta  kuului  silloin  hiljaista  naurua. 

Toinen  Hancockin  saarella  ollut  mies  to- 
disti olevan  totta  mitä  edellinen  oli  kertonut 
ja  sanoi  että  hän  voisi  siihen  vielä  paljon  li- 
sätäkin, mutta  uskoi  toisten  jo  tästäkin  kä- 
sittävän, kenen  kanssa  tässä  pian  joudutaan 
tekemisiin.  Erään  seikan  hän  kuitenkin  pi- 
ti tarpeellisena  työtoverien  tietää  ja  se  oli  se, 
että  kaiken  muun  lisäksi  suomalaiset  olivat 
suuria  noitia.  Omin  silmin  hän  kertoi  näh- 
neensä kuinka  suomalainen  oli  lentänyt 
Quincyn  törmältä  läpi  kaupungin  alas  jär- 
velle (s.  o.  laskenut  suksilla).  Canadan  rans- 
kalaiset olivat  hyvin  taikauskoisia  ja  tuo 
täydennys  puistatti  heitä. 

Kun  pantiin  levolle,  oli  jo  hyvin  myöhä. 
Päätökseksi  oli  tullut,  että  jos  komppania 
ei  luopuisi  aikeistaan,  vaan  tuottaisi  raakoja 
finlandereita  töihin,  niin  ei  ainakaan  asut- 
taisi samassa  kämpässä  sellaisten  raakalais- 
ten kanssa.  Oli  valittu  kolmihenkinen  komi- 
tea, joka  aamulla  työnjohtajalle  tekisi  tä- 
män esityksen.  Siinä  lojuessa  tehtiin  toinen 
päätös,  aivan  yksimielisesti,  että  finlanderien 
elämä  metsäkämpillä  ja  kesän  tullen  myllyl- 
lä, jos  he  silloin  vielä  asustaisivat  näillä  seu- 

duilla,  koetettaisiin  tehdä  niin  tukalaksi,  et- 
tä heidän  täytyisi  lähteä  muille  markkinoil- 
le, ennenkuin  heitä  ennättäisi  tulla  niin  pal- 
jon, ettei  heitä  voisi  enää  karkoittaakaan. 
Ranskalaiset  arvelivat  että  helppohan  hei- 
dän olisi  päätöksensä  toteuttaakin,  kun  heitä 
nyt  aluksi  olisi  ainakin  kymmenen  yhtä  vas- 
taan. Ja  eräs  pitkäsäärinen  ranskalainen, 
joka  piti  itseään  joukon  voimakkaimpana, 
huusi  että  hänen  päätöksensä  oli  selvä:  ei 
muuta  kuin  selkään  ja  lujasti,  se  se  parhai- 
ten tepsisi !   Muut  yhtyivät  siihen. 

Tulen  kämpän  suuresta  öljylampusta  it- 
sestään sammuessa  kaikki  olivat  jo  järjes- 
tään nukahtaneet.  He  nukkuivat  kovin  le- 
vottomasti. Toiset  olivat  heti  uneen  vaivut- 
tuaan  nähneet  irish-pojan  seinään  naulattu- 
na, toiset  finlander-noidan  lentävän  Quincyn 
mäkeä  läpi  kaupungin  järvelle.  Muutamat 
olivat  nähneet  nämä  molemmat  kauheat  ta- 
paukset. 

*       *  * 

Syysmyrskyillä  viimeisissä  laivoissa,  saa- 
pui Hancockin  laiturille  suuri,  karkean  nä- 
köinen skotlantilainen.  Kun  laivassa  ei 
enää  näin  myöhään  syksyllä  montakaan  mat- 
kustajaa saapunut,  niin  kaikkien  laiturilla 

oli  jäin  silmät  kiintyivät  tuohon  jättiläistuli- 
jaan,  ja  pian  saatiin  kuulla,  että  hän  oli  Ete- 
lä-Michiganista erään  tukkiyhtiön  edustaja, 
joka  oli  tullut  hakemaan  metsä-  ja  sahamyl- 
lytyömiehiä.  Hän  aikoi  jo  ylihuomenna,  sa- 
massa laivassa,  viedä  ne  Etelä-Michiganiin. 
Tulija  näkyi  puhuttelevan  erästä  vuokra- 
ajuria  ja  ohjasi  sitten  askeleensa  suoraan 
"Soopaäijän"  kapakkaan.  Siellä  hän  heti 
huomasikin  olevansa  perillä  ja  osuneensa  oi- 
keaan paikkaan.  "Soopaäijä"  oli  kapakoit- 
sija ja  metsäkontrahtööri.  Hänellä  oli  pal- 
jon suomalaisia  halonhakkuussa  ja  muissa 
metsätöissä.  Nyt  oli  juuri  maksupäivä,  jo- 
ten hänen  suomalaiset  metsämiehensä  olivat 
tulleet  kaupunkiin  juomaan  viime  kuun  palk- 
kojaan. Sen  ajan  tavan  mukaan  herrasmie- 
hen tapaisen  miehen  piti  ostaa  heti  kaikille, 
jos  hän  kerran  kapakkaan  tuli.  Tapaa  nou- 
dattaen tulija  kävelikin  suoraan  tiskin 
ääreen  ja  lausui  nuo  tavamukaiset  sanat: 
"Boys,  come  have  something",  jotka  sanat 
"kieltä"  taitamattomatkin  kapakassa  oleske- 
lijat heti  ymmärsivät.  Pian  oli  koko  kapak- 
ka pystyssä  ja  uutta,  tuntematonta  tulokasta 
tutkittiin  kiireestä  kantapäihin  asti.  "Meikä- 
läiset" varsinkin  häntä  ihaillen  katselivat 
ja  tuumivat  että  "onpa  siinä  vain  eri  äijä"; 

"aivanpa  on  kuin  Urpilan  ukko  vainaa,  joka 
kerralla  söi  lehmän  ja  sitten  samalla  syön- 
nillä kävi  jalkapatikassa  kaupungissa  nel- 
jäntoista peninkulman  päässä  ja  toi  sieltä  se- 
lässään tynnörin  suoloja,  kymmenen  leivis- 
kää rautaa  ja  kymmenen  kannun  keittopadan 
päässään".  Näin  keskustelivat  "meikäläi- 
set" hyvillä  mielin  keskenään  nauttiessaan 
uuden  tulijan  antimia.  Mies  itse  sensijaan 
näkyi  kiintyneen  puhelemaan  isännän  kans- 
sa. Ne,  jotka  ymmärsivät  englannin  kieltä 
ja  voivat  seurata  vieraan  ja  isännän  keskus- 
telua, pääsivät  selville  että  vieras  pyysi  isän- 
tää hänelle  hankkimaan  parisenkymmentä 
noita  tanakoita,  kyhmyniskaisia  miehiä  ja 
lupasi  hänelle  hyvän  värväyspalkan.  Ehdois- 
ta sovittiin  ja  isäntä  ryhtyi  heti  toimeensa. 
Hän  asettui  keskelle  lattiaa  ja  kuulutti  suu- 
rella ' äänellä :  "tässä  näin  on  Mr.  McDo- 
nald Etelä-Michiganista,  joka  on  tullut  tääl- 
tä hakemaan  metsä-  ja  sahamylly työmiehiä. 
Hän  ottaa  aluksi  nyt  vain  parisenkymmentä 
miestä  ja  maksaa  hyvän  palkan :  $35.00  kuu- 
kaudelta ynnä  vapaan  asunnon  ja  ruuan  sekä 
vapaan  kyydin  täältä  sinne;  mutta  kun  hän 
maksaa  näin  hyvän  palkan,  niin  hän  vaatii 
myös  isoimpia  ja  riskimpiä  miehiä".  Joukos- 
ta kuului  heti  useita  myöntäviä  vastauksia 

ja  ennen  pitkää  saatiin  yhdeksän  miestä  vär- 
vätyksi, joille  kaikille  annettiin  $15.00  pesti- 
rahaa.  Isäntä  oli  näet  sopinut,  että  miehille 
annettaisiin  etumaksua,  jonka  ne  joisivat 
hänen  kapakassaan  ennen  lähtöään,  niin  että 
hänen  ei  muuta  tarvitsisi  vaivoistaan  vaa- 
tiakaan.  Pian  saatiin  vielä  tarvittavat  11 
miestäkin  ja  silloin  oli  täysi  määrä  mitä  sil- 
lä kertaa  piti  ottaa.  Mutta  sitten  tultaisiin 
hakemaan  lisää,  jos  miehet  olisivat  sellaisia 
kuin  isäntä  oli  vakuuttanut,  että  muka  voi- 
sivat tehdä  aina  vähän  enemmän  kuin  joku 
muu  eivätkä  joutavia  säikkyisi. 

Seuraavaan  iltaan  menessä  saatiin  laiva 
lastatuksi  ja  Mr.  McDonald  ja  hänen  20  suo- 
malaistaan olivat  laivan  ainoat  matkustajat. 
Juroina  ja  kohmeloissaan  astelivat  jäntevät 
suomalaiset  laivaan  ja  heidät  asetettiin  lai- 
van ison  täkin  alle  "muun  lastin  joukkoon" 
ja  makauksiksi  heille  kullekin  annettiin  suu- 
ri harmaa  villapeitto,  johon  saivat  kääriin- 
tyä  pannakseen  maata  mistä  lastin  välistä 
sopivimman  paikan  löysivät.  Pian  oli  koko 
joukko  monta  vuorokautta  kestäneiden  juo- 
minkien  perästä  sikeässä  unessa  eikä  herän- 
neet ennenkuin  seuraavana  iltana,  vaikka 
laivan  kokit  olivat  käyneet  syömään  herättä- 
mässä.  Mutta  kun  he  vihdoin  heräsivät,  oli 

heidän  sekä  jano  että  nälkä  ja  heidän  pääs- 
tyään ruuan  ja  juoman  pariin  Mr.  McDonald 
kauhistui,  kun  hän  siinä  poikineen  popsi. 
Kokit  kantoivat,  mutta  aina  vain  näytti  pöy- 
tä olevan  "poikki".  Laiva  oli  varustettu 
ruokavaroilla  muka  koko  matkaa  varten, 
mutta  jo  puolimatkassa  täytyi  hankkia  uusi 
ruokavarasto.  Laiva  ei  ollut  suurimpia  ei- 
kä joutuisimpia,  vaikka  siinä  olikin  suuri 
rulla  molemmin  puolin.  Viiden  ja  puolen 
vuorokauden  perästä  saavuttiin  sentään  on- 
nellisesti tuohon  määrättyyn  Etelä-Michiga- 
nin satamaan. 

Miehet  olivat  välillä  tointuneet  kohmelosta 
ja  muutenkin  virkistyneet  ja  kun  he  pussit 
olalla  astuivat  laivasta,  niin  laiturille  ko- 
koontunut yleisö  katseli  heitä  suurella  kum- 
mastuksella. Heidät  vietiin  siitä  suoraa  pää- 
tä komppanian  suureen  ruokataloon.  Mr.  Mc- 
Donaldin  erityisestä  käskystä  pöytä  kannet- 
tiin kukkuralleen  ruokaa,  mutta  kun  "  mei- 
käläiset" siinä  tunnin  verran  aterioivat,  niin 
tyhjäthän  olivat  paikat.  Seuraavana  aamu- 
na, jo  varhain,  heitä  lähdettiin  viemään  työ- 
maalleen ja  ennen  pitkää  he  olivat  perillä  ja 
sijoitetut  heitä  varten  rakennettuun  uuteen 
kämppään.  Jälkeen  päivällisen  heille  jaet- 
tiin työaseita,  kirveitä,  sahoja  ja  piiluja  ja 

aamulla  heidät  herätettiin  klo  4  lähteäksen- 
sä töihin  klo  5  :ltä.  Toisia  työmiehiä  he  ei- 
vät nähneet  ennenkuin  metsässä,  eivätkä  toi- 
setkaan olleet  nähneet  heitä. 

Heti  kun  rankalaiset  metsämiehet  näkivät 
suomalaiset,  päästivät  he  kovan  karjunnan 
tapaisen  naurun,  jonka  seasta  kaikui  "fin- 
landers!"  Sitä  kesti  noin  kymmenen  minuut- 
tia, mutta  kun  suomalaiset  eivät  olleet  kuu- 
levinaankaan,  niin  he  lakkasivat  ja  katsoa 
töllöttivät  pettyneinä  toisiinsa.  Toiset  mie- 
histä pantiin  sahaamaan,  toiset  tekemään  tei- 
tä ja  lastaamaan  kuormia.  Kun  suomalaiset 
ja  ranskalaiset  sahasivat  rinnan,  kummat- 
kin omalla  sarallaan,  rankalaiset  jonkun  ver- 
ran edellä,  niin  ranskalaiset  aina  kaatoivat 
puunsa  niin,  että  ,puunlatva  kaatui  suoma- 
laisten saralle,  eivätkä  huutaneet  tavallista 
"nyt  puu  kaatuu".  Heillä  oli  täysi  tarkoitus 
kaataa  puunsa  suomalaisten  päälle  ja  vas- 
tuksiksi, mutta  tarkkanäköinen  ja  -kuuloi- 
nen suomalainen  ei  joutunutkaan  loukkuun. 
Sellaista  kesti  useita  päiviä,  mutta  vähitel- 
len ranskalaisten  sahamiesten  kaikista  pon- 
nistuksista huolimatta  suomalaiset  sahasivat 
ranskalaisten  edelle  ja  silloin  ranskalaiset 
jäivät  jälelle  molemmin  puolin  sarkaansa. 
Ranskalaisia  sapetti,  kun  "paasi"  kävi  katso- 

massa  ja  huomasi,  että  suomalaiset  sahamie- 
het  olivat  monta  sataa  jalkaa  ranskalaisia 
edellä,  vaikka  alkaissa  ranskalaiset  olivat  ol- 
leet paljon  edellä.  Ja  kun  illalla  kukin 
"kängi"  ilmoitti  sahaamiensa  tukkien  luvun, 
niin  jokainen  suomalainen  sahakängi  oli 
kymmeniä  tukkeja  edellä  ranskalaisista  sa- 
hamiehistä.  Suomalaisista  se  ei  ollut  kumma 
eikä  mikään,  sillä  hehän  olivat  aina  ja  joka 
työssä  oppineet  tekemään  enemmän  kuin 
muut,  mutta  ranskalaisia  se  suututti  ja 
"paasia"  huvitti. 

Suomalaiset  olivat  nyt  siis  edellä  ja  heil- 
läkin olisi  ollut  tilaisuus  vähän  säikäyttää 
Ranskan  poikia  antamalla  petäjän  vahingos- 
sa kaatua  heidän  puolelleen,  mutta  suomalai- 
nen ei  ole  pienestä  kostonhimoinen  eikä  pik- 
kumainen. Antti  Hovi,  joka  sahasi  Vihlolan 
Mikon  kanssa  oli  kuitenkin  tallettanut  muis- 
tissaan sen  että  ranskalaisten  petäjän  latva 
oli  kerran  huitonut  häntä  ympäri  korvia  ja 
ranskalaiset  sillä  makeasti  nauraneet.  Erää- 
nä aamuna  hän  siis  esitti  Mikolle,  että  an- 
nettaisiin kerran  tulla  vahingon  ja  kaadet- 
taisiin puun  niin,  että  latva  menisi  ranska- 
laisten puolelle,  muuten  nuo  puolipunana- 
hat  luulevat  meitä  aivan  erehtymättömiksi, 
hän  tuumi.    Mutta  Mikko,  suora  suomalai- 

nen,  ei  tahtonut  siihen  suostua.  Kun  kui- 
tenkin Antti  aina  uudestaan  esitti  sitä, 
niin  lopulta  hänkin  suostui  ja  sanoi  että 
"  antaapa  sitten  mäsähtää".  Ja  se  mäsän- 
tikin  sillä  seurauksella,  että  toisen  saran  yh- 
tä sahuria  alettiin  suurella  kiireellä  viedä 
kämpälle  ja  sieltä  edelleen  kaupungin  sai- 
raalaan. Sillä  retkellä  hän  viipyi  sitemmin 
kuukausia.  "Ei  toki  mennyt  henki  eikä  tul- 
lut miesmurhaa",  sanoi  kerran  totinen  Mik- 
ko Antille.  "Pahasti  sitä  jo  pelkäsinkin  ja 
kaduin,  kun  suostuin  tuumaan".  "Hm",  vas- 
tasi Antti,  "eivät  olisi  tainneet  ranskalaiset 
kyyneliä  vuodattaa,  jos  minä  olisin  petäjän 
alle  koipeni  oikaissut".  Mikkoa  nauratti,  mut- 
ta hän  vastasi  että  suomalaiset  eivät  ole  kos- 
kaan suosineet  salamurhien  tekoa.  "Luo- 
ja on  meille  antanut  voimia,  niin  että  me 
voimme  astua  ketä  vastaan  tahansa  julkitais- 
telussa.  Raukka  piilosta  ampuu".  Anttikin 
myönsi  Mikon  olevan  oikeassa.  — 

Viikkoja  ja  kuukausia  on  kulunut.  Rans- 
kalaiset ja  suomalaiset  ovat,  toisiaan  kos- 
kaan puhuttelematta,  tuimasti  tehneet  kilpa- 
työtä  ja  yhtä  tuimasti  katselleet  toisiaan. 
"Paasia"  nauratti,  kun  kämpällä  työt  meni- 
vät paremmin  kuin  muilla  saman  yhtiön 
kämpillä.   Se  oli  hänelle  hyvä  ja  se  oli  hyvä 

yhtiölle.  Suomalais-ranskalainen  epäsopu 
koitui  näin  eduksi.  Monia  innokkaita  koko- 
uksia oli  sillä  välin  pidetty  ranskalaisten 
suuressa  kämpässä.  Siellä  oli  harkittu,  pää- 
tetty ja  aiottu  panna  päätökset  toimeenkin 
suomalaisten  karkoittamiseksi.  Heitä  oli 
peloteltu  keskellä  yötä,  heitä  oli  naurettu  ja 
ivattu,  mutta  jäykät  suomalaiset  eivät  olleet 
millänsäkään.  Tekivät  työtä,  elivät,  söivät 
ja  nukkuivat  aivan  kuin  ei  olisi  mitään  ta- 
pahtunut. Ja  se  juuri  ranskalaisia  suutut- 
tikin, kun  eivät  millään  tavalla  saaneet  suo- 
malaisia suuttumaan.  Nyt  he  päättivät  teh- 
dä entistä  erinomaisemman  yllätyksen.  Erää- 
nä iltana  he  miesjoukolla  menivät  hiljaa 
ja  paiskasivat  suuria  hirsiä  suomalaisten 
kämpän  katolle  niin  raskaalla  painolla,  että 
pieni  kämppä  rutisi  ja  ratisi  ja  oli  pudota 
miesten  niskaan.  Osa  suomalaisia  oli  jo  le- 
volla, mutta  toiset  vielä  istuivat  tupakoiden 
ja  jututen  päivän  tapahtumista.  Kun  jysäys 
kuului  katolta,  katsoivat  he  ensin  toisiinsa 
ja  kysyivät  sitten :  no,  mikähän  se  oli?  Joku 
vastasi  että  se  oli  ranskalaisten  levollepano- 
laukaus.  Toiset  nauroivat  sukkeluudelle. 
Mutta  muutamat,  Mikko  niiden  joukossa, 
tuumivat:  Kuulkaas,  miehet,  emmeköhän  me 
ole  jo  tarpeeksi  kärsineet  noitten  ympärileik- 

kaamattomain  pilkkaa  ja  häväistystä.  Rii- 
taa ja  tappelua  on  kyllä  aina  vältettävä  niin 
kauan  kuin  ilman  sitä  voi  toimeen  tulla. 
Mutta  mehän  olemme  kärsineet  tarpeeksi  ja 
kärsimyksen  kannu  on  nyt  täysi.  Emmekö- 
hän mekin  nyt  kerran  vuorostamme  tee  yllä- 
tystä ranskalaisille?  Mennään  miehissä 
suoraan  heidän  kämppäänsä  eikä  möyhätä 
ulkona  kuten  nuo  raukat  tekevät.  Näytetään 
niille,  että  meidän  kanssa  voipi  kyllä  jonkun 
verran  leikitellä,  mutta  ei  sentään  lakkaa- 
matta. —  Monesta  suusta,  yhteen  ääneen, 
vastattiin,  että  ehdotus  oli  hyvä  ja  suostut- 
tiin lähtemään.  Mutta  Rankan  Jaska  ei  ol- 
lut vielä  noussut  vuoteestaankaan.  Joku  ny- 
käsi  häntä  jalasta  ja  kysyi,  oliko  hän  kuul- 
lut ranskalaisten  .pamausta.  Jaska  myönsi 
kuulleensa,  mutta:  mitäs  tuosta!  Ovathan 
ne  ennenkin  pamautelleet,  vaikka  vähän  hil- 
jempää.  Joku  kysyi,  mitäs  hän  ajatteli  Mikon 
ja  muiden  esityksestä,  että  mentäisiin  jou- 
kolla heidän  kämppäänsä  näyttämään  heil- 
le ketä  olivat  pistäneet.  Jaska  nosti  päätän- 
sä, haukotteli  ja  sanoi  sitten :  ettäkö  oikein 
miesjoukolla  mentäisiin  heitä  hakkaamaan? 
Eiköhän  se  ole  liikaa  voiteen  haaskausta? 
Toiset  tiuskasivat  että  aiottiinko  tätä  rau- 
hattomuutta sitten  edelleenkin  kärsiä.  Ei, 


—  42  — 

siitä  piti  tulla  loppu  tai  lähtö.  Jaska  haukot- 
teli vain  ja  vastasi,  että  eihän  sitä  hänkään 
tästä  kolinasta  ollut  tykännyt,  eikä  tykkää. 
Mutta  mitä  sitä  nyt  miesjoukolla  lähdettäi- 
siin tappelemaan.  —  No  kuinkas  muuten? 
Jaska  rykäisihe  ja  sanoi,  että  jos  joku  toi- 
nen lähtisi  hänen  kanssaan  ja  jäisi  ulos 
kämpän  ovelle  vahtiin,  niin  hän  menisi  yksin 
sisälle  ja  muut  saisivat  jäädä  vartoomaan, 
jos  lisää  miehiä  tarvittaisiin.  Kaikki  suos- 
tuivat Jaskan  esitykseen,  joka  tuntui  luon- 
tevalta. Mikko  tarjoutui  Jaskalle  oven  var- 
tijaksi. Jaska  hyväksyi  hänen  tarjouksen- 
sa. Hän  nousi  ylös  vuoteesta,  pani  "jäke- 
tin"  ylleen  ja  veti  housut  ja  saappaat  jal- 
kaansa. Nyt  oltiin  valmiit  lähtemään.  Jas- 
ka meni  edellä  ja  Mikko  piilu  olalla  jäles- 
'sä.  Kun  pääsivät  ranskalaisten  kämpän 
ovelle,  sanoi  Jaska  Mikolle,  että  kun  hän 
menee  sisälle,  niin  Mikko  seisoo  siinä  val- 
miina piiluineen  ja  jos  joku  noista  koiran- 
kuontolaisista  aikoisi  livistää  pakoon,  löisi 
häneltä  vain  pään  irti.  Sitten  hän  koputti 
oveen  amerikalaiseen  tapaan  ja  sisältä  huu- 
dettiin: "Come  in!"  Jaska  avasi  oven  ja 
huomasi,  että  kaikki  miehet  olivat  vielä  val- 
veilla, mikä  mitäkin  tekemässä,  toiset  kort- 
tia ja  shakkia  pelaamassa.    Jaska  astui  si- 

sään,  jätti  oven  auki  ja  Mikko  asettui  piilu 
ojossa  oviaukkoon  seisomaan.  Kaikki  sisällä 
olijat  öllistyivät  tätä  kursailematonta  toimi- 
tusta ja  katselivat  sanatonna,  kun  Jaska 
varmoin  askelin  astui  suoraa  päätä  kortti- 
pöydän  tykö,  missä  istui  tuo  pitkäsäärinen, 
ranskalaisten  suurin,  ylpein  ja  väkevin  mies, 
joka  aina  nauroi  ja  pilkkasi  suomalaisia. 
Ylenluonnollisella  nopeudella,  tavalliseen  käy- 
tökseensä nähden,  Jaska  sieppasi  ranska- 
laista niskasta  ja  housuntakapuolesta  kiin- 
ni, nosti  sitten  kätensä  suoriksi  ja  pyöritti 
häntä  ylhäällä  kymmenkunta  kertaa.  Sitten 
hän  viskasi  keskeltä  lattiaa  hänet  kämpän 
toisella  seinällä  olevaan  ylimmäiseen  makuu- 
laatikkoon,  jonne  ranskalainen  jäi  äänetönnä 
ja  liikkumattomana  lepäämään.  Samassa  Jas- 
ka ponnahti  nuolena  ympäri  kämpän  miehes- 
tä mieheen  ja  kysyi  itsekultakin :  "Do  you 
want  to  fight?"  (Haluatteko  tapella?),  mut- 
ta jokainen  puisti  päätään  ja  vastasi:  "No! 
no !  no !"  Moni  olisi  tuon  muutaman  minuut- 
tia kestävän  kahakan  aikana  halunnut  livis- 
tää kämpästä  metsään,  mutta  "kuolon  enke- 
li" seisoi  ovella.  Oli  paras  olla  sisällä  ja 
odottaa,  mitä  osaksi  sattuisi  tulemaan.  Kun 
kukaan  ei  sanonut  haluavansa  tapella, 
niin  eihän  Jaskakaan  yksin  voinut  tapella. 

Hän  seisahtui  keskelle  lattiaa  ja  koetti  koota 
kaikki  ne  niukat  englannin  kielen  sanat,  jot- 
ka oli  viiden  vuoden  aikana  oppinut,  ja  tolk- 
kasi  murteellisesti  seuraavaan  tapaan:  "Se 
on  sillälailla,  että  me  suomalaiset  olemme  tul- 
leet näille  työmaille  ansaitaksemme  jokapäi- 
väisen leipämme  rehellisellä  työllä.  Mutta 
te  ette  ole  antaneet  meille  rauhaa,  vaan  olet- 
te pilkanneet  ja  häväisseet  meitä.  Me  olem- 
me rauhallista  ja  kärsivällistä  kansaa  ja  ha- 
luamme olla  sovinnossa  kaikkien,  ja  niin  tei- 
dänkin kanssanne.  Mutta  me  olemme  sa- 
malla sellaista  kansaa,  että  me  tulemme 
muitten  ihmisten  kansa  toimeen,  jos  ei  hy- 
vällä niin  pahalla".  Sitten  hän  nyökäytti  kai- 
kille päätään,  astui  ovelle,  työnsi  Mikon  pii- 
luineen  syrjään,  painoi  oven  kiinni  ja  meni. 

Miesten  tultua  omaan  kämppäänsä  kaikki 
kysyivät,  miten  siellä  oli  käynyt.  Mutta  Jas- 
ka vain  verkalleen  vastasi,  että  eivät  ne  ol- 
leet tohtineet  tapella.  Riisui  vaatteet  yltään, 
pani  maata  ja  nukkui  rauhallisesti  kuin 
lapsi. 

Siitä  illasta  aikain  tapahtui  kuitenkin  vä- 
hitellen käänne  ranskalaisten  ja  suomalais- 
ten suhtautumisessa  toisiinsa  Etelä-Michiga- 
nin metsä-  sahamyllyseuduilla.  Suomalaiset 
eivät  kylläkään  osottaneet  vähääkään  muut- 

tamisen  halua;  m.  m.  he  rauhallisesti  pani- 
vat vain  tuon  suomalaiselle  niin  välttämät- 
tömän saunan  rakenteille.  Mutta  vuosien 
kuluessa  ranskalaiset  ja  suomalaiset  oppi- 
vat yhä  enemmän  toisiaan  tuntemaan  ja  kun- 
noittamaan.  Ja  jo  paljon  ennemmin  kuin  Ete- 
lä-Michiganin aarniometsät  olivat  loppuun 
hakatut,  oli  kaikki  katkeruus  kumpainkin  sy- 
dämistä toisiaan  kohtaan  hävinnyt  ja  sitten 
elettiin  yhtä  hyvinä  naapureina  kuin  ennen 
vihamiehinä. 


mm 


HARBORIN  MIEHET  RAHAN- 
OSTOSSA. 

1. 

Noin  neljäkymmentä  vuotta  sitten,  vielä- 
pä myöhemminkin  oli  Amerikassa  sellaisia- 
kin huijareita,  jotka  lähettelivät  varsinkin 
vähemmän  kokeneille  ihmisille  ympäri  maa- 
ta ilmotuksia,  joissa  luvattiin  myydä  viides- 
tä dollarista  sata  dollaria  kaikkialla  kelpaa- 
via, hyviä  Amerikan  setelejä  (green  goods) . 
Ilmotusta  lukiessa  kyllä  heti  huomasi,  että 
raha  oli  väärää,  mutta  myös  että  se  oli  niin 
hyvin  tehtyä  että  sitä  ei  kukaan  oikeasta 
Amerikan  paperirahasta  eroittaisi.  Sellai- 
sia ilmotuksia  sai  moni  siellä  täällä  ja  niitä 
oli  saapunut  muun  muassa  eräille  Harborin 
suomalaisille.  Ilmotus  tietysti  herätti  ensin 
niiden  huomiota,  jotka  sen  saivat,  mutta 
pian  myös  heidän  ystäviensä,  joille  he  salai- 
suuden ilmottivat.    Ilmotuksessa  oli  kyllä 

kova  varotus,  ettei  koko  asiasta  saisi  kenel- 
lekään muulle  mitään  hiiskua,  sillä  ilmotta- 
jat  olivat  muka  pitkän  ja  tarkan  kuuluste- 
lun kautta  vasta  päässeet  selville  siitä,  että 
asianomainen  oli  täysin  luotettava  salaisuut- 
ta säilyttämään.  Mutta  tässä  kävi  niinkuin 
monessa  muussakin  asiassa,  että  jokaisella 
on  ainakin  joku  sellainen  ystävä,  jolle  voi 
vaikka  tärkeimmänkin  salaisuuden  kertoa. 
Ja  niin  kävi  rahasalaisuudenkin.  Ensin  sen 
tiesi  Harborissa  vain  pari  henkilöä,  mutta  tie- 
tysti ennen  pitkää  useampikin.  Rahan  sääs- 
täminen meikäläisten  kesken  ei  kyllä  siihen 
aikaan  vielä  ollut  Harborissakaan  parem- 
min kuin  muissakaan  suomalaisissa  siirto- 
kunnissa senkään  vertaa  käytännössä  kuin 
pari  vuosikymmentä  myöhemmin  ja  ny- 
kyään. Monen  raha  ei  siihen  aikaan  jouta- 
nut rahanostoon  t.  m.  s.,  vaan  suin  päin  sil- 
lä heti  ostettiin  viinaa,  niin  pian  kuin  sitä 
saatiin  ja  usein  jo  ennenkuin  sitä  saatiin- 
kaan.  Mutta  aina  kuitenkin  oli  poikkeuksia- 
kin joukossa,  sillä  sekalaistahan  on  seura- 
kunta; olipa  vielä  laita  niinkin,  että  jos  sii- 
hen aikaan  joku  sattui  olemaan  tosiaan 
säästäväinen,  niin  hän  oli  paljon  säästäväi- 
sempi  kuin  konsanaan  kukaan  nykyään.  Ei- 
kä sellaisia  puuttunut  juuri  Harbor  in  siir- 

tokunnan  keskimäestäkään,  vaikka  ei  niitä 
kyllä  kovin  monta  ollut.  Sellaisia  olivat  nyt 
tässä  tapauksessa  eräät  ruokatalon  pitäjät. 
He  olivat  varustaneet  talonsa  sekä  ruoalla 
että  juomalla,  niin  ettei  heillä  asuvain  mies- 
ten tarvinnut  mitään  kylästä  hakea,  vaan  he 
saivat  kaikki  kotoa  ja  kaikki  he  saivat  jät- 
tääkin kotia,  mitä  ikinä  ansaitsivat. 

Tavallisella  tokkatyömiehellä  ei  sensijaan 
siihen  aikaan  mitään  säästöjä  ollut,  mutta  ei 
hänelle  moisia  ilmotuksiakaan  saapunut. 
Niitä  tuli  vain  niille  muutamille,  joilla  jo 
entuudestaankin  oli  paljon  kaikenlaista  hy- 
vyyttä. Siinäkin  taasen  toteentui  tuo  vanha 
totuus,  että  jolla  paljo  on,  sille  pitää  lisää 
annettaman,  mutta  jolla  vähä  on,  se  vähä- 
kin häneltä  otetaan  pois.  Muuten  tuohon 
vanhempain  aikaan,  jolloin  meitäkin  vielä 
vaivasi  kateus  ja  omanvoitonpyyntö,  meikä- 
läiset ruokatalon  isännätkin  olivat  keskenään 
tavallisesti  huonoissa  väleissä  eivätkä  siinä 
kohden  olleet  poikkeuksena  Harborinkaan 
ruokatalojen  isäntäin  välit.  Mutta  tuo  suu- 
ri uutinen  oli  nyt  lähentänyt  heitä  toisiinsa. 
Asia  oli  nimittäin  siksi  tärkeä,  että  täytyi 
ehdottomasti  jonkun  kanssa  harkita,  mitä 
oli  tehtävä.  Noille  rahattomille,  tavallisille 
tokkamiehille  ei  siitä  kannattanut  puhua,  sil- 

lä  eiväthän  he  kuitenkaan  voisi  mihinkään 
toimeen  ryhtyä,  koskapa  heillä  ei  ollut  rahaa. 

Ja  voisivatko  he  edes  pitää  suutansa  kiin- 
ni, joka  puoli  asiassa  oli  vielä  tärkeämpi  edel- 
listä? Emäntiensä  kanssa  isännät  tietysti 
puhuivat  asiasta  aluksi.  Tosin  eivät  naiset 
vetäneetkään  miehille  vertoja  ahneudessa, 
mutta  sensijaan  he  monin  kerroin  voittivat 
miehet  uteliaisuudessa.  Ja  tässä  tapaukses- 
sa naisten  taito  sovinnon  hieromisessa  osot- 
tautui  erittäin  otolliseksi.  Nainen  voi  näet 
kyllä  pikemmin  suuttua  kuin  mies,  mutta 
myös  paljon  pikemmin  leppyä.  Muutama 
päivä  vain  aikaa,  joku  kupponen  kahvia  ja 
hauska  pikku  uutinen  naapurista,  niin  se  on 
kylläksi  sovittamaan  tulisimmatkin  riidat. 
Ja  sehän  onkin  kaunista,  vieläpä  kristinopin 
mukaistakin.  Mutta  toista  on  miesten.  He- 
hän voivat  olla  toisilleen  vihassa  aivan  tyh- 
jänpäiväisestä asiasta  koko  elämänsä  ajan. 
Muutamat  ehkä  sopivat  kuolinvuoteellaan 
riitaveljensä  kanssa,  mutta  sattuu  että  siir- 
tyy sopimus  vielä  sitäkin  edemmäksi.  Muis- 
tan erään  Kivijärven  isännän,  joka  käski  naa- 
purin isännän  sairasvuoteensa  viereen  so- 
vinnon tekoon  ja  sopikin  hänen  kanssaan, 
kun  pelkäsi  kuolevansa ;  mutta  kun  tuo  isän- 
tä sanoi  sitten  hyvästi  ja  aikoi  lähteä  kotiin- 

sa,  niin  sairas  isäntä  rynnisti  istumaan  ja 
muistutti:  "Niin  Jussi,  me  olemme  nyt  kyllä 
sopineet,  mutta  jos  minä  vielä  tästä  para- 
nen, niin  asiat  saavat  olla  taas  entisellään". 

Kun  siis  nuo  harvat  Harborin  ruokatalon- 
isännät  olivat  huonoissa  väleissä  keskenään, 
niin  oli  kovin  vaikeaa  kunkin  tuosta  perin 
arkaluontoisesta  asiasta  toistaan  puhutella. 
Ja  heidän  vaimonsa  epäilivät  aluksi  asiaa  ei- 
vätkä luvanneet  antaa  suostumustaan  en- 
nenkuin ehdottomasti  olisi  kysytty  sellais- 
ten henkilöitten  mielipidettä,  jotka  jotakin 
tiesivät  ja  voivat  asiata  harkita.  Kun  nyt 
muunkielisiltä  ei  uskaltanut  kysyä  ja  kun  se 
ei  olisi  oikein  kielenkään  vuoksi  käynyt  päin- 
sä, niin  kehottivat  emännät  miehiään  neu- 
vottelemaan toisten  ruokatalojen  isäntäin 
kanssa.  Isännistä  tietysti  esitys  ensin  tuntui 
kiusalliselta,  sillä  olihan  toisen  talon  isäntä 
naapurilleen  "vihassa"  ja  hän  sille.  Jos  me- 
nisi sellaista  puhumaan,  niin  naapuri  aina- 
kin nauraisi  tai  pahimmassa  tapauksessa 
toimittaisi  kukaties  linnaan  väärän  rahan 
hommaamisesta.  Mutta  emännän  tahtohan  on 
talon  tahto,  tai  muuten  talo  hajalle.  Ensin 
siis  erään  ruokatalon  emäntä  vakuutti  mie- 
helleen, että  hän  luuli  että  naapurin  isän- 
nälle on  lähetetty  samanlainen  ilmotus  kuin 

hänellekin.  Hän  luuli  sen  huomanneensa 
tuon  toisen  talon  emännän  puheesta  ja  val- 
lankin siitä,  että  isäntäkin  oli  kysynyt  että 
"kuinkas  se  teidän  pappa  voi",  jota  kysy- 
mystä paremmin  kuin  muutakaan  ei  ollut 
tehty  kolmeen  vuoteen  tai  toisin  sanoin  sen 
perästä,  kuin  se  saarnamies,  joka  siihen  ai- 
kaan kulki  Harbor issa,  toimitettiin  "heille" 
eikä  "meille"  yöksi. 

"Mutta  eihän  se  —  innostui  emäntä  saar- 
naamaan —  meidän  syymme  ollut,  kuten  Jus- 
tiinalle  jäljestä  päin  vakuutinkin  ja  minä  ja 
Justiina  toki  sovimme  sen  jutun  ja  olemme 
senkin  perästä  olleet  enemmän  kuin  kymme- 
nen kertaa  riidassa  ja  sovinnossa  ja  nyt 
olemme  taas  parhaissa  väleissä.  Mutta  entä 
sinä  ja  naapurin  Kassu?  Olette  kylmät  toi- 
sillenne kuin  jääpuikot  talvella.  Asutte  niin 
lähellä  toisianne  että  melkein  yhteen  pouk- 
koilette, mutta  ette  silti  mahdu  toisillenne 
hyvää  päivää  sanomaan.  Ja  sentähden  on- 
kin teiltä  molemmilta  sekin  ainoa  ihmisyy- 
den tuntomerkki,  hyvän  päivän  sanominen, 
niin  unehtunut,  että  ette  enää  huomaa  sanoa 
sitä  toisillenne  ettekä  muille.  Mitä  Kassu  on 
sinulle  tehnyt?  Ei  juuri  mitään.  Jos  hän 
on  sinulle  tyhjästä  vihoissaan,  niin  sinä  olet 
hänelle  vielä  tyhjemmästä.    Eihän  se  ollut 

Kassun  syy,  että  se  meidän  ruokamies,  "Ra- 
pakko-Antti", muutti  meiltä  heille  asumaan ; 
itsehän  se  Antti  halusi.  Antti  kyllä  oli  hyvä 
ruokamies  meille ;  sillä  tuskinpa  hän  kuuden 
vuoden  aikana  meillä  asuessaan  senttiäkään 
vei  talosta  pois,  paitsi  mitä  häneltä  kului 
noihin  kurjiin  vaateresuihin,  jotka  samat 
hänellä  oli  yllään  pyhät  ja  aret.  Mutta  älä 
sinä,  Hessu,  turhasta  murjota  Kassulle.  On- 
han meillä  —  ja  tässä  emäntä  nikkasi  ym- 
märtävästi silmää  miehelleen  —  vielä  tuvan- 
täysi  toisia.  Parempi  se  onkin  että  Antti 
asuu  Kassussa  kuin  jossakin  muualla.  Sillä 
Kassussa  ja  meillä  kuitenkin  miehille  anne- 
taan rahan  edestä  tavallisen  kurssin  mu- 
kaan, vaikka  olisivat  kuinka  humalassa.  Mut- 
ta tuolla  muualla  kuuluvat  antavan  10  sent- 
tiä dollarista  takasin,  kun  ottaa  yhden  ryy- 
pyn. Kyllä  se  on!  En  koiraanikaan  heidän 
hoitoonsa  antaisi.  Kesällä  he  nylkevät  mie- 
het ja  talvella  kauntin  kassaa.  Mutta  vaik- 
ka ei  meidänkään  eikä  Kassun  miehillä  mi- 
tään kassoja  ole  ja  vaikka  hekään  eivät  Suo- 
meen perheilleen  mitään  lähetä,  niin  eivät 
meidän  ja  Kassun  ruokamiehet  ole  vielä  kui- 
tenkaan eläneet  kauntin  kustannuksella,  ku- 
ten muiden.  Joka  talvi  me  olemme  itse  mie- 
hemme elättäneet  tähän  asti  ja,  jos  tämä  ak- 

ka  elää,  niin  vielä  tästäkin  päin.  Kyllähän 
se  tuntuu  raskaalta  heitä  neljäkin  kuuta 
elättää  ilman  maksua.  Ja  se  minua  vallan- 
kin harmittaa,  että  sinä  vielä  heille  ryyppyjä- 
kin jakelet.  Pitäisihän  sen  riittää  että  ruo- 
an saavat  ilman.  Mutta  kun  he  sentään  jok- 
sikin hyvin  kesällä  tienaavat  nuo  kahdek- 
sän  kuukautta,  lähes  $150.00  kuussa,  ja  kaik- 
kensa antavat,  kuten  meidän  ja  Kassun  mie- 
het rehellisesti  tekevät,  niin  jos  on  vielä  vä- 
hänkään kristillinen  omatunto,  niin  eipä  tah- 
do viitsiä  heitä  lykätä  talveksi  kauntin  elä- 
tettäväksi, vaikka  kyllä  usein  haluttaakin 
niin  tehdä.  Olen  siitä  usein  puhunut  Justii- 
nan  kanssa,  samoin  kuin  olemme  puhuneet 
sinun  ja  Kassun  väleistä.  Minä  ja  Justiina 
niin  haluaisimme,  että  tekin  olisitte  hyvissä 
väleissä  keskenänne  ja  ainakin  silloin,  kun 
mekin  olemme  hyvissä  väleissä.  Silloin  kun 
meidänkin  välimme  on  sekaisin,  se  ei  niin 
suuria  merkitse,  miten  te  silloin  toisianne 
katselette.  Minä  ja  Justiina  haluamme  si- 
nut ja  Kassun  sovittaa.  Me  haluamme  sitä 
mitä  pikemmin  ja  minä  toivon  että  tuo  ilmo- 
tus,  jonka  sinä  ja  kai  Kassukin  olette  saa- 
neet, jouduttaa  sopua.  Hessu,  Hessu,  me- 
nenkö heti  Justiinan  luo  puhumaan  tuosta  il- 
motuksesta?" 


Mutta  ennenkuin  Hessu  ennätti  mitään 
vastata  kysymykseen  tai  koko  hänen  pit- 
kään puheeseensa,  Leena  jo  huusi  itkukur- 
kussa:  "Voi  meitä  naisia,  voi  Jumala  autta- 
koon meitä  naisia,  me  olemme  oikeita  orjia. 
Me  emme  saa  tehdä  mitään  oman  päämme 
mukaan,  ilman  kysymättä.  Meidän  koko  elä- 
mämme on  miehen  rajattoman  vallan  alla". 
Ja  ennenkuin  Hessu  taaskaan  ennätti  suutaan 
avata,  sieppasi  Leena  takkinsa,  juoksi  ovesta 
ulos  ja  suoraa  päätä  Kassun  Justiinan  luo. 

Kun  Leena  oli  mennyt,  heräsi  Hessu  kuin 
unesta.  Hän  asteli  pitkin  lattiaa  ja  ajatteli 
itsekseen:  " Kyllä  nuo  naiset  ovat  kummia 
olentoja.  He  luulevat  että  heitä  hallitaan 
silloinkin,  kun  itse  täydellisesti  hallitsevat. 
Koskahan  minäkin  olen  Leenaani  hallinnut? 
Hänhän  se  on  aina  hallinnut  eikä  hän  huono 
haltija  olekaan.  Mutta  sitä  minä  vain  kum- 
mastelen, että  hän  luulee  häntä  hallittavan, 
vaikka  asia  on  aivan  päinvastoin.  Mahtane- 
vatko kaikki  naiset  ajatella  samoin  kuin 
Leena?" 

Leena  oli  Justiinan  luona.  Saapuessaan 
hän  oli  ollut  hieman  hermostunut  ja  vähän 
hämillään.  Mutta  Justiina  ja  Kassu,  jotka, 
kumma  kyllä,  nyt  olivat  samassa  huoneessa, 
eivät  Leenan  hämilläänoloa  ensinkään  huo- 

manneet,  vaan  päinvastoin  Leena  huomasi 
heissä  jotakin  erilaisuutta.  Pian  he  pääsi- 
vät puheen  alkuun  ja  lyhyen  ajan  sisällä  ol- 
tuaan Leena  sai  Justiinalta  sen  käsityksen, 
että  Kassu  oli  saanut  New  Yorkista  juuri 
samanlaisen  rahailmotuksen  kuin  heidän 
Hessukin.  Justiina  ja  Kassu  olivat  olleet 
juuri  siitä  keskustelemassa,  kun  Leena  tuli, 
ja  he  olivat  koettaneet  keksiä  keinoa,  miten 
saada  Kassun  ja  Hessun  välit  sen  verran 
korjatuiksi,  että  voisi  tuosta  arkaluontoises- 
ta asiasta  puhua.  Kun  Leena  tämän  kuuli, 
alkoi  hän  heti  innokkaasti  vaatia  Kassua  ja 
Justiinaa  heille.  Kassu  ensin  lujasti  soti  tuu- 
maa vastaan,  mutta  naiset  panivat  taasen 
kerran  tahtonsa  täytäntöön  ja  ennen  pitkää 
oli  Kassun  meneminen  riita  veljensä  kotiin. 
Sisälle  tultua  Leena  tuota  pikaa  johti  nuo 
molemmat  entiset  kasvukumppanit  ja  nyt 
monta  vuotta  riidassa  olleet  entiset  ystävät 
jälleen  lyömään  veljenkättä  akkainsa  suu- 
reksi iloksi  —  mutta  sittemmin  muiden  har- 
borilaisten  sitä  suuremmaksi  ihmeeksi.  Ja 
kun  nuo  kaksi  entistä  ystävää  olivat  nyt 
uudistaneet  ystävyydenliiton,  niin  heidän  ys- 
tävyytensä oli  entistään  eheämpi  ja  he  saat- 
toivat peittelemättä  ja  vaimojensa  läsnäol- 
lessa kysyä  toistensa  mielipidettä  tuosta  tär- 

keästä  asiasta,  josta  riippui  molempain  koko 
tulevainen  onni.  He  itse  sekä  molemmat 
emännät  sopivat  siitä,  että  käytäisiin  aina- 
kin katsomassa,  minkä  näköisiä  nuo  rahat 
olivat. 

2. 

Harborin  kaupunki  tuntuu  syksyllä  toisen- 
laiselta kuin  kesällä.  Järven  kirkas  ja  taval- 
lisesti rauhallinen  pinta  on  muuttunut  levot- 
tomaksi ja  saanut  suureen  vaippaansa  val- 
koisia rantuja.  Tuuheat  tammi-,  lehmus-  ja 
pyökki-  sekä  muutkin  puut  ja  kukat  ovat 
muuttuneet  ja  suureksi  osaksi  pudottaneet 
lehtensä  ja  kukkansa.  Michiganista  ja  Min- 
nesotasta purjehtivat  suuret,  rautamullalla 
lastatut  höyry-  ja  purjelaivat  ovat  harven- 
taneet tuloaan  Harborin  muuten  niin  vilk- 
kaaseen satamaan  ja  monta  niistä  on  jo  pak- 
suilla köysillä  ja  rautavit joilla  lujasti  kyt- 
ketty kiinni  Harborin  satamalaituriin  leväh- 
tämään noin  kahdeksan  kuukautta  kestäneen 
purjehduskauden  perästä.  Rohkeitten,  ta- 
salakkisten  merimiesten  luku  on  harvennut. 
Punamekkoisia  satamatyömiehiä,  suuri  rau- 
talapio olallaan,  näkyy  vain  harvoja  liikkeel- 
lä. Valot  katulyhtyihin  sytytetään  aikaisem- 
min, kadut  ovat  käyneet  rapaisemmiksi,  mut- 

ta  liike  paljon  hiljaisemmaksi  äskeisestään. 
Voimakas  hanurinsoitto  ruokataloissa  ja  ka- 
pakoissa on  muuttunut  hiljaisemmaksi.  En- 
nen tavallinen  heleä,  sydämellinen  nauru  on 
yhtä  harvinainen  kuin  lumi  kesämaassa. 
Iloisia  laulajia  ei  kuulu  ja  kaikkia  katuja  voi 
aivan  esteettä  ja  vaaratta  kulkea  yöllä  ja 
päivällä  mies  tahi  nainen.  Ei  kukaan  pysä- 
hytä  kadunkulmassa  ja  tee  kulkijalle  tuota 
niin  tavallista  kysymystä:  "Oletko  sinä  ai- 
noa muukalainen  tässä  kylässä,  joka  et  tiedä 
ettei  tämän  nurkan  ohi  saa  kulkea  joka  nu- 
likka? Opi  huutia  ja  kierrä,  kuten  muutkin 
tekevät".  Jolle  tällainen  muistutus  taas  an- 
nettiin, hän  kyllä  ymmärsi  sen  arvon  eikä 
toista  kertaa  tehnyt  sellaista  erehdystä,  että 
olisi  suunnannut  kulkunsa  liian  lähelle  sata- 
mapoikain  raittia. 

Miksi  elämä  Harborissa  on  nyt  niin  eri- 
laista kuin  se  oli  vielä  joku  viikko  sitten, 
harborilaiset  sen  kyllä  tietävät  itse,  mutta 
se,  joka  vain  muutaman  kerran  vuodessa  pis- 
tääntyy  siellä,  ei  sitä  tiedä.  Vieras,  joka  tuon 
nolostavan  tunteen  tuo  aina  tullessaan,  on 
saapunut  paikkakunnalle  jo  pitkän  aikaa 
säännöllisesti  kerran  vuodessa  ja  jotenkin 
samaan  aikaan.  Se  on  Harborin  asukkaille 
tuttu  ja  vastenmielinen  ja  vaikka  he  tietä- 

vät,  että  se  tulee  säännöllisesti  aina  vuoden 
perästä,  niin  väliajalla  ei  sitä  seikkaa  tule 
silti  monikaan  ajatelleeksi.  He  tuntevat 
tulijan  voimat,  mutta  harva  tulee  varustau- 
tuneeksi sitä  vastaanottamaan.  Tuo  ala- 
kuloisuuden tuoja,  joka  näin  taasen  on  saa- 
punut Harboriin,  on  syksy  ja  sen  seuraaja 
talvi.  Siinä  syy  nyt,  niinkuin  ennenkin,  tuo- 
hon masentuneeseen  mielentilaan  koko  paik- 
kakunnalla. Talvi  on  tullut,  mutta  massi  on 
tyhjä.  Kesä  on  kulunut  ja  ollut  myös  hedel- 
mällinen, mutta  hedelmät  on  syöty  säännöl- 
lisesti sitä  mukaa  kuin  ne  ovat  kypsyneet. 
Työtä  ei  ole,  eikä  myös  rahaa.  Ei  siis  kum- 
ma, että  ennen  niin  iloiset  pojat  ovat  harva- 
puheisia ja  hiukan  äreitäkin,  kun  vastoin 
tahtoaankin  tuntevat  itsensä  nöyryytetyiksi, 
huomatessaan  taasen  kaikeksi  kummakseen 
leipävartaan,  joka  vielä  äsken  oli  liiankin 
alhaalla,  kiivenneen  niin  korkealle,  että  tus- 
kin varpailleen  kohoamallakaan  ylettyy  sitä 
sieltä  ottamaan.  Rahat  ja  leipä  ovat  Har- 
borissa  taasen  joksikin  aikaa  siirtyneet 
muutamain  harvain  käsiin.  Harborissa  on 
siis  alkanut  harvainvalta.  Mutta  kestettä- 
vä se  on,  nyt  kuten  monesti  ennenkin,  ja  nii- 
tä vaivoja  ajatellessa  monikin  on  niin  har- 
vasanainen. 

Juuri  eräänä  tällaisena  tylsänä  ja  kylmä- 
nä syysiltana  kiilui  kartiinin  raosta  valo 
Kassun  nurkkakamarista.  Mutta  vaikka 
huoneessa  oli  neljä  ihmistä,  kaksi  miestä 
ja  kaksi  naista,  niin  ei  parhainkaan  sa- 
la-urkkija  olisi  voinut  kuulla  mitään  kes- 
kustelua ulos.  Ja  siitä  syystä  tämän  kerto- 
jakaan ei  voi  aivan  sanasta  sanaan  kertoa 
kaikkea,  mitä  noiden  neljän  ystävän  kesken 
keskusteltiin.  Mutta  jälkimaailmalta,  jolta 
olen  muutkin  kohdat  tähän  kertomukseen 
saanut,  olen  kuullut,  että  sanottuna  iltana 
tuossa  pienessä  piirissä  hiljaa  ja  hyvin  va- 
rovaisesti pohdittiin  ja  valmisteltiin  tuota 
rahanostoretkeä  New  Yorkiin. 

Miehet  olivat  hieman  muka  estellen  suos- 
tuneet lähtemään  huomenna,  mutta  ainakin 
yhtä  paljon  kuin  vaimonsakin  iloitsivat  he 
siitä,  että  se  kultainen  aika  nyt  toki  vihdoin- 
kin tuli.  Emännät  lupasivat  valvoa  koko 
yön  ja  valmistaa  heille  mitä  parhaimmat 
matkaeväät.  Sekä  emännät  että  isännät  oli- 
vat päästä  kantapäähän  asti  täynnä  suuria 
tulevaisuuden  unelmia.  Ja  oliko  kumma? 
Sillä  tämän  yrityksen  onnistuminenhan  oli 
tekevä  aivan  perinpohjaisen  käänteen  heidän 
vastaisessa  elämässään.  Miehet  aikoivat  he- 
ti rahat  saatuaan  myydä  omaisuutensa  Har- 

borissa  ja  matkustaa  Suomeen.  Helsingin 
pankeissa  he  aikoivat  tehdä  ensimmäiset  ih- 
meet ja  panna  herrat  vähän  ällistymään. 
He  aikoivat  panna  nim.  pankkiin  niin  paljon 
rahaa,  että  heti  saisi  kutsua  peltisepän  ra- 
hakirstuja isontamaan.  Sitten  he  kuvitteli- 
vat mielessään  suurta,  monen  sadantuhan- 
nen markan  hintaista  kartanoa  jostain  Ete- 
lä-Suomesta; eivätkä  ainoastaan  tyytyneet 
kuvittelemaan  sitä,  vaan  olivatpa  jo  usein 
siitä  keskustelleetkin,  —  kartanoa,  joka  oli- 
si paljon  suurempi  ja  komeampi  kuin  Oris- 
malan  kartano,  jota  muka  monet  kummas- 
televat ja  ihailevat.  Eiköhän  Orismalan  pa- 
rooni  vähän  kummastelisi,  jos  sattuisi  huo- 
maamaan heitä  Pohjanmaalla  nelivaljakol- 
la tuotavan  rautatieasemalle,  jossa  juna  olisi 
jo  jonkun  aikaa  odottanut.  Kyllä  kai  siinä 
taitaisi  parooni  hämmästyä  vähäpätöisyyt- 
tään, kun  häntä  ei  ole  vielä  koskaan  juna 
odottanut,  vaikka  hänkin  noin  vain  pitelee 
itseään  seutunsa  mahtimiehenä.  Varmaan 
hän  kyselisi  toisilta,  mikä  se  oli  sen  kreivin 
nimi,  jota  junakin  odotti.  Ja  jos  hän 
sitten  näkisi,  kun  "minä"  tulen  junaan,  niin 
ei  hän  varmaan  uskoisi  silmiään.  "Kyllähän 
hän  minut  vielä  tuntisi  ja  minä  menisinkin 
ja  löisin  kättä  ja  sanoisin:    'Eikö  parooni 

enää  tunne  Kassua,  vanhaa  tallirenkiään  V 
Varmaankin  hän  kovin  hämmästyisi,  mutta 
mitä  se  minuun  kuuluisi.  Se  on  aina  ensin, 
jolla  on  rahaa.  Tulkoot  sitten  muut  ja  toiset 
perässä,  jos  kerkeävät".  —  Näin  uneksivat 
miehet;  mutta  ei  niitä  tuumia  emänniltä- 
kään päästä  puuttunut.  He  laskivat  jo  mie- 
lessään, paljonko  karjaa  ja  palvelijoita  pidet- 
täisiin, paljonko  maitoa  meijeriin  vietäisiin 
ja  kuinka  pappilan  ruustinna  heitä  usein 
kutsuisi  luokseen  kahville  ja  kanssaan  istu- 
maan kirkkoon  herrasväen  penkkiin  ja  monia 
muita  seikkoja,  jotka  heille  arvonsa  ja  rik- 
kautensa mukaan  tulisivat  luonnostaan  kuu- 
lumaan. . . 

Aamulla  aikaisin  olivat  Hessu  ja  Kassu 
liikkeellä.  He  toimivat  vähän  sitä  ja  tätä  ja 
muun  muassa  heidän  oli  joku  nähnyt  pistäy- 
tyvän Harborin  pankissa.  Puolisen  jälkeen 
nähtiin  Hessu  ja  Kassu  Harborin  rautatie- 
asemalla, molemmilla  pienet  matkalaukut 
kädessä.  Justiina  ja  Leena  saattoivat  heidät 
asemalle.  Juna  tuli  ja  vaimot  sanoivat  mie- 
hilleen tavalliseen  kansantapaan:  "Niin  no, 
hyvästi  sitten".  Ei  siinä  suudeltu  eikä  syleil- 
ty,  ihmisten  nähden.  Juna  puhalsi  ja  matka- 
miehet  olivat  pian  pois  Harborin  raitilta. 

Mutta  kun  Hessu  ja  Kassu  eivät  olleet  mi- 

tään  kenelläkään  puhuneet  matkastaan,  niin 
melkein  kaikki  paikkakuntalaiset,  kun  oli 
huomattu  heidän  pankissakin  käyneen,  luuli- 
vat heidän  karanneen  ja  jättäneen  kauppi- 
aille kesän  tavarat  ja  viinat  maksamatta. 
Moni  sanoi:  "Kyllä  ne  pojat  sitten  osaavat 
"runnata".  Kyllä  näette,  että  eukot  pian  la- 
puttavat perässä.  Siinä  taasen  uusi  lehti 
Harborin  suomalaisten  historiaan". 

3. 

Kassu  ja  Hessu  saapuivat  New  Yorkiin 
Antin  päivän  aamuna,  30  p.  marraskuuta, 
kello  puoli-yhdeksän.  Junasta  ulos  astues- 
saan he  tunsivat  itsensä  väsyneiksi,  kun  ei- 
vät olleet  uskaltaneet  nukkua,  koska  oli  mel- 
koinen määrä  rahaa  mukana.  He  eivät  ol- 
leet ennen  käyneet  New  Yorkissa,  paitsi  Ame- 
rikaan  tullessaan,  mutta  ei  heillä  silloin  ol- 
lut ollut  tilaisuutta  tutustua  tuohon  suureen 
kaupunkiin.  Nyt  siis  täytyi  hieman  katsella 
ympärilleen  ja  tutustua  edes  niin  paljon,  et- 
tä olisivat  selvillä  ilmansuunnista.  Sitten 
vasta  voivat  he  lähteä  liikkeelle  osotteen  mu- 
kaan hakemaan  sitä,  jota  varten  he  olivat 
matkalle  lähteneet.  He  kumpikin  osasivat 
jonkun  verran  maan  kieltä,  niin  että  jos  he 
olisivat  uskaltaneet  kysyä  poliisilta,  he  oli- 

sivat  suuretta  vaivatta  paikan  löytäneetkin, 
mutta  asia  oli  sellaista  laatua,  että  heidän  ei 
sopinut  sitä  muille  huudella,  vaan  piti  koet- 
ta itse  löytää  paikka  ilman  muiden  apua.  En- 
simmäisenä päivänä  he  tarkastivat  katujen 
nimet  Pohjois-  ja  Itäj okien  välillä,  mutta  ei 
niissä  ollut  sennimistä  katua,  jota  he  haki- 
vat. Tarkasteleminen  kävi  heiltä  ensin  hi- 
taasti, kun  kumpikaan  ei  osannut  lukea  "la- 
tinaa", sillä  katujen  nimet  oli  muka  merkit- 
ty " latinaksi".  Mutta  jo  ennen  pimeän  tu- 
loa heiltä  alkoi  "latina"  luistaa  välttävästi 
eikä  tarvinnut  enää  aina  ottaa  esille  raha- 
kaupan osotettakaan  ja  sitä  tarkasti  vertail- 
la kadun  nimeen.  Sekin  heitä  hidastutti, 
kun  usein  sattui  kadunkulmassa  seistä  koj ot- 
tamaan suuri  newyorkilainen  poliisimies. 
Hänen  nähtensä  ei  tietysti  voinut  osotetta 
verrata,  vaan  täytyi  odottaa  tai  kävellä  sa- 
man kadun  toiseen  kulmaan  ja  siinä  tehdä 
vertailu.  Vaikka  kadut  olivatkin  melkoisen 
hyvin  valaistut,  eivät  he  ruvenneet  sentään 
enää  kaasun  valossa  kadun  nimiä  tolkkaa- 
maan.  Ja  sitäpaitsi  he  olivatkin  jo  saaneet 
kokolailla  New  Yorkin  kaupungin  pitkin- 
päin  juoksevat  kadut  tarkastetuiksi.  Hä- 
märän tullen  he  alkoivat  katsella  siis  sopi- 
vaa yökortteeria.  Mutta  vaikka  New  Yorkis- 

sa  on  paljon  hotelleita,  niin  ei  sopivan  yösi- 
jan löytäminen  ollut  niinkään  helppo  asia. 
Yleensä  kaikki  hotellit  näyttivät  liian  ylelli- 
siltä ja  olivat  siis  myös  kamalan  kalliita. 
Vihdoin  he  kuitenkin  onnistuivat  Itä-joen 
puolelta  löytämään  mielestään  yksinkertai- 
sen ja  halvan  paikan  ja  menivät  siihen  yök- 
si. Paikka  oli  italialainen  ruokatalo  ja  ka- 
pakka, Cherry  Streetillä.  Suomalainenkin 
ravintola  oli  lähellä  tätä  italialaista  paikkaa 
ja  he  sen  kyllä  näkivät,  sillä  he  olivat  sen 
huomanneet  siitä  ohi  kulkiessaan,  mutta  ei- 
vät he  sinne  uskaltaneet  asiansa  arkaluon- 
toisuuden vuoksi  mennä. 

Mutta  vaikka  unetti  kovasti,  niin  maata  ei 
sopinut  panna  ennenkuin  oli  ensin  varma  sii- 
tä, että  kaikki  muut  talossa  olijat  olivat  pan- 
neet levolle.  Heille  oli  näytetty  huone  val- 
lan kapakan  päältä,  jossa  oli  tosin  vain  yksi 
pieni  akkuna  kadulle  päin,  mutta  sensijaan 
melkein  kaikki  sen  ruudut  rikki  ja  raasuilla 
ja  papereilla  tukittu.  Huoneessa  ei  myös- 
kään ollut  lukkoa  ovessa,  joka  seikka  heitä 
enimmän  huoletti,  ei  tietysti  niin  paljon  hei- 
dän itsensä,  kuin  rahain  vuoksi.  He  sytyt- 
tivät pienen  öljylampun  ja  telkesivät  oven 
kiinni  niin  hyvin  kuin  voivat,  sytyttivät  si- 
karit, polttelivat  ja  kurkistelivat  akkunasta 


—  65  — 

ulos  ja  arvostelivat,  uskaltaisiko  siitä  hypä- 
tä kadulle,  jos  alettaisiin  yöllä  ahdistaa.  Sit- 
ten he  laskivat  ja  järjestivät  rahansa  aivan 
alimmaisiin  taskuihinsa  ennen  maatapanoaan 
ja  hartaasti  toivoivat  kaikkien  talossa  pian 
asettuvan,  että  uskaltasivat  panna  levolle. 
Ilta  kului  ja  kaupungin  kello  löi  10  —  11  — 
12.  Heitä  nukutti  niin  ettei  millään  keinol- 
la tahtonut  voida  pysyä  valveilla.  Nuo  iloi- 
set "tätinpojat"  vain  tuolla  alakerrassa  nau- 
roivat, lauloivat  ja  soittivat  hanuria.  Mie- 
hemme olivat  paljon  kuulleet  hanurinsoit- 
toa ja  se  oli  heistä  varsinkin  maksolauantai- 
iltana  ja  muulloinkin  tuntunut  enemmän 
mukavalta  kuin  harmittavalta,  mutta  nyt  se 
tuntui  heistä  kauhealta.  He  olisivat  mielel- 
lään lähteneet  pois,  jos  vain  olisivat  uskal- 
taneet. Aikoivatpa  he  jo  12  aikaan  mennä 
alakertaan  kieltämäänkin,  mutta  sitäkään  he 
eivät  uskaltaneet  tehdä.  Eikä  ollut  muuta 
keinoa  kuin  tyytyä  olemaan  paikallaan  ilman 
ruikutusta,  kaikesta  melusta  ja  rauhatto- 
muudesta välittämättä,  vaikka  ei  ollut  puhet- 
takaan, että  ainakaan  molemmat  voisivat 
panna  maata  yhfaikaa.  He  sopivat  siis  niin 
ollen  vuoron  perästä  olemaan  pitkänään,  pie- 
nen sänkyräsän  päällä.  Toinen  silFaikaa 
koetti  pysyä  valveilla  ja  vahdata  ettei  mi- 

tään  vahinkoa  tullut.  Sillä  tavalla  he  kulut- 
tivat yönsä  ja  melukin  alakerrassa  loppui  jo 
ennen  neljää  aamulla. 

öisestä  melusta  huolimatta  kylläkin  oltiin 
miesten  kaikeksi  kummaksi  talossa  aamulla 
jo  aikaisin  ylhäällä,  noin  puoli-kuusi.  Mie- 
het menivät  silloin  heti  alakertaan,  minne 
tultuaan  he  huomasivat,  että  oli  toiset  passa- 
rit ja  juomanlaskijat  kuin  illalla.  Siitä  he 
vasta  oivalsivat,  että  paikkaa  "runnattiin" 
kahta  vuoroa,  yötä  ja  päivää.  Kaikki  oli  ta- 
lossa muuten  ennallaan,  paitsi  hanurinsoit- 
toa ei  nyt  kuulunut.  Miehet  söivät  aamiai- 
sensa ja  aterialta  päästyään  menivät  isän- 
näksi luulemansa  pullevan  italialaisen  luo,  ha- 
luten tietää,  paljonko  olivat  velkaa.  Hän 
kaappasi  tiskiltä  kirjan,  selaili  sitä  vähän 
aikaa  sekä  laskeskeli  ja  sanoi  laskun  olevan 
$4.75  miehestä.  Miehet  hieman  hämmästyi- 
vät, vaikka  olivatkin  rahanostossa,  mutta 
kuitenkin  he  toraamatta  maksoivat  laskun- 
sa, sanoivat  hyvästi,  ottivat  laukkunsa  ja 
lähtivät  tarkastelemaan  New  Yorkin  kau- 
pungin poikkipäin  kulkevia  katuja. 

Jo  neljäntenä  päivänä  New  Yorkiin  saa- 
pumisensa perästä,  noin  kello  3  j.  pp.,  Hessu 
ja  Kassu  löysivät  ensin  kadun  ja  pian  sen 
jälkeen  myös  numeron,  jota  he  olivat  koko 

ajan  etsineet.  He  menivät  sisälle  ja  pääsi- 
vät selville,  että  olivat  osanneet  vallan  oi- 
keaan paikkaan,  joten  he  pikku  vaivoista  ja 
kustannuksista  huolimatta  olivat  niin  iloiset 
kuin  konsanaan  harborilainen  kesällä.  Huo- 
neessa oli  useita  pöytiä  ja  kaikkialla  suuret 
kasat  rahaa.  Isännät  näyttivät  hyvin  vaka- 
vilta ja  kaikin  puolin  luotettavilta.  Eivät 
he  ensinkään  tyrkyttäneet  tavarataan,  vaan 
päinvastoin  käskivät  ilman  muuta  ottaa  jon- 
kun sata  dollaria  pöydältä  mistä  kasasta 
vain  halutti,  päältä  tai  alta  tai  välistä,  ja 
mennä  kaupungille  ja  ostaa  tavaraa  eri  pai- 
koista ja  maksaa  niillä  seteleillä.  Jos  ei  kel- 
paisi, niin  ei  setelejä  heille  myytäisi,  vaikka 
kuinka  haluaisivat.  Mutta  jos  ne  kelpaisi- 
vat, niin  sitten  saisivat  ostaa,  jos  halutti. 
Miehet  ottivatkin  rahaa  ja  menivät  ostamaan, 
eikä  sitä  heidän  suureksi  ihmeekseen  mis- 
sän  moitittu.  Illan  tullen  he  palasivat  taa- 
sen hotelliin  yöksi,  mutta  nyt  parhaaseen, 
minkä  löysivät.  Siellä  oli  hiljaista  ja  mai- 
niot vuoteet,  mutta  ei  heidän  tullut  vähintä- 
kään uni  silmiin,  sulasta  ilosta.  Eniten  hei- 
tä vaivasi  se,  että  eivät  ottaneet  kotoa  sen 
enemmän  rahaa  mukaan  kuin  vähän  yli  $3,- 
000  mieheen.  Olisi  sen  saanut  talonkin  ja 
koko  liikkeen  myydä,  vaikkapa  huokeastakin 


—  68  — 

hinnasta,  kun  tuon  olisi  arvannut.  He  kui- 
tenkin lohduttivat  itseään  sillä,  että  pääsisi- 
hän  tänne  toisenkin  kerran  ja  paljon  muka- 
vammastikin  kuin  ensi  kerralla,  koska  ei 
tarvitsisi  enää  nähdä  tuota  hakemisvaivaa- 
kaan. 

Aamulla  heidän  oli  käsketty  tulla  raha- 
kauppaan täsmälleen  kello  kymmenen,  ker- 
tomaan, miten  raha  edellisenä  iltana  oli  kel- 
vannut. He  olivatkin  kaupassa  juuri  täs- 
mälleen, kuten  oli  määrä.  Siellä  ne  olivat  sa- 
mat miehet  kuin  eilenkin.  He  kuuntelivat 
tarkkaavaisen  näköisinä  miesten  kertomus- 
ta, mutta  eivät  edes  kysyneet,  olivatko  he 
päättäneet  ostaa  rahaa  vai  eikö  ja  kuinka 
suuren  määrän.  He  näyttivät  olevan  vain 
omissa  puuhissaan  kiinni,  niin  että  miesten 
täytyi  vallan  kysymättä  itse  ilmottaa  halun- 
sa ja  kuinka  paljosta  oli  kysymys.  Siihen- 
kin vain,  niinkuin  sivumennen,  vastattiin  jo- 
takin että  odottaisivat  nyt;  tuumattaisiin, 
kunhan  kerittäisiin.  Miehiä  alkoi  jo  vähän 
pelottaa,  kun  tehtiin  niin  suuria  rahakäärö- 
jä  ja  pakattiin  suurempiin  ja  pienempiin 
kapsäkkeihin  kuin  tuskassa.  Miesten  täytyi 
väkisenkin  myöntää  mielessään,  ettei  emän- 
täin pelko  rahain  loppumisesta  tainnutkaan 
olla  niin  aiheeton,  kuin  he  olivat  kotona  luul- 

leet.  Miehet  pelkäsivät  että  taisipa  ollakin 
enemmän  tilauksia  kuin  rahaa,  jo  ennen  hei- 
tä. Sillä  huomattavasti  kasat  olivat  tuossa 
sitten  eilisen  vähenneet.  Ja  yhä  vain  uusia 
tilauksia  näkyi  tulevan.  Muitakin  oli  odot- 
tamassa, joten  miehet  päättivät  pitää  varan- 
sa, että  he  pääsisivät  tekemään  kauppansa 
ennen  muita.  Yksi  kaupan  apulaisia  oli  jo 
tullut  heidän  luokseen,  mutta  seisahtunut 
samassa  ja  alkanut  puhella  jonkun  siinä  vie- 
ressä odottavan  henkilön  kanssa.  Silloin 
Hessulta  loppui  kärsivällisyys.  Hän  käveli 
suoraan  isännän  luo  ja  huomautti  että  he  oli- 
va  jo  kauan  odottaneet.  Isäntä  pyysikin  an- 
teeksi kohteliaan  liikemiehen  tavalla  ja  lu- 
pasi itse  tulla  kuulemaan  heidän  asiansa.  Ja 
pian  hän  tulikin. 

Miehet  ilmottivat  ilman  pitkittä  puheit- 
ta nyt  tällä  kertaa  haluavansa  vain  $60,000 
kumpikin.  Mutta  pian  he  tulisivat  takaisin 
ja  ostaisivat  silloin  paljon  enemmän.  Isäntä 
meni  sivuhuoneeseen  ja  toi  sieltä  kaksi  tyh- 
jää, hyvin  sievää  kapsäkkiä  ja  kysyi  miehil- 
tä, minkä  kokoisia  seteleitä  he  halusivat. 
Miehet  puhuivat  hieman  keskenään  ja  sanoi- 
vat sitten,  että  he  halusivat  5,  10,  20  ja  50 
dollarin  seteleitä.  Isäntä  laski  rahat  kah- 
teen pinkkaan,  $60,000  kumpaankin,  ja  käs- 

ki  sitten  miesten  laskea,  oliko  hän  laskenut 
oikein.  Miehet  ottivat  pinkkansa  kumpikin 
ja  alkoivat  laskea.  Mutta  kun  he  eivät  ol- 
leet tottuneet  niinkään  suuria  rahasummia 
laskemaan,  niin  meni  siinä  kauan  aikaa  ja  tuli 
kovasti  hikikin,  ennenkuin  rahat  oli  lasket- 
tu. Ja  sitten  kuin  ne  oli  laskettu,  eivät  he 
olleet  ensinkään  varmat,  oliko  kummassakin 
pinkassa  $60,000,  vai  miten.  Mutta  paljon 
siinä  vain  oli  ja  olihan  se  siksi  hyvää  kaup- 
paa, ettei  siinä  muutaman  sadan  erehdys 
kuulunut  mihinkään,  puoleen  eikä  toiseen. 
He  sanoivat  isännälle  vain,  että  rahat  oli  oi- 
kein laskettu.  Sitten  isäntä  otti  ensin  toisen 
siihen  tuomansa  kapsäkin  ja  käski  miesten 
seisoa  vieressä  ja  katsoa  tarkoin  että  hän 
pani  rahat  kapsäkkiin.  Hän  pani  kapsäkin 
sitten  kiinni,  väänsi  lukkoon  sen  ja  antoi 
avaimen  Hessulle.  Senjälkeen  hän  pisti  toi- 
sen rahasumman  toiseen  kapsäkkiin  ja  antoi 
sen  avaimen  Kassulle.  Miehet  seisoivat  kil- 
tisti kapsäkkiensä  vieressä  ja  antoivat  isän- 
nälle valmiiksi  laskemansa  rahakimput,  kum- 
pikin $3,000.  Isäntä  laski  rahat  ja  huomasi 
niitä  olevan  asianomaisen  summan. 

Mutta  aikaa  oli  siinä  kulunut  niin  ettei 
ollut  kuin  vajaa  tunti,  kunnes  sinä  päivänä 
lähtisi  viimeinen  Harboriin  menevä  pikaju- 

na.  Ja  kun  asemalle  oli  melkoinen  matka  ja 
kun  miehet  eivät  vieläkään  tunteneet  tar- 
peeksi New  Yorkia,  vaikkapa  olivatkin  sitä 
neljättä  päivää  tarkasti  tutkineet,  niin  isän- 
tä esitti  kahdestakin  syystä,  ajan  säästämi- 
seksi sekä  varovaisuuden  vuoksi,  jotteivät 
miehet  joutuisi  petturien  käsiin  junalle  men- 
nessä, että  hän  itse  ja  joku  hänen  apulai- 
siaan  lähtisi  heitä  junalle  saattamaan.  Kun 
kaikki  muutkin  isännän  esitykset  sekä  lu- 
paukset olivat  aivan  pilkulleen  toteentuneet, 
niin  miehet  hyväksyivät  kiitollisuudella  isän- 
nän esityksen.  Kahta  muuta  rahanostajaa 
lähdettiin  myös  juuri  siinä  heidän  keskustel- 
lessaan viemään  eräälle  toiselle  rautatiease- 
malle samanlaisine  laukkuineen.  Heilläkin 
näytti  olevan  kiire  keritäkseen  sinnepäin  me- 
nevään junaan.  Isäntä  sekä  apulainen  pis- 
tivät siis  kiireesti  päällystakit  päälleen.  Kun 
kummallakin  miehellä  oli  kapsäkki  ennes- 
täänkin, niin  he  kohteliaisuuden  vuoksi  mie- 
luummin kantoivat  omia  kuluneita  kapsäk- 
kejään,  sillä  eiväthän  he  ilennetkään  niitä 
antaa  niin  hienojen  herrain  kannettaviksi. 
Isäntä  kyllä  kysäsi  heiltä,  kumpia  kapsäkke- 
jä he  halusivat  kantaa,  ja  sanoi  hänelle  ole- 
van samantekevän,  kantoi  hän  vanhaa  tai 
uutta.    Mutta  miehet  tarttuivat  vain  omien 

vanhojen  kapsäkkiensä  ripoihin  ja  herrat 
ottivat  uudet.  Niin  sitä  lähdettiin,  kerittiin 
asemalle,  ostettiin  piletit  Harboriin  ja 
isäntä  oli  avullinen  vielä  siinäkin.  Mies- 
ten kaikeksi  kummaksi  piletinmyyjäkin 
katseli  heitä  niinkuin  olisi  tunnustellut, 
vaikka  eivät  he  puolestaan  missään  muista- 
neet ennen  sen  näköistä  herraa  nähneensä. 
Piletit  saatiin  ja  mentiin  heti  portille,  josta 
ei  päästetty  muita  läpi  kuin  matkustavaiset. 
Herrat  antoivat  siis  kummallekin  miehelle 
kapsäkin;  sanottiin  hyvästi,  puristettiin 
lämmintä  kättä  ja  vähintään  viikon  perästä 
päätettiin  taasen  varmasti  kohdata  liikkees- 
sä ja  tehdä  ne  suuremmat  kaupat  pois.  Vie- 
lä miesten  junaan  päästyä  herrat  yhä  seisoi- 
vat rautaristikon  toisella  puolella.  Ja  kun 
juna  alkoi  hiljalleen  hinata  itseään  New 
Yorkin  jättiläisasemalta,  niin  miehet  huo- 
masivat herrain  vielä  huiskuttavan  heille  ne- 
näliinojaankin. . . 

Miehet  istuivat  varovaisen  näköisinä  ju- 
nassa, rahakapsäkit  vieressään  junan  pen- 
killä ja  vanhat  kapsäkit  penkin  alla.  He  jut- 
telivat sekä  matkan  vaivoista  noina  ensi  päi- 
vinä New  Yorkissa  ollessaan,  että  asian  me- 
nestymisestä, mutta  kaikkein  enimmän  noi- 

den  herrain  kohteliaisuudesta  ja  rehellisyy- 
destä. Ensi  kerran  he  vasta  koko  Amerikas- 
sa olonsa  aikana  olivat  olleet  tekemisissä  vä- 
hän suurempain  ja  hienompain  herrain 
kanssa  ja  lisäksi  suuressa  kaupungissa.  Oli- 
vathan he  kyllä  käyneet  Clevelandissa,  mut- 
ta eihän  se  ollut  mitään  New  Yorkin  rinnal- 
la. New  Yorkin  herroilla  sitä  vasta  on  sitä 
rahaa  kuin  roskaa,  oikeaa  ja  väärää.  Ja  sil- 
ti ovat  niin  nöyriä.  Tuokin  isäntä  niin  nöy- 
rästi pyysi  anteeksi  sitä,  että  he  olivat  saa- 
neet vähän  odottaa.  Ja  sitten  vielä  itse  lähti 
heitä  asemalle  saattamaan  ja  kapsäkkejä 
kantamaan.  Niin,  tarpeetontahan  sitä  on 
edes  mainitakaan,  että  herrat  Suomessa  ei- 
vät niin  vain  meikäläisille  työ  jätkille  tuol- 
laista kunnioitusta  osottaisi.  Ei  maar.  Pian 
aikaan  käskisivät  ovesta  ulos  ja  tulemaan 
huomenna.  Ja  jos  ei  ennättäisi  junaan,  niin 
hilj astua  saisi  ja  jos  antaisi  välillä  itsensä 
narrien  käsiin  ja  menettäisi  kaikkensa,  niin 
eihän  se  heihin  kuuluisi.  Hessu  ja  Kassu  ei- 
vät olleet  mitään  turhanpäiväisiä  pöyhkeili- 
jöitä.  He  olivat  suoria  suupohj  alaisia.  Mut- 
ta heidän  erinomainen  menestyksensä  sekä  se 
huomio,  jota  he  olivat  saaneet  osakseen,  sen- 
tään jonkun  verran  kutkutti  heidän  itserak- 
kauttaan.   Ja  Hessu,  joka  oli  vähän  vilk- 

kaampi  ja  puheliaampi  Kassua,  kohautti  ol- 
kapäitään ja  sanoi:  "Luulisitko,  veikko,  et- 
tä tämä  asia  olisi  niinkään  hyvin  menestynyt 
keneltä  hyvänsä  meikäläiseltä?"  Kassu  sii- 
hen hymähti  vastaukseksi  ja  sanoi:  "Onhan 
meiltä  hiukan  paremmin  menneet  asiat  kuin 
monelta  muulta  Harborissakin." 

Näin  haastelivat  miehet  junan  lujaa  vauh- 
tia kiitäessä  Harboria  kohden.  Ja  melkoi- 
sen matkan  päässä  he  olivatkin  jo  New  Yor- 
kista, josta  heillä  kaikista  ensi  päiväin  vai- 
keuksista huolimatta  oli  mitä  parhaimmat 
muistot  mielessä  ja  jossa  he  tästä  lähtien  ai- 
koivat usein  pistääntyä. 

He  istuivat  junassa  aikomattakaan  nukah- 
taa. Eikä  heitä  vähääkään  väsyttänyt,  vaik- 
ka he  olivat  koko  matkalla  niin  vähän  nuk- 
kuneet. 

Seuraavana  aamuna  muutamaa  minuuttia 
vailla  kello  seitsemän  he  pääsivät  Har- 
borin  asemalle.  He  ottivat  uudet  ja  vanhat 
kapsäkit  käteensä  ja  alkoivat  joutuin  astel- 
la perätysten  kotiansa  kohden.  Pian  he  oli- 
vatkin perillä,  vaikka  kaupungin  asemalta  on- 
kin melkoinen  matka  asunto-osastoon.  Molem- 
pain kotona  oltiin  jo  ylhäällä  ja  suurella  ilolla 
otettiin  tulijat  vastaan,  sillä  ikävissä  heitä 
oli  jo  odotettu.   Kovin  yleiseksi  oli  myös  ko- 

ko  kylässä  käynyt  se  huhu,  että  he  olivat  ka- 
ranneet. Ja  jos  he  eivät  olisi  niin  pian  tul- 
leet, niin  kukaties  vaimotkin  olisivat  alka- 
neet uskoa  huhua  todeksi. 

Ensin  poikettiin  Hessun  taloon.  Ja  kun 
Kassun  emäntä  huomasi  miesten  menevän 
sinne,  niin  nuolena  hänkin  oli  siellä.  Erin- 
omaisen ystävällisestä  hymystä,  joka  pälyi 
miesten  kasvoilla,  ja  uusista  kapsäkeistä 
päättelivät  emännät  ilman  miesten  sanomat- 
takin, että  matka  oli  hyvin  onnistunut.  Ensin 
puristettiin  kättä  ja  lujemmasti  kuin  läh- 
tiessä. Sitten  juotiin  tuliaiskahvit.  Mutta 
vaikka  miehet  olivat  aikoneet  panna  vaimo- 
jensa uteliaisuuden  kovalle  koetukselle,  niin 
eivät  he  itsekään  enää  jaksaneet  pitää  kap- 
säkkejään  aukaisematta.  Usein  oli  kotimaas- 
sa löyty  suonta  Hessun  oikeaan  käteen,  mut- 
ta ei  koskaan  hänen  kätensä  ollut  tutissut 
niinkuin  nyt.  Ei  hän  mitenkään  tahtonut 
saada  lukkoa  auki  ja  koetti  sitä  jo  Kassun 
avaimellakin,  mutta  sillä  se  ei  ensinkään 
näyttänyt  aukeavan.  Taas  hän  koetti  omal- 
laan, mutta  samanlaisella  menestyksellä. 
Lukko  ei  vain  auennut  ja  odotus,  varsinkin 
naisista,  tuntui  koko  iäisyydeltä.  Leena  jo 
kyllästyi  odotukseen  ja  törmäsi  Hessua  autta- 
maan. Hän  tempasi  avaimen  ja  laukun  Hes- 

sun  kynsistä  ja  alkoi  käännellä  verkalleen 
avainta.  Hänen  muutaman  sekunnin  sitä 
tehtyään  ponnahtikin  laukku  auki  ja  aimo 
kasa  kaikennäköisiä  vanhoja  papereita  ja 
raasuja  valahti  lattialle. 

Miehet  sekä  naiset  luulivat  niitä  ensin  vain 
täytteiksi  ja  alkoivat  lähemmin  niitä  tarkas- 
tella. Mutta  ei  siellä  syvemmälläkään  rahaa 
ollut.  Toinen  laukku  saatiin  auki  pikemmin, 
mutta  senkin  sisältö  oli  vallan  samanlainen. 
Miehet  eivät  voineet  enää  pysyä  jaloillaan, 
vaan  istuivat  jonkun  matkan  päähän  toisis- 
taan ja  tuijottivat  silmät  selällään. 

Mitä  miehet  ajattelivat,  se  jääköön  lukijan 
itsensä  pääteltäväksi.  Eivät  he  puhuneet 
montakaan  sanaa  toisilleen  eikä  voimoilleen. 
Mutta  vaimot  eivät  sensijaan  olleet  yhtä 
hölmistyneet,  vaan  pauhasivat  niinkuin  Nia- 
garan putous  ja  vaativat  tiukasti  ja  viivyt- 
telemättä miehiään  tilille.  He  nimittelivät 
heitä  lumppu-ukoiksi  ja  raasupetlareiksi  yn- 
nä kaikilla  muilla  haukkumanimillä,  mitä 
ikinä  tiesivät.  Vihdoin  he  sitten  löylytyksen 
perästä  saivat  miehiltä  kuulla,  etteivät  nuo 
luopiot  olleet  enää  itse  viitsineet  kantaa  lauk- 
ku jaankaan  New  Yorkin  asemalle,  vaan  niin 
olivat  heti  ylpistyneet  saatuaan  vähän  enem- 
män rahaa,  että  muilla  olivat  ne  kannatta- 

neet.  Juuri  siinä  kohdassa  olivat  vaimot 
huomaavinaan  syyn  siihen,  miksi  rahat  oli- 
vat muuttuneet  raasuiksi  ja  roskapapereiksi. 

Samaa  mieltä  muuten  olivat  miehetkin. 
Laukut  oli  varmaan  väentungoksessa  asemal- 
le mennessä  vaihdettu,  otettu  rahalaukku  ja 
annettu  roskalaukku  tilalle.  Niin  he  asian 
käsittivät  ensi  hädässä. 

Mitenkä  lienee  tullut  kyläläisten  korville 
että  Hessu  ja  Kassu  olivat  menettäneet  ra- 
hansa New  Yorkissa?  Ehkä  joku  oli  sattu- 
nut kuulemaan  tuon  ankaran  pauhun,  josta 
sitten  lähti  liikkeelle  huhu,  että  heidän  oli  ol- 
lut pakko  palata  takaisin,  kun  ei  ollut  riittä- 
nytkään rahoja.  Palatessa  oli  ollut  vain  juu- 
ri niin  paljon,  että  olivat  saaneet  läheiselle 
asemalle  asti  piletin,  mutta  siitä  olikin  ollut 
"taisitiketillä"  kuljettava  kotiasemalle.  Sil- 
lä joku  oli  heidät  muka  nähnyt  rautatiellä 
jalkapatikassa  Harboriin  tulevan.  Vielä  se- 
kin seikka  todisti  heidän  syyllisyyttään  kar- 
kausyritykseen,  että  he  eivät  kotia  tultuaan 
halunneet  antautua  mihinkään  keskusteluihin 
kenenkään  kanssa,  vaan  aina  vain  jurottivat 
yksikseen.  Ja  vaimotkin  näkyivät  heitä  koh- 
televan kuten  ainakin  sellaisia  tulee  kohdel- 
la, jotka  ovat  aikoneet  jättää  perheensä 
kauntin  elätettäväksi  ja  velkansa  muiden 


Jaksettavaksi.  Moni  sitä  yritystä  makeasti 
nauroi  ja  pititteli,  että  kerrankin  viisaatkin 
ketut  joutuivat  käpälälautaan. 

Asian  oikea  laita  —  sillä  kerrotaan  nyt  se- 
kin —  selvisi  kahden  viikon  päästä,  jolloin 
emännät  puolestaan  ottivat  uhoissaan  teh- 
däkseen uuden  matkan,  millä  oli  tarkotus 
parsia  miesten  jälkiä,  mutta  mikä  muodos- 
tuikin vieläkin  turhemmaksi.  Sillä  liikettä- 
hän ei  enää  ollut  olemassakaan  samassa  pai- 
kassa. Ilkamoiden  isännät  kaipasivatkin 
heiltä  heidän  kotia  tullessaan  edes  raasuja! 

Kaikki  kuitenkin  kääntyi  lopulta  juuri 
parhain  päin.  Sillä  isäntäin,  nurinkurisesti 
kylläkin,  tuon  onnettoman  omaisuuden  me- 
netyksensä jälkeen  alettua  juopotella,  hallit- 
sevat emännät  katsoivat  parhaaksi  kääntää 
koko  kurssin.  Kapakanpito  lopetettiin  ja  re- 
hellinen työ  alkoi. 

Suunnilleen  niihin  samoihin  aikoihin  voi- 
daankin sanoa  uuden  lehden  kääntyneen  tuon 
kauniin  Ohion  suuren  suomalaisasutuksen 
Harborin  aina  mainittavassa  historiassa. 


KORRAN  MATIN  KOTIMATKA. 


(Koruton,   yksityiskohtainen  siirtolaisseikkailu.) 

" Hakatkoot  itse  ratapölkkynsä!"  tuumaili 
Matti  Korra  eräänä  syyspäivänä  v.  1892  as- 
tellessaan pitkin  Seattlen  katua  Washing- 
tonin  valtiossa  etsiskellen  Allan-linjan  asia- 
miehen konttoria. 

" Tulenhan  minä  nyt  jo  Suomessakin  toi- 
meen.  Lujassa  se  on  tuo  leipä  täälläkin. 

Ja  varmaan  se  Liisakin  jo  odottaa  . 

Kolme  vuotta  vain  piti  minun  täällä  viipyä 
ja  nyt  on  jo  melkein  neljä  kulunut  —  ." 

Tähän  tapaan  kulkivat  Matin  ajatukset, 
kun  hän  jo  huomasi  saapuneensa  matkansa 
perille.  Piletin  osto  kävikin  helposti  päin- 
sä, vaikka  asiamies  olikin  "toiskielinen". 
Kokkolaan  se  piletti  ostettiin  eli  (niinkuin 
Matti  varmuuden  vuoksi  selitti)  "Kamla 
Kaarlepyyhyn". 

Piletti  oli  kahdessa  osassa,  toinen  rauta- 
tie-, toinen  merimatkaa  varten.  Jälkim- 

mäistä  luuli  Matti  vain  turhanpäiväiseksi 
ilmoituspaperiksi,  jollaisia  tuo  perin  kohtelias 
asiamies  antoi  hänelle  kokonaisen  tukun. 
Hän  työnsi  ne  kaikki  yhdessä  kääreessä  tas- 
kuunsa, mutta  pitkän  rautatiepiletin  hän 
varovaisesti  käänsi  kokoon  ja  pani  kukka- 
roonsa. 

"On  siinä  tiketissä  mittaa,  jos  on  matkaa- 
kin — .  Olisi  se  Liisa  kai  nyt  iloinen,  jos 
tietäisi  että  minulla  on  taskussa  sellainen 
paperi,  joka  meidät  jälleen  yhteen  vetää  — 
 .  Mutta  äläpäs  huoli  —  pitäisihän  mi- 
nun nyt  sentään,  kun  Amerikasta  kerran  pa- 
laan, viedä  noin  niinkuin  jotakin  tuliaisia- 
kin, mutta  mitä  sitä  heille  veisi  ?" 

Näin  mietiskellen  asteli  Matti  valtakatua  ta- 
kaisin kortteeri  taloaan  kohti. 

" Haloo,  Matti,  minnekkä  matka?"  kuului 
samassa  erään  toiskielisessä  vaatekaupassa 
palvelevan  suomalaisen  tuttu  ääni. 

"  Suomeenhan  sitä  tässä  olisi  niinkuin  ai- 
komus. . .  ja  tuli  se  tikettikin  tuossa  oste- 
tuksi  ." 

"No  ihan  tottako?  Onko  siellä  Kuusamos- 
sa tullut  hyvä  tahkovuosi?" 

"Kysy  sitä  kuusamolaisilta.  Etelä-Poh- 
janmaalla ei  tahoilla  eletä",  vastasi  Matti 
vähän  närkästyneenä. 

"No  älähän  nyt  turhista  suutu.  Käy  si- 
sällä sitten  valitsemassa  eukollesi  komea  ha- 
mekangas  tuliaisiksi. " 

"Ettäkö  hamekangas?  —  niin  tuota  —  ha- 
mekangasko  — ?" 

Seurauksena  oli  että  Matti  pistäysi  puo- 
tiin. Ja  kun  hän  sieltä  palasi,  oli  hänellä 
kainalossa  kääre,  joka  sisälsi  raitaisen  ha- 
mekankaan  ja  lujat  jalkineet  Antti  pojalle. 

Kortteeritaloon  saavuttuaan  Matti  nyt 
vasta  alkoi  emännälle  selittää  Suomeen  läh- 
töään. Siinä  ne  asiat  pian  selvitettiin,  las- 
kut suoritettiin  ja  kaiken  päällisiksi  juotiin 
lähtökahvit.  Emäntä  laittoi  vielä  evästäkin 
mukaan  niin  runsaasti  että  piti  kestää  aina 
Montrealiin  saakka. 

"Montrealin  kauttahan  se  Matti  matkus- 
taa?" emäntä  varmemmaksi  tiedusteli. 

"Sitä  tietä  minä  tulinkin,  eiköpä  tuo  tiket- 
ti nytkin  sen  kautta  vetäne". 

"Kyllä  ne  sitten  laivassa  pitävät  ruoasta 
huolen,  kun  kerran  Montrealiin  pääsee." 

"Niin,  kun  kerran  Montrealiin  pääsee 
niin  kyllähän  sitä  sitten  jo  kelpaa  ." 

Junan  piti  lähteä  Seattlen  asemalta  klo 
5:15  iltapäivällä.  Ja  ettei  vain  myöhästyisi, 
oli  Matti  jo  %3:n  aikaan  asemahuoneessa 
odottamassa.    Siinä  hän  istui  penkillä  rUO- 

kapussi  toisella  puolella  ja  toisella  kääre,  jo- 
ka sisälsi  yhtä  ja  toista  matkatavaraa  ja  sen 
lisäksi  nuo  tuliaiset.  Kukaan  ei  Mattia  häi- 
rinnyt ja  jonkinlainen  tyytyväisyyden  tun- 
ne kuvastui  hänen  kasvoillaan,  kun  hän  sii- 
nä junan  tuloa  odotteli. 

Määrätyllä  ajalla  juna  tulikin  ja  siihen 
nousi  Mattikin  tavaroineen.  Ei  tullut  ju- 
naan paljoa  muita  matkustajia  tällä  kertaa 
ja  niin  sai  hän  tupakkavaunussa  haltuunsa 
kaksoisistuimen.  Hyvää  amerikalaista  vauh- 
tia kiidettiin  eteenpäin.  Yksitoikkoinen  mat- 
ka lyheni  lyhenemistään.  Mutta  sitä  mukaa 
pieneni  Matin  ruokapussikin  ja  sama  kohta- 
lo tuli  piletinkin  osalle.  Ruokapussin  piene- 
nemisestä ei  Matti  paljoakaan  välittänyt, 
sillä  senhän  piti  riittämänkin  vain  Montrea- 
liin saakka.  Mutta  piletti  kului  hänen  mie- 
lestään aivan  liian  arveluttavassa  määrässä. 
Sen  piti  kestämän  muka  Kokkolaan  saakka, 
siinä  uskossa  Matti  oli  koko  ajan.  Mutta  an- 
nappas  ollakaan,  kun  Montrealia  lähestyt- 
tiin, vei  konduktööri  lopunkin  piletistä  ja 
pisti  Matin 'lakkiin  punaisen  paperilipun. 

Nyt  tuli  Matille  hätä  käteen.  Hän  aikoi 
vaatia  konduktööriltä  pilettiänsä  takaisin, 
mutta  tämä  ei  ollut  tietääkseenkään.  Kun 
Matti  kuitenkin  yhä  kiivaammin  kovisti  ti- 


—  8S  — 

kettiään,  koetti  konduktööri  parhaansa  mu- 
kaan selittää  hänelle  asiaa  ja  osoitti  lippua 
Matin  lakissa  lausuen,  että  kaikki  oli  "ali 
right". 

Mutta  se  ei  ensinkään  tyynnyttänyt  Mat- 
ti parkaa,  joka  ei  selityksestä  ymmärtänyt 
niin  halaistua  sanaa.  Konduktööri  heitti 
hänet  siihen  ja  poistui  toiseen  vaunuun.  Mut- 
ta kun  hän  jonkun  ajan  kuluttua  palasi  siihen 
vaunuun,  jossa  Matti  oli,  ärjäsi  tämä  uudel- 
la ponnella  hänelle:  "Tiketti,  tiketti  tänne  ja 
heti  paikalla." 

Kun  konduktööri  ei  nytkään  Matin  puhees- 
ta näyttänyt  niin  mitään  välittävän,  tuli 
Matti  varmasti  vakuutetuksi  siitä,  että  hä- 
nelle tahdottiin  tehdä  sulaa  vääryyttä.  Ja 
hänen  muuten  niin  runsas  kärsivällisyytensä 
loppui  tykkänään.  Kun  hän  siis  huomasi  että 
ei  hyvä  auttanut,  antoi  hän  kanadalaisen 
konduktöörin  maistaa  pohjalaisen  nyrkkiä, 
singauttaen  kelpo  läimäyksen  hänen  korval- 
leen. Konduktöörin  olisi  tehnyt  mieli  vasta- 
ta iskuun,  jonka  syytä  hän  ei  ensinkään  voi- 
nut ymmärtää,  mutta  hän  muisti  samassa 
rautatieohjesääntönsä  ja  hilliten  itsensä 
poistui  toiseen  vaunuun. 

Matti  jäi  vaunuunsa  miettimään,  mitenkä 
sitä  nyt  Kokkolaan  päästiin,  kun  se  konduk- 

tööri  sen  piletin  vei.  Hän  näki  vain,  kun 
juna  samassa  pysähtyi  pienelle  asemalle,  et- 
tä riita  veljensä  pistäytyi  asemahuoneeseen, 
jossa  hän  viipyi  kotvan  aikaa. 

Mutta  juna  lähti  jälleen  liikkeelle  ja  noin 
puolen  tunnin  kuluttua  saavuttiin  Montrea- 
lin asemalle. 

Matin  astuttua  junasta  asemasillalle,  oh- 
jattiin hänet  heti  omituisen  näköisiin  kär- 
ryihin. Ne  olivat  tavalliset  poliisikärryt, 
mutta  mistäpäs  Matti  ne  sellaisiksi  olisi  tun- 
tenut. Hän  oli  vain  hyvillään  siitä,  että  lin- 
jalla pidettiin  niin  erinomaista  huolta  kiel- 
tätaitamattomista  matkustajista.  Hän  ar- 
veli että  kyllä  se  pilettikin  vielä  selville  saa- 
taisiin, koskapa  muutenkin  niin  tarkkaa  huol- 
ta pidettiin.  Nämä  mietteet  saivat  hänet 
hyvälle  tuulelle,  ja  hän  alkoi  nyt  suomeksi  se- 
littää mukana  seuraavalle  poliisille,  jota  hän 
luuli  laivayhtiön  asiamieheksi,  seikkailujaan 
konduktöörin  kanssa,  pilettiään,  "Kamla 
Kaarlepyytä"  y.  m.  Poliisi  ei  tietysti  Matin 
puheesta  mitään  ymmärtänyt,  tuli  ainoas- 
taan siihen  käsitykseen  että  miehen  nimi  oli 
"Kamla  Kaarlepyy". 

Kärryt  ohjasivat  kulkunsa  poliisiasemal- 
le. Tätä  luuli  Matti  laivakonttoriksi  ja  kun 
hän  täällä  suoraa  päätä  vietiin  tuomarin 

eteen,  luuli  hän  tulleensa  itse  linjan  päämie- 
hen luo.  Häneltä  kysyttiin  hänen  nimeään, 
mutta  ei  hän  kysymystä  ymmärtänyt.  Mu- 
kana seurannut  poliisi  lausui  silloin  arvelun- 
sa että  miehen  nimi  oli  "Kamla  Kaarlepyy". 
Tuon  nimen  kuultuaan  alkoi  Matti  heti  se- 
littää että  jaa,  jaa,  Kamla  Kaarlepyy,  sinne 
hänellä  oli  matka  —  ja  niin  merkittiin  ukol- 
le nimeksi  kirjaan  "Kamla  Kaarlepyy". 
Vahtipoliisi  vei  hänet  rakennuksen  ala- 
kertaan ja  sulki  hänet  sinne  yksinäiseen 
koppiin. 

"Kylläpä  on  kummallista  tämä  ääretön 
varovaisuus,  jota  ne  tällä  linjalla  osottavat 
minun  suhteeni",  Matti  itsekseen  tuumi. 
"Vähemmälläkin  huolenpidolla  tässä  nyt  toi- 
meen tulisi,  mutta  samapa  se,  kun  ovat  ker- 
ran hyvän  maksunkin  ottaneet." 

Jonkun  ajan  kuluttua  tuli  vahtipoliisi  jäl- 
leen noutamaan  Mattia.  Tämä  luuli  nyt  var- 
maankin pilettiasiansa  saadun  selville  ja 
laivaan  lähdön  olevan  heti  edessä,  mutta  niin 
yksinkertaisesti  kaikki  ei  käynytkään.  Hä- 
net kuljetettiin  nyt  poliisiaseman  toiseen 
osastoon  ja  siellä  häneltä  ensiksi  kysyttiin 
oliko  hänen  nimensä  Kamla  Karlepyy.  — 
"Jaa,  jaa,  sinne  juuri  pitäisi  matkustaa", 
Matti  vastasi. 

Nyt  astui  sama  konduktööri  sisään,  jonka 
kanssa  Matilla  oli  ollut  mainittu  seikkailu. 
Sillä  aikaa  kun  häntä  kuulusteltiin,  tuumai- 
li Matti  itsekseen,  että  jopa  joutui  vilpillinen 
konduktööri  koville  ja  sai  vastata  tekemäs- 
tään vääryydestä.  Kun  Matilta  sen  jälkeen 
kysyttiin  oliko  hän  lyönyt  konduktööriä,  sa- 
noi hän  vastaukseksi:  "Sama  konduktööri  se 
on,  kyllä  hänet  tunnetaan,  jaa,  jaa".  Tämä 
kaikki  kernaasti  ymmärrettiin  myöntymisen 
merkiksi  ja  Matti  tuomittiin  maksamaan  7 
dollaria  sakkoa  ja  lisäksi  kuluja  2  dollaria 
50  senttiä  eli  yhteensä  $9.50. 

Tästä  kaikesta  ei  Matti  mitään  ymmärtä- 
nyt. Häneltä  alettiin  nyt  vaatia  rahoja, 
mutta  siinäkös  tuli  herroille  temppu  saada 
Mattia  ymmärtämään  mistä  oli  kysymys.  Kun 
ei  mikään  muu  keino  tuntunut  auttavan, 
näytettiin  hänelle  rahoja  ja  tehtiin  kaiken- 
laisia merkkejä.  Matti  huomasi  silloin  heti, 
mistä  kysymys  oli  ja  veti  esille  kukkaronsa. 
Siinä  oli  rahaa  kolmekymmentä  dollaria.  Po- 
liisi otti  sen  häneltä  ja  ojensi  tuomarille. 
Tämä  vähensi  siitä  sakkorahat  ja  antoi  loput 
omistajalleen  takaisin.  Tuomarin  kirjuri 
kirjoitti  kuitin,  jossa  sanottiin  että  Mr.  Kam- 
la  Kaarlepyy  oli  maksanut  sakkoa  $9.50  nel- 
jännellä poliisiasemalla  Montrealissa.  Kuit- 

ti  annettiin  Matille  ja  sen  kanssa  hän  sai 
poistua  poliisiasemalta.  Saamaansa  kuittia 
Matti  luuli  nyt  piletiksi  Montrealista  Kokko- 
laan, sillä  olihan  siihen  nyt  aivan  selvästi 
kirjoitettu  Montreal  ja  Kamla  Kaarlepyy. 
Häntä  tosin  hieman  harmitti  se,  että  oli  jou- 
tunut maksamaan  lisämaksua  piletistään, 
mutta  hän  oli  kuitenkin  sanomattoman  hyvil- 
lään siitä  että  nyt  vihdoinkin  se  asia  oli  tul- 
lut selville,  niin  että  tie  Kokkolaan  oli 
avoinna. 

Asemalta  selvittyään  astuskeli  Matti  ver- 
kalleen rantakatua  pitkin  eteenpäin.  Kauan 
ei  hänen  tarvinnutkaan  kävellä,  ennenkuin 
hän  näki  suurilla  kultaisilla  kirjaimilla  kir- 
j otetun  nimen  "Allan  Line"  erään  komean 
rakennuksen  kohdalla  aivan  sataman  lähellä. 
Satamassa  näkyi  olevan  useita  suuria  laivo- 
ja, joita  parhaillaan  lastattiin,  ja  Matti  teki 
jo  mielessään  laskelmia  siitä,  missä  laivassa 
hän  pääsisi  lähtemään.  Tietystikin  piti  hä- 
nen ensin  käydä  laivakonttorissa  ja  sinne 
hän  suuntasikin  askelensa.  Konttorissa  kat- 
seli hän  ensin  jonkun  aikaa  ympärilleen  ja 
kaivoi  sitten  taskustaan  tuon  poliisikama- 
rista  saamansa  kuitin,  jota  hän  yhä  luuli  pi- 
letiksi Kokkolaan.  Hän  työnsi  sen  lähim- 
mästä luukusta  eräälle  kirjurille.   Tämä  ot- 

ti  "piletin"  käteensä,  tarkasti  sitä  hetken  ja 
antoi  sitten  hieman  hymyillen  ukolle  ta- 
kaisin. 

Matti  katseli  kotvan  aikaa  vähän  kum- 
missaan kirjuria  ja  työnsi  uudelleen  piletin 
hänelle.  Samalla  puheli  hän  selvällä  suomen 
kielellä  että  hänellä  oli  matka  Kamla  Karle- 
pyyhyn,  että  hänellä  oli  ollut  vastuksia  enem- 
män kuin  tarpeeksi  konduktööristäkin  ja  et- 
tei hän  halunnut  enää  nähdä  mitään  juonit- 
teluja, vaan  tahtoi  viipymättä  päästä  laivaan. 

Kirjuri  otti  nyt  ukon  piletin  ja  lähti  kul- 
jettamaan sitä  ympäri  konttoria  kaikkien 
virkaveljiensä  nähtävänä.  Nämä  tulivat 
näkemästään  erinomaisen  hyvälle  tuulelle. 
Muutamat  heistä  vain  hymyilivät,  mutta  eräs 
lyhyenläntä,  lihava  kirjuri  purskahti  niin  re- 
päisevään nauruun,  että  se  pakoitti  muutkin 
seuraamaan  esimerkkiä.  Matti  katseli  heitä 
totisena  ja  puhui  vain  suomea. 

Konttorissa  kuunneltiin  Mattia  kärsiväl- 
lisesti hetken  aikaa,  mutta  kun  ei  hän  lopul- 
takaan herjennyt  meluamasta,  vaan  yhä  sa- 
neli tuomioitaan,  tuli  vihdoin  eräs  kirjureis- 
ta, antoi  hänelle  "piletin"  takaisin  ja  näytti 
kädellään  ovea  kohti.  Kun  satamakin  sat- 
tui olemaan  siellä  päin,  tuli  Matti  siihen  kä- 
sitykseen, että  hänen  käskettiin  mennä  lai- 


—  89  — 

vaan.  Ymmärrettävästi  tuli  hän  tästä  hy- 
välle mielelle  ja  lähti  viipymättä  astelemaan 
komeimman  laivan  luo  satamassa.  Sinne 
tultuaan  näytti  hän  jälleen  tuota  luulottele- 
maansa  pilettiä  eräälle  virkapuvussa  oleval- 
le miehelle.  Tämä  tarkasti  paperia,  mutta 
antoi  sen  heti  omistajalleen  takaisin  kieltäen 
päätään  pudistellen  häntä  jyrkästi  mene- 
mästä laivaan. 

Matti  tuli  tästä  siihen  käsitykseen,  että 
hän  oli  yrittämässä  väärään  laivaan.  Sen 
tähden  hän  kävi  pyrkimässä  kaikkiin  muihin 
satamassa  oleviin  laivoihin,  mutta  yhtä  huo- 
nolla menestyksellä.  Silloin  hän  päätti  käy- 
dä kaupungilla  siinä  toivossa,  että  siellä  sat- 
tuisi tapaamaan  jonkun  kunnon  ihmisen,  jo- 
ka häntä  ymmärtäisi  ja  pulasta  päästäisi. 
Hän  näytteli  siellä  tuota  pilettiään  yhdelle 
ja  toiselle,  mutta  nekin,  jotka  antoivat  sille 
sen  verran  huomiota  että  lukivat  sen  läpitse, 
työnsivät  sen  nauraen  takaisin. 

Kun  Matti  oli  vajaan  päiväkauden  pape- 
riaan  näytellyt,  tuli  hän  sen  näytölle  erää- 
seen kadunkulmaan,  jossa  joukko  nuoria  mie- 
hiä kerääntyi  hänen  ympärilleen.  Muuan 
heistä  luki  lujalla  äänellä  julki  Matin  "pile- 
tin" ja  kun  hän  pääsi  päähän,  purskahti  ko- 
ko seurue  valtavaan  nauruun.   Saapuipa  sii- 

hen  silloin  eräs  vanhanpuoleinen  herrasmies- 
kin  ja  tarkasti  hänkin  tuon  paperin.  Hän 
lausui  muutamia  sanoja  Matille  selvitykseksi 
ja  sen  tehtyään  hän  repi  koko  "piletin"  pie- 
niksi kappaleiksi.  Viskattuaan  palaset  ka- 
dulle hän  nyökäytti  vain  ukolle  päätään  ja 
jatkoi  matkaansa.  Hän  oli  tavannut  Matin 
"piletteineen"  jo  toisen  kerran. 

Matti  kovin  tyhmistyi  tuollaisesta  odotta- 
mattomasta kohtauksesta,  raapi  hetkisen  kor- 
vallistaan tarkastellen  kuinka  tuuli  hajoitti 
hänen  pilettinsä  palasia  ja  mutisi  sitten  it- 
sekseen muutamia  ymmärtämättömiä  sanoja 
läsnäolijain  suureksi  iloksi.  Lopulta  lähti 
hän  vitkalleen  astuskelemaan  katua  pitkin 
miettien  mikä  nyt  keinoksi  tulisi,  kun  ei  ra- 
haakaan ollut  niin  paljon  että  sillä  olisi  voi- 
nut ostaa  uuden  piletin  Kokkolaan. 

Matilla  oli  veli  Pohjois-Michiganissa, 
Kuparisaarella,  eräässä  sikäläisessä  kupari- 
kaivoksessa työssä,  ja  hänen  luokseen  päätti 
Matti  vihdoinkin  lähteä,  tuumailtuaan  asiaa 
pitkät  ajat  sinne  ja  tänne.  Muutakaan  kei- 
noa ei  hän  tiennyt  keksiä.  Mutta  hänellä  ei 
ollut  niin  paljoa  rahaa  että  olisi  voinut  ostaa 
piletin  sinne.  Sentähden  hän  päätti  ottaa 
ensin  n.  s.  taisi-tiketin,  s.  o.  kävellä  rataa 
pitkin  jonkun  matkaa,  ja  kun  jalat  uupuisi- 

vat,  ajaa  sitten  junalla  taas  kappaleen  mat- 
kaa. Tällä  tavoin,  vuoroin  kävelemällä,  vuo- 
roin junalla  ajaen,  toivoi  hän  pääsevänsä  vel- 
jensä luo.  Mitäpä  muuta  kuin  tuumasta  toi- 
meen. Matti  lähti  astelemaan  rautatietä 
Michigania  kohden,  oleskeli  tien  varrella 
olevien  farmarien  luona  yötä,  sai  heiltä  pie- 
nellä maksulla  ruokaa  ja  evästäkin  mukaan- 
sa ja  käveli  kiivaasti  aamusta  iltaan.  Astus- 
keltuaan  sitä  menoa  kuusi  päivää  Michiganiin 
päin  hän  alkoi  tuntea  jalkojansa  kovin  vä- 
syttävän. Silloin  hän  päätti  ajaa  junalla  vii- 
den dollarin  verosta  ja  jatkaa  sitten  jälleen 
kävelyään,  kun  kerran  junassa  olisi  saanut 
lepuuttaa  jalkojaan. 

Hän  poikkesi  seuraavalle  rautatieasemal- 
le, antoi  asemamiehelle  viiden  dollarin  rahan 
ja  pyysi  pilettiä,  samalla  puhellen  Michiga- 
nista, konduktööristä,  Allan-linjasta,  Mon- 
trealista y.  m.  Asemamies  ei  ymmärtänyt 
puheesta  muuta  kuin  nimet  Michigan,  Allan- 
linja  ja  Montreal,  eikä  Matti  hänen  kysymyk- 
siinsä osannut  oikein  selittää  minne  hän  ai- 
koi. Pitkät  ajat  siinä  solkattiin,  kunnes  ase- 
mamies vihdoinkin  luuli  ymmärtävänsä  ukon 
tarkotuksen.  Hän  kirjoitti  piletin  ja  antoi 
sen  ja  10  senttiä  takaisin  ukolle. 

Useita  tunteja  Matti  sai  siinä  odottaa,  kun- 
nes vasta  myöhään  yöllä  saapui  juna,  johon 
hänet  ohjattiin.  Eri  tavalla  alkoi  matka  nyt 
joutua  kuin  taisitiketillä.  Konduktööri  kävi 
kuitenkin  taas  ottamassa  Matin  piletin  ja 
pisti  punaisen  paperilipun  hänen  lakkiinsa. 
Kun  Matti  oli  perin  väsynyt,  menivät  hänen 
silmänsä  pian  kiinni  lämpimässä  vaunussa  ja 
hän  nukahti. 

Kun  hän  heräsi,  oli  jo  aamu  ja  syysaurin- 
ko paistoi  selkeästi  kirkkaalta  taivaalta.  Saa- 
tuaan oikein  silmänsä  auki  ja  täysin  selvit- 
tyään unesta,  Matti  ensiksi  koetteli  tasku  jaan 
ja  huomasi,  että  kaikki  tärkeimmät  tavarat, 
niinkuin  rahat,  kello,  piippu,  nuuskatoosa  ja 
partaveitsi  olivat  tallella.  Samoin  oli  tuo  tu- 
liaiskäärökin  hänen  vieressään  penkillä,  mi- 
hin hän  sen  oli  asettanut.  Sitten  alkoi  hän 
tarkastella  seutuja,  jotka  aamuauringossa 
näyttivät  Matistakin  kauniilta.  Eikä  ainoas- 
taan kauniilta,  vaan  myöskin  tutuilta,  aivan 
kuin  hän  olisi  ne  ennenkin  nähnyt.  Hän  is- 
tui ja  ihmetteli  junan  kiitäessä  kovaa  vauh- 
tia eteenpäin.  Tien  varrella  ilmestyi  raken- 
nuksia, ensin  vain  harvoja,  mutta  sitten 
useampia  ja  suurempia.  Pian  arvasi  Matti 
että  oltiin  tulossa  johonkin  suureen  kaupun- 
kiin ja  samassa  huusikin  rautatienpalvelija 

aivan  hänen  vieressään  kovalla  äänellä: 
Montreal ! 

Matti  säikähti.  Oliko  hän  siis  jälleen  Mont- 
trealissa?  Hän  luuli  näkevänsä  unta,  mutta 
kun  hän  nipisti  nenäänsä,  huomasi  hän  ole- 
vansa täysin  hereillä.  Sitten  toivoi  hän 
kuulleensa  väärin,  mutta  kun  juna  pysähtyi 
ja  matkustajat  astuivat  ulos  vaunusta,  tunsi 
hän  asematalon.  Matti  oli  Montrealissa 
uudestaan,  siitä  ei  ollut  epäilemistäkään. 
Nuot  katkerat  muistot  tästä  viheliäisestä 
kaupungista  palasivat  hänen  mieleensä  ilmi 
elävinä.  Niitä  ei  hän  kuitenkaan  kauankaan 
joutanut  muistelemaan,  sillä  surullinen  to- 
dellisuus antoi  hänelle  jälleen  tarpeeksi  tuu- 
mimista. 

Matti  teki  äkkiä  päätöksensä.  Kävi  mi- 
ten kävi,  kauan  ei  hän  tällä  kerralla  viipyisi 
Montrealissa  eikä  antautuisi  mihinkään  te- 
kemisiin kenenkään  Montrealin  asukkaan 
kanssa.  Ei  hän  myös  sen  koommin  aikonut 
käyttää  rautatietä  hyväkseen,  koskapa  se 
kuljetti  hänet  aivan  toisaalle  kuin  minne  hän 
itse  tahtoi.  Halu  päästä  veljen  luo  Michiga- 
niin oli  niinikään  hänestä  kokonaan  haihtu- 
nut. Hän  päätti  kerta  kaikkiaan  kävellä 
New  Yorkiin  ja  koettaa  siellä  saada  suomalai- 
sen siirtolaisasiamiehen,  "Runnari-Gustin", 

avulla  asiansa  selville.  Se  oli  hänen  varma 
päätöksensä.  Montrealin  manner  tuntui 
ikäänkuin  polttavan  hänen  jalkojaan  ja  niin 
lähti  hän  viipymättä  kävelemään  asemalta 
etelää  kohden. 

Hän  astui  ensin  kiivaanlaisesti  Grand 
Trunk  rautatietä  pitkin  St.  Lawrence- joen 
rannalle  ja  koetti  päästä  virran  poikki  mai- 
nitun rautatien  suurta  tunnelisiltaa  myöten. 
Mutta  kun  hän  aikoi  panna  tuumansa  täy- 
täntöön, tulikin  sillan  vartija  häntä  vastaan 
eikä  laskenutkaan  häntä  sillalle.  Mikäpä 
siinä  auttoi.  Matin  täytyi  kuin  täytyikin  pa- 
lata takaisin.  Mutta  niin  kaukaa  kuin  näh- 
dä saattoi,  ei  kummaltakaan  puolelta  näkynyt 
toista  siltaa,  jota  myöten  olisi  voinut  päästä 
joen  yli. 

"Antaahan  ollakseen,  kyllä  tästä  vielä  yli 
päästään,  ellei  ennen  niin  illalla,  kun  pimeä 
tulee",  Matti  itsekseen  mutiskeli  ja  palasi  ta- 
kaisin kaupungin  laitaan.  Siinä  vietti  hän 
päivänsä,  levähtäen  tulevien  ponnistuksien 
varalta.  Kun  pimeä  tuli,  lähti  hän  uudes- 
taan koettaman  onneaan  ja  tällä  kerralla  hän 
pääsikin  vartijan  huomaamatta  sillalle.  No- 
peasti alkoi  hän  astua  siltaa  pitkin.  Mutta 
kun  hän  jo  oli  kulkenut  hyvän  matkan  tuota 
hämärästi  valaistua  tunnelia  myöten,  alkoi 


—  95  — 

hän  kuulla  kaukaa  lähenevän  junan  jysket- 
tä. Matti  joudutti  askeleitaan.  Junan  jys- 
ke tuli  kuitenkin  yhä  lähemmäksi.  Matin 
oli  nyt  päästävä  pois  tunnelista,  ennenkuin 
juna  ehti  sinne.  Hän  lähti  voimiensa  takaa 
juoksemaan.  Junan  ääni  kuului  jo  aivan 
läheltä  hänen  takaansa,  mutta  tällä  kerralla 
Matti  voitti  kilpailijansa.  Hän  ehti  juuri  ja 
juuri  ulos  tunnelista,  kun  juna  samassa  tul- 
la porhalti  vinhaa  vauhtia.  Matti  ei  ehtinyt 
tarpeeksi  vetäytyä  syrjäänkään  ja  seurauk- 
sena oli  että  kiivaasti  kulkevan  junan  syn- 
nyttämä ilmavirta  paiskasi  hänet  melkoisen 
korkealta  ratavallilta  tunneliin  suulta  alas 
pehmeään,  liejuiseen  rapakkoon. 

Surullisessa  tilassa  oli  Matti,  kun  hän  vih- 
doin kömpi  ylös  rapakosta.  Liejuinen  vesi  va- 
lui maahan  hänen  vaatteistaan,  tuliaiskäärö- 
kin  oli  likomärkä  ja  vasemman  käden  peuka- 
loa pakotti  kovasti.  Ensi  hämmästyksestä 
toinnuttuaan  alkoi  Matti  arvostella  tilaansa. 
Mikään  muu  ei  häntä  niin  paljon  harmitta- 
nut kuin  se  että  Liisan  hamekangas  oli  kas- 
tunut. Tuohon  kääröön  loi  hän  perin  su- 
rullisen katseensa  miettien,  mitähän  se  Lii- 
sakin nyt  sanoisi,  jos  tämän  tietäisi.  Hän 
laski  veden  pois  saappaistaan,  valutti  enim- 
män märkyyden  sukistaan  ja  vaatteistaan  ja 

puki  ne  jälleen  ylleen.  Kaikesta  huolimatta 
oli  hän  sentään  hyvillään  siitä  että  tuo  leveä 
virta  nyt  eroitti  hänet  Montrealista,  jossa 
hän  oli  saanut  kärsiä  niin  sanomattoman  pal- 
jon vääryyttä  ja  jonne  hän  ei  enää  ikipäivä- 
nä  aikonut  palata  takaisin,  ei  junassa  eikä 
jalkaisin. 

Matti  kapusi  jälleen  ratavallille  ja  alkoi 
astella  eteenpäin.  Omituinen,  lotkahtava 
ääni  lähti  joka  askeleella  hänen  märistä 
saappaistaan  ja  tuon  tuostakin  tipahti  vesi- 
pisara hänen  takkinsa  liepeestä  ja  tuomis- 
kääröstä.  Käveleminen  tällaisissa  tami- 
neissa  kävi  ajan  pitkään  perin  tukalaksi  ja 
pakotus  peukalossa  niinikään  yhä  kiivaam- 
maksi. Matti  huomasi  silloin  tien  vieressä 
erään  farmitalon,  josta  näkyi  tulta,  ja  päät- 
ti mennä  sinne  kuulustamaan  yösijaa.  Kun 
hän  pääsi  kartanolle,  hyökkäsi  hänen  kimp- 
puunsa talon  suuri  vahtikoira.  Se  olisi  ku- 
katies runnellut  Mattia  pahanpäiväisesti, 
mutta  talon  vanha  vaari  sattui  juuri  tule- 
maan tallista  ja  pelasti  hänet  koiran  kynsis- 
tä. Vaarilla  oli  lyhty  kädessä  ja  sen  valossa 
alkoi  hän  lähemmin  tarkastaa  tulokasta. 
Hänen  tottunut  silmänsä  huomasi  heti,  ettei 
tämä  ollut  mikään  tavallinen  maankulkija, 
niitä,  jotka  näillä  rannikko  seuduilla  ovat 

niin  suurena  maanvaivana  ja  rasituksena, 
rautatien  varsilla  asuville  farmareille. 
Vaari  puhutteli  Mattia,  mutta  hoksasi  pian 
ettei  tämä  ymmärtänyt  hänen  kieltään.  Viit- 
tomalla ohjasi  hän  Matin  sisälle.  Siellä,  huo- 
mattuaan kuinka  Matti  oli  rapainen  ja  mär- 
kä, toi  hän  vieraalle  omat  kuivat  vaatteensa, 
jotka  tämä  puki  yllensä  pannen  kastuneet 
vaatteensa  uunin  päällä  olevaan  naulaan 
kuivamaan. 

Matti  koetti  sitten  saada  vaarille  selite- 
tyksi kuinka  hänen  peukaloansa  pakotti.  Sii- 
nä ei  ollutkaan  suuria  vaikeuksia,  sillä  peu- 
kalo oli  jo  silminnähtävästi  ajettunut.  Vaari 
jätti  vieraan  yksikseen  noin  puolen  tunnin 
ajaksi  ja  kun  hän  palasi,  oli  hänellä  muka- 
naan nuori  herrasmies.  Tämä  riisui  heti  tak- 
kinsa, kun  oli  päässyt  ovesta  sisään,  ja  kävi 
suoraan  Matin  luo  ja  alkoi  lujasti  penkoa 
hänen  kipeätä  peukaloaan.  Pian  teki  tohtori 
tehtävänsä  ja  Matin  peukalo  oli  jälleen  si- 
joillaan. Tohtori  pani  takin  ylleen,  otti  lyh- 
tynsä, nyökäytti  Matille  päätään  ja  lähti 
pois  sen  enempää  sanomatta.  Vaari  taas 
osotti  vieraalle  paikan,  johon  tämä  sai  pan- 
na nukkumaan  ja  poistui  itse  viereiseen  huo- 
neeseen. 

Matti  oli  perin  väsynyt.  Hänen  sormensa 

oli  hellä  eikä  hän  ollut  vielä  läheskään  toin- 
tunut säikähdyksestään  tunnelin  suulla. 
Mutta  huolimatta  siitä,  että  talonväki  oli  hä- 
nelle ventovierasta,  hän  tunsi  kuitenkin  ensi 
kerran  pitkästä  aikaa  olevansa  oikeitten  ih- 
misten ilmoissa.  Hän  nukkui  kohta  sikeään 
uneen. 

Kun  Matti  taas  aamulla  heräsi,  olivat  hä- 
nen jäsenensä  niin  kankeat  ja  puutuneet, 
että  hän  tuskin  voi  kättä  päästä  erottaa. 
Varsinkin  oli  hänen  peukalonsa  turtunut, 
vaikka  siitä  olikin  kaikki  pakotus  kadonnut. 
Ensimäiseksi  työkseen  kopeloi  hän  ympäril- 
tään sitä  kääryä,  jossa  se  Liisan  hamekan- 
gas  ja  ne  Antin  kengät  olivat,  mutta  niitä  ei 
tuntunut  mistään  löytyvän.  Matti  jo  vähän 
säpsähti.  Kohta  ne  kuitenkin  löytyivät  hä- 
nen vaatteidensa  luota,  jossa  ne  riippuivat 
seinällä  kuivamassa.  Saatuaan  vaatteet  yl- 
leen alkoi  hän  lähemmin  tutkia  kääryä.  Kur- 
jan näköiseksi  oli  se  Liisan  hamekangas  men- 
nyt. Sen  toiseen  päähän  oli  tullut  paljon 
suuria  polkkarantuja  entisten  lisäksi.  Kan- 
gas oli  nimittäin  sittenkin  päästänyt  värin- 
sä, vaikka  Helppo-Heikki  oli  vakuuttanut, 
että  tuo  kangas  oli  niin  lujaa  kuin  tamman 
nahka  ja  piti  värinsä,  vaikka  viikon  lipeässä 
keittäisi.   Jos  Helppo-Heikki  nyt  olisi  sattu- 

nut  olemaan  Matin  ulettuvilla,  olisi  hän  var- 
maankin saanut  tutustua  Matin  käsivoimiin, 
mutta  tuo  "koukkunokka",  joksi  "kansalai- 
set" tapasivat  Heikkiä  myöskin  kutsua,  oli- 
kin Seattlessa.  Kengät  näyttivät  ensi  silmä- 
ykseltä paremminkin  kestäneen  vesikoetuk- 
sen,  mutta  kun  Matti  niitä  siinä  lähemmin 
tarkasteli,  huomasi  hän  että  pohjat  olivatkin 
paperista  kyhätyt. 

"Kyllähän  ne  juutalaiset  ovat  kirjansa  lu- 
keneet joka  alalla.  Kukapa  olisi  voinut  us- 
koa että  noin  kauniit  kengät  olisivat  pape- 
rista", tuumi  Matti  ja  katui  ja  harmitteli  si- 
tä, mikä  kumma  siinä  oikein  oli  että  suoma- 
lainen kuitenkin  aina  halusi  ostaa  juutalai- 
silta, vaikka  perästä  päin  joka  kerta  sai  ka- 
tumusta lykätä.  Ei  Matillakaan  ollut  edes 
sitä  puolustusta  ettei  olisi  Helppo-Heikin 
kaupoista  ennenkin  kuullut.  Mutta  siitä  hy- 
västä hän  saikin  nyt  heittää  koko  kengät 
hunningolle. 

Yställinen  vaari  huomasi  Matin  hom- 
mista että  jotakin  oli  hullusti  ja  koetti  häntä 
lohdutella,  mutta  lohdutuksista  ei  ollut  suur- 
takaan apua,  koska  Matti  ei  niistä  sanaa- 
kaan ymmärtänyt.  Paremman  arvon  osasi 
hän  antaa  sille  aamiaiselle,  joka  oli  katettu 
ruokahuoneen  pöydälle.   Sen  syötyään  kääri 

hän  huolellisesti  Liisan  hamekankaan  "Ame- 
rikan Uutisiin"  ja  päätti  sen  viedä  kuin  vie- 
däkin  Liisalle,  vaikka  se  oli  tullutkin  vähän 
kirjavammaksi.  Matti  oli  nyt  taas  valmis 
jatkamaan  matkaansa.  Sitä  ennen  hän  kui- 
tenkin otti  esille  rahakukkaronsa.  Kukka- 
rossa ei  ollut  jäljellä  kuin  $3.11,  joista  hän 
siis  tarjosi  maksua  ystävälliselle  talonvan- 
hukselle.  Mutta  tämä  kieltäytyi  mitään  ot- 
tamasta. "Good  bye!"  vain  ja  Matti  oli  jäl- 
leen raiteella  New  Yorkia  kohden. 

Rautatietä  pitkin  kävi  matka  koko  nope- 
asti. Nälän  ahdistaessa  poikkesi  Matti  aina 
johonkin  radan  varrella  olevaan  farmita- 
loon.  Yöksi  ei  hän  kuitenkaan  enää  tohtinut 
taloihin  mennä,  vaan  nukkui  heinäladoissa 
ja  suovissa.  Tällä  tavalla  11%  melkein  ym- 
pyriäistä päivää  asteltuaan  saapui  Matti  vih- 
doinkin New  Yorkiin.  Mutta  mitä  apua  sii- 
tä oli,  kun  kerran  hän  ei  löytänyt  suomalais- 
ta siirtolaiskonttoria  eikä  tavannut  ketään 
suomalaista,  joka  olisi  voinut  häntä  sinne 
opastaa!  Etsiminen  kävi  hitaasti,  sillä  hän 
ei  juuri  osannut  enempää  englanninkieltä 
kuin  sanan  "Finland". 

Yli  puolenkolmatta  vuorokautta  olikin  Mat- 
ti jo  mittaillut  suuren  New  Yorkin  kaupun- 
gin katuja.  Yötä  päivää  oli  hän  astuskellut 

paljoakaan  levähtämättä.  Silloin  sattui  hän 
istahtamaan  eräille  portaille.  Toivottomalta 
tuntui  hänestä  itsestäänkin  asema.  Neljä- 
toista vuorokautta  oli  nyt  kulunut  sitten  kuin 
hän  vartijan  huomaamatta  oli  päässyt  St. 
Lawrence-virran  yli.  Kun  matka  Montrea- 
lista New  Yorkiin  oli  428  mailia  ja  kun  hän 
vielä  lisäksi  oli  lähes  kolme  vuorokautta  kä- 
vellyt New  Yorkin  katuja,  niin  tuntui  Matis- 
ta hänen  kärsivällisyytensä  jo  tyyten  loppu- 
van. Istuessaan  siinä  portailla  ja  mietties- 
sään matkansa  vaiheita  sekä  aprikoidessaan, 
mitä  hänellä  vielä  oli  edessään,  kuuli  hän 
kahden  ohimenevän  miehen  keskustelevan 
suomenkielellä.  Matti  ei  ensin  tahtonut  oi- 
kein korviaan  uskoa,  mutta  kun  toinen  mie- 
histä leveästi  kirosi  selvällä  suomenkielellä, 
niin  jo,  jo  täytyi  uskoa.  Matti  hypähti  sei- 
soalleen,  vaikka  hänen  jalkansa  olivatkin  ko- 
vin uupuneet. 

"Oletteko  te  suomalaisia?"  hän  kysyi  hä- 
täillen. 

"Olemmepa  tietenkin,  koska  olemme  To- 
holammilla  syntyneet",  vastasi  toinen  ohi- 
kulkijoista. 

"No  neuvokaa  sitten,  hyvät  ihmiset,  mi- 
nulle, missä  täällä  se  suomalainen  siirtolais- 
konttori  on",  pyyteli  Matti. 

"Eikö  sinulla  ole  silmiä  päässäsi?  Juuri- 
han siinä  sen  ovella  olet  kököttänyt",  sai  hän 
vastaukseksi  miehiltä,  jotka  samassa  hävi- 
sivät viereisen  kapakan  ovesta  sisään. 

Matti  alkoi  katsella  ympärilleen;  ja  aivan 
oikein:  siinähän  olikin  ovi,  jonka  päällä  oli 
suurilla  kirjaimilla  maalattuina  sanat:  Suo- 
malainen siirtolaiskonttori.  Kotvasen  siinä 
suu  auki  töllisteltyään  lähti  Matti  ovelle, 
mutta  se  oli  suljettu.  Paljon  levollisemmalla 
mielellä  istui  hän  kuitenkin  uudelleen  por- 
taille ja  päätteli,  että  totta  kaiketi  ne  ainakin 
huomenaamulla  konttoriin  tulevat,  elleivät 
tänä  iltana  enää  kävisikään.  Läheisen  tor- 
nin kello  löi  juuri  kahdeksan.  Pian  sen  jäl- 
keen saapui  portaille  talon  yövartija,  jolta 
Matti  koetti  asiaa  tiedustella.  Vartija  ei  kui- 
tenkaan tuntunut  suomea  osaavan,  mutta 
vieraasta  kielestä  päätteli  hän  kysyjällä  ole- 
van jotakin  asiaa  suomalaiseen  konttoriin  ja 
laski  hänet  muitta  mutkitta  sisälle.  Siellä 
oli  ovenpielessä  pitkä  penkki  ja  kun  ei  ke- 
tään alkanut  sinne  kuulua,  nukkui  Matti 
pian  niin  sikeään  uneen,  ettei  herännytkään 
ennenkuin  seuraavana  aamuna,  jolloin  muuan 
vanhanpuoleinen  vaimo  tuli  konttorihuonet- 
ta siivoamaan.  Hän  oli  suomalainen.  Ja 
kun  Matti  nyt  jälleen  kuuli  omaa  kieltään 

puhuttavan  ja  sai  omalla  kielellään  keskus- 
tella, tuntui  hänestä  niin  hauskalta  että  hän 
oli  unhottamaisillaan  kaikki  vastoinkäymi- 
sensä. 

"Kuka  se  tätä  konttoria  pitää?"  tiedusteli 
Matti  puheliaalta  kumppaniltaan. 

"Runnari-Gustillahan  se  on  tässä  tämä 
"ohoviisi"  ollut  jo  monta  vuotta." 

Samassa  saapui  konttoriin  kirjuri  ja  Ma- 
tinkin mieleen  palasivat  heti  kärsityt  katke- 
ruudet. Tuskin  oli  kirjuri  ehtinyt  istua 
pöytänsä  ääreen,  kun  Matti  jo  alkoi  syytää 
suustaan  kostoa  kaikkia  agentteja,  linjoja 
ja  konttorimiehiä  vastaan.  Pettureita  kaik- 
ki tyyni!  Ihmisiltä  narraavat  rahoja,  myy- 
vät vääriä  pilettejä,  pettävät  ja  yhä  vain 
pettävät!  Ei  saanut  konttorikirjuri  sanan 
vuoroa,  ennenkuin  Matti  oli  juurta  jaksain 
selittänyt  seikkailunsa  Seattlesta  New  York- 
iin saakka.  Kaikki  konttoriväki  ja  "Runna- 
ri-Gusti"  itsekin  oli  jo  aikoja  sitten  ehtinyt 
tulla  työhönsä,  kun  Matti  vihdoin  sai  kerto- 
muksensa loppuun. 

Runnari-Gusti  oli  kauan  ollut  tekemisissä 
siirtolaisten  kanssa.  Siinä  ajassa  oli  hän  eh- 
tinyt kuulla  toista  jos  molempaakin  siirto- 
laisten seikkailuista.  Siksipä  ei  hän  nytkään 
pitänyt  erikoisen  kummana  Matin  kertomus- 

ta,  vaikka  se  kokemattomasta  tuntuisikin 
vähän  merkilliseltä.  Kun  Matti  oli  saanut 
asiansa  kerrotuksi,  alkoi  Gusti  tehdä  hänelle 
kysymyksiä,  mutta  niitä  hän  ei  tahtonut  en- 
sinkään sietää.  Ne  tuntuivat  hänestä  asiaan 
kuulumattomilta,  vieläpä  totuutta  tärvele- 
viltä. Kun  häneltä  siis  kysyttiin,  oliko  pi- 
letinmyyjä  Seattlessa  antanut  hänelle  muu- 
ta kuin  sen  pitkän  rautatiepiletin,  niin  hän 
antoi  kieltävän  vastauksen. 

" Eihän  se  konna  minulle  muuta  pilettiä 
antanut  kuin  sen  minkä  se  konduktööri  sit- 
ten korjasi  taiteensa." 

"Eikö  se  antanut  mitään  muita  papereita?" 

"Antoi  se  minulle  muutamia  ilmotuslippu- 
ja,  joissa  oli  laivan  kuvia  ja  muita  koristuk- 
sia, mutta  mitä  niillä  tekee,  kun  ei  edes  pääs- 
tetty laivaan.  Povitaskuuni  minä  ne 

Seattlessa  pistin  ja  siellä  kai  ne  vieläkin  on", 
puheli  Matti  ja  kaivoi  taskustaan  esille  tu- 
kun papereita. 

Ne  olivat  hiestä  ja  kastumisesta  niin  toi- 
siinsa takertuneet  ettei  kääryä  ensin  tahdot- 
tu saada  repimättä  auki.  Kun  siinä  sentään 
vihdoin  onnistuttiin  ja  paperit  saatiin  laji- 
telluiksi, löytyi  niiden  joukosta  Allan-linjan 
piletti  Montrealista  Kokkolaan. 

Kun  Matille  tämä  löytö  tulkittiin,  häm- 

mästyi  hän  ensin  vallan  tuppisuuksi.  Het- 
ken aikaa  kului,  ennenkuin  hän  pääsikään 
säikähdyksestään.  Silloin  hän  kovalla  äänel- 
lä kysyi:  "Pitääkö  minun  sitten  taas  kävel- 
lä takaisin  Montrealiin?  Mieluummin  jätän 
sikseen  koko  Suomeen  menon,  kuin  lähden 
sitä  matkaa  toistamiseen  kävelemään !" 

Allan-linjan  ja  Allan  State-linjan  omistaa 
sama  yhtiö.  Jälkimäisen  laivat  lähtevät 
vain  New  Yorkista.  Runnari-Gustin  kävi 
sääliksi  Mattia  ja  hän  toimitti  niin,  että  Ma- 
tin piletti  saatiin  siirretyksi  Allan  State-lin- 
jalle.  Siten  pääsi  Matti  parka  toistamiseen 
kävelemästä  tuota  väliä  New  Yorkista  Mont- 
realiin, josta  hänellä  oli  niin  katkeria  muis- 
toja. 

"California"  nimisellä  laivalla  Mätti  juh- 
lallisesti lähti  New  Yorkista.  Lähtöpäivä  oli 
Mikonpäivä.  Kolmea  viikkoa  myöhemmin 
hän  sen  pidemmittä  seikkailuitta  saapui  ko- 
tiinsa, Pohjanmaalle.  Sinne  hän  olikin  erin- 
omaisen tervetullut.  Liisa  kuuden  lapsensa 
kanssa  otti  hänet  avosylin  vastaan.  Kaksi 
kotona  olevista  pojista  ja  vanhin  tytär  olivat 
jo  täysikasvaneita.  Talokin  oli  paremmassa 
kunnossa  kuin  Matin  lähtiessä.  Velat  olivat 
kaikki  maksetut.  Matti  oli  nimittäin  Ame- 
rikassa  tehnyt  ahkerasti  työtä  ja  elänyt 

säästäväisesti.  Kaikki  säästönsä  oli  hän  lä- 
hettänyt Liisalle  Suomeen.  Siten  olivat  ve- 
lat vähitellen  tulleet  maksetuiksi  ja  tiluksia- 
kin oli  paranneltu. 

Kun  sanoma  Korran  isännän  kotia  tulos- 
ta nyt  oli  levinnyt  kautta  kylän,  saapuivat 
miehet  joukolla  kuulemaan  Amerikan  asioi- 
ta ja  yleensä  kertomuksia  Uudenmaailman 
oloista.  Matti  kertoikin  kernaasti  havain- 
tojaan Amerikasta.  Hän  sanoi  tulleensa  sel- 
laiseen käsitykseen,  että  jos  Suomessa  teh- 
täisiin työtä  yhtä  säännöllisesti  kuin  Ame- 
rikassa, kesällä  ja  talvella  10  tuntia  päivässä, 
välillä  tupakoimatta  ja  joutavia  jaarittele- 
matta, jos  suuret  maatilat  ja  viljelemättö- 
mät kruununmaat  sopivalla  tavalla  jaettai- 
siin pienemmiksi  tiloiksi  ja  kohtuullisilla  eh- 
doilla luovutettaisiin  tilattomille,  jos  kaup- 
paa ja  teollisuutta  kehitettäisiin  siinä  mie- 
lessä, ettei  ulkomailta  tarvitsisi  tuoda  maa- 
han kaikenlaista  kamaa  aina  hammastikuis- 
ta alkaen  ja  jos  vihdoin  ja  ennen  kaikkea 
kaikki  pitäisivät  kunnia-asianaan  käyttää 
oman  maan  tuotteita,  —  niin  jos  näin  tekisim- 
me, ei  tarvitsisikaan  meidän  lähteä  etsimään 
Amerikaa  oman  maan  rajojen  ulkopuolelta. 
Tietysti  pysymme  auttamattomasti  köyhinä 

niin  kauan  kuin  ostamme  enemmän  kuin 
myymme.  Sellainen  kansa,  joka  myy  enem- 
män kuin  ostaa,  pysyy  varallisena.  Meidän 
maamme  on  kyllä  monessakin  suhteessa  köy- 
hä, mutta  paljon  on  köyhyyteemme  omaakin 
syytä,  erittäinkin  se,  ettemme  uskalla  paljon 
mitään  yrittää  ja  ettemme  toimi  kyllin  vi- 
reästi. 

" Sanon  sen  vieläkin,  vaikka  en  paljoa  väi- 
täkään ymmärtäväni,  että  jos  meillä  yritet- 
täisiin yhtä  reippaasti,  jos  maanpäälliset  ja 
-alaiset  pengottaisiin  yhtä  tarkoin  ja  jos 
kaikki  saatavilla  oleva  pääoma  pantaisiin  yh- 
tä hyödyllisiin  yrityksiin  kuin  Amerikassa, 
niin  vallan  toisinhan  olisivat  asiamme  kuin 
mitä  ne  nyt  ovat." 

Toiset  isännät  kuuntelivat  hörössä  Korran 
Matin  kertomuksia  ja  mietteitä.  Kaikki 
myönsivät  niissä  olevan  pientä  perääkin. 
Myönsivät  ja  panivat  tupakaksi  . 


TAISITIKETTI.*) 


Kyllähän  te  muistatte  ne  demokraatti- 
ajat  silloin  kuin  monessa  paikassa  ei  tehty 
mitään  muuta  kuin  kalastettiin  ja  pidettiin 
hauskaa,  tehtiin  pitkiä  kävelyretkiä  ja  toi- 
meenpantiin picnic'ejä.  Korven  Simppa, 
Matti  Kuritus  ja  Kalliokosken  vävy  olivat 
siihen  aikaan  Bootjackissa  halkoja  hakkaa- 
massa. Siellä  sitä  vain  piisasi  hakkaamista 
ja  jos  rahaa  näytti  olevan  vähemmän  kuin 
halkometsää,  niin  palkkaa  pienennettiin  ja 
halkopinoa  jatkettiin.  Siellä  sitä  vain  po- 
jat kaatoivat  metsää,  niin  että  kävi  kovempi 
pauke  kuin  Turkin  ja  Venäjän  sodassa. 
Eräänä  iltana  Korven  Simppa  sai  kirjeen 
rautakaivosseudulta,  eräältä  vanhalta  tutta- 
valtaan, Kimmelin  Jussilta.  Kirje  oli  kir- 
joitettu syyskuun  20  päivänä  1893  ja  sen  si- 
sältö kuului  siistien  seuraavasti: 


*)  taisi  (ties)  =  ratapölkky. 

"Arvoisa  naapuri  Simppa:  —  Tässä  lä- 
hestyn sinua  muutamalla  rivillä  ja  saan  tie- 
tä antaa  että  tervennä  olen  ollut  ja  samaa 
armon  lahjaa  toivotan  sinullekin.  Saan 
myös  ilmottaa  että  en  ole  enää  samassa  työs- 
sä kuin  silloin  kuin  sinäkin  olit  täällä  rauta- 
kontrilla.  Kun  tämä  demokraattiaika  alkoi, 
niin  kaikki  miehet  joutuivat  pois  työstä.  En- 
sin kiehui  miehiä  Roihan  kapakka  aivan 
täynnä  ja  voi  sitä  liikettä  ja  elämää:  juuri 
kuin  Kalajoen  markkinoilla!  Minulla  oli  kii- 
rettä yötä  ja  päivää  ja  Roiha  minulle  aina 
vähän  päästä  huusi:  "Kuules,  Jussi,  etkö  si- 
nä ollenkaan  muista  virkaasi?  Lattia  on  la- 
kaisematta ja  joutilaat,  rahattomat  miehet 
ulos  potkimatta." 

Minä  puhdistin  lakkaamatta,  potkin  ra- 
hattomia miehiä  ulos  ja  toin  rahallisia  mie- 
hiä sisään  ja  toivoin  että  tuo  onneton  kiire 
joskus  loppuisi.  Ja  viimein  toivoni  toteutui- 
kin. Parin  kuun  kuluttua  rahat  miehiltä 
olivat  lopussa  ja  Roihan  kapakkaan  ei  jää- 
nyt muita  olijoita  kuin  allekirjoittanut  yk- 
sin. Silloin  minulla  alkoi  olla  oikein  herran 
päivät.  Ei  tarvinnut  juuri  mitään  tehdä. 
Istukselin,  laulelin  ja  lueskelin  Heikki  Höl- 
möläistä ja  Maijastiinan  juttuja  "Amerikan 
Uutisista"  ja  nautin  työni  hedelmistä  (nim. 

noista  potkuista)  kuten  uskollisen  ja  kuu- 
liaisen palvelijan  sopikiin.  Mutta,  veli  hy- 
vä, näitä  paratiisin  päiviä  ei  minullakaan 
enempää  kuin  ennen  Aatamilla  kovin  kauan 
kestänyt.  Niistä  tuli  loppu  paljon  pikem- 
min kuin  minä  olisin  luullut,  sitä  vähem- 
min toivonut.  Eräänä  päivänä,  kun  ei  taa- 
sen käynyt  muita  kuin  Suokon  Simu  (sinä 
kyllä  Simun  muistat,  ettei  hänellä  parempi- 
nakaan aikoina  rahaa  ollut,  niin  että  mistä- 
pä hänellä  nytkään  olisi  ollut),  hän  esitti 
Roihalle,  olisiko  sopinut  niinkuin  saada  vä- 
hän kuivaa  leipää  ja  suolaisen  siansorkan 
pientä  palvelusta  vastaan  —  sanoi  ei  kahteen 
päivään  Jumalan  jyvää  maistaneensa.  Mut- 
ta Roiha  ei  sanonut  hänellä  olevan  antaa  lei- 
pää paremmin  kuin  siansorkkiakaan  sellai- 
sille juokaleille,  jotka  ensin  juovat  rahansa 
viimeiseen  penniin  ja  sitten  joutuvat  kun- 
niallisten ihmisten  hartioille  ja  elätettävik- 
si. Minä  yritin  Simua  vähän  niinkuin  puo- 
lustaa ja  aloin  kertoa  kuinka  monesti  Simu 
ennen  parempina  aikoina  oli  tuonut  miehiä 
Roihan  kapakkaan,  jotka  olivat  sitten  Si- 
mun kanssa  Roihalle  juoneet  kaikki  rahan- 
sa. Joskus  satoja  dollareita  oli  saatu  Simun 
tuomilta  miehiltä.  Sanoin  että  muistihan 
Roiha  nekin  viisi  tukkimiestä,  jotka  Simu 

viime  kevännäki  oli  tuonut  ja  joilla  jokaisel- 
la oli  ollut  kolmattasataa;  tähänhän  ne  jäi- 
vät heidänkin  rahansa,  jokikinen  sentti,  ja 
vielä  päällisiksi  joka  mies  jäi  lähteissään 
kolmet-,  neljätkymmenet  dollarit  velkaa,  jon- 
ka sitten  jäljestäpäin  senkin  lähettivät  Ka- 
nadasta. Siitä  vielä  kävi  selville  sekin  että 
eivät  Simun  ystävät  olleet  ainoastaan  pal- 
jaita rahatonttuja,  vaan  rehellisiä,  kunnon 
miehiä,  jotka  kelpaisivat  vaikka  lautamie- 
hiksi, sillä  ei  väärä  ja  renttumies  maksa  juo- 
mavelkojaan  ainakaan  toiselta  paikkakun- 
nalta. —  Eikö  niin,  Roiha?  tutkistelin  hä- 
neltä ja  jatkoin  muistelmiani  että  sehän  se 
vasta  oli  myös  muuan  sukkela  temppu,  kun 
me,  sitten  kuin  kaikki  muu  väki  oli  illalla 
mennyt  kapakasta  pois,  annoimme  heille  sen 
koiranryypyn,  niin  että  he  melkein  heti  sen 
saatuaan  alkoivat  kuorsata,  niin  että  seiniä 
tärisytti.  "Silloin  —  sanoin  —  sinä,  Roiha, 
tapasi  mukaan,  otit  heiltä  kaikki  paperi-  ja 
kultarahat,  mutta  jätit  kunkin  taskuun  sen- 
tään jonkun  verran  hopearahoja,  niin  ettei- 
vät miehet  herättyään  olisi  huomanneet  että 
heidät  oli  ryöstetty".  Aina  muistankin  tuon 
suuren  rahapailin  Roihan  kourassa.  "Kun 
kaikki  oli  valmista,  niin  sinä,  Roiha,  käskit 
minua  raahaamaan  yhden  kerrallaan  taka- 

ovesta  ulos  ja  jättämään  heidät  lähelle  ka- 
pakkaa, yhden  yhteen,  toisen  toiseen  paik- 
kaan ja,  sitten  kuin  kaikki  olin  vetänyt  ulos, 
menemään  ilmottamaan  poliisille  että  hän 
tulisi  ja  korjaisi  miehet  putkaan.  Vieläkin 
selkääni  kaarmii  muistellessani  kuinka  niitä 
suuria  jätkiä  koetin  retustaa  ulos  ja  pitkin 
katua.  Sitten  kuin  olin  kaikki  asianomai- 
sesti  toimittanut,  s.  o.  saattanut  miehet  put- 
kaan asti,  palasin  takaisin  tänne  kapakkaan 
ja  tapasin  sinut,  Roiha,  vielä  istumassa  ja 
rahoja  laskemassa.  Olit  niin  hyvällä  tuu- 
lella että  annoit  minullekin  50  senttiä  rahaa 
ja  juoda,  vaikka  olisin  halunnut  samppani- 
jaa,  ja  aamulla  toimitit  minut  tulkiksi  oi- 
keuteen, jossa  miehiä  sakotettiin  sopimatto- 
masta käytöksestä  kutakin  $5.00,  kuluineen 
yhteensä  $11.40.  Mutta  kun  ei  heillä  ollut 
rahaa  maksaa,  he  saivat  mennä  30  päiväksi 
linnaan  istumaan.  Tulkin  palkkaa  sain  oi- 
keudesta 50  senttiä  miehestä  eli  yhteensä 
$2.50,  jotta  se  homma  tuotti  minullekin  puh- 
taassa rahassa  kolme  dollaria  ja  juomat 
päälle.  Se  siis  oli,  Roiha,  kannattava  hom- 
ma meille  molemmille  vai  kuinka?  Vai  olet- 
ko kukaties  vetänyt  parempiakin  apajia? 
En  minä  ainakaan  ole". 

Simukin  puuttui  puheeseen  ja  sanoi  Roi- 

halle  että  sehän  oli  ollut  hänelle,  Roihalle, 
ehkä  paras  apaja  mitä  hän  koskaan  oli  saa- 
nut. Heti  kun  ne  miehet  olivat  tulleet  hu- 
malaan ja  tilanneet  uusia  ryyppyjä,  niin  hän 
oli  saanut  heiltä  aina  $9.10  ryypystä  siten 
että  oli  antanut  aina  kymmenen  dollarin  ra- 
hasta 90  senttiä  takaisin  joka  kerta  kun  he 
ottivat  yhden  uuden  ryypyn.  "Niin,  sinulle, 
Roiha,  se  oli  —  Simu  sanoi  —  todella  hyvää 
business'tä.  Jos  joku  olisi  minulle  joskus 
maailmassa  sellaisia  kultalintuja  tuonut  ja 
jos  se  sama  henkilö  tulisi  sitten  joskus  mi- 
nulta kuivaa  leipää  ja  siansorkkia  pyytä- 
mään, niin  minä  antaisin  hänelle  vaikka  ko- 
ko sian".  Mutta  siihen  se  päättyi  Simun  ker- 
tomus hyvästä  busineksestä  ja  siansorkista. 
Roiha  suuttui  näet  silmittömästi  meille  mo- 
lemmille, vaikka  emme  kumpikaan  olleet  hä- 
nelle sitä  pahalla  sanoneet  tahi  tarkottaneet. 
Mutta  sinä  kyllä  muistat  sen  miehen,  että  se 
aina  suuttuu  rahattomille  miehille,  vaikka 
ne  puhuisivat  enkelin  kieltä.  Mutta  kun  mie- 
hellä on  vain  rahaa,  niin  Roihan  saa  haukkua 
vaikka  kuinka  pahoin,  eikä  hän  muka  ole 
milläänkään.  Muistathan  kuinka  sinäkin 
hänet  silloin  haukuit,  kun  palasimme  Kana- 
dan rautatieltä  ja  kun  meillä  molemmilla  oli 
rahaa  kuin  sahajauhoja.    Aina  minua  nau- 

rattaa  kun  muistan,  kuin  sinä  olit  hänet  jo 
kaikeksi  muuksi  haukkunut  ja  sitten  viimek- 
si vielä  tokaisit  kirkon  varkaaksi  ja  muistu- 
tit että  hän  oli  äidiltään  ryöstänyt  rippira- 
hat  hänen  kirkkoon  lähtiessään  ja  että  hänet 
villiyttään  oli  köysillä  ollut  otettava  kiinni 
Amerikaan  lähdettäissä.  Silloin  Roiha  aikoi 
jo  tuskastua,  mutta  kun  sinä  samassa  huu- 
sit  kovalla  äänellä  että  "uudet  ryypyt,  Roi- 
ha, seiniä  myöten",  niin  silloinhan  Roiha  jäl- 
leen hymyili  ja  löi  sinua  olkapäälle  ja  sanoi 
että  "tuo  Simppa  se  on  sitten  niitä  poikain 
paraita".  Mutta  nyt  hän  piti  minulle  ja  Si- 
mulle  aika  kantturasaarnan,  sanoi  elättä- 
neensä meitä  vuosikaupalla  ja  kaikkia  mui- 
takin, niinkuin  hänen  tapansa  on  puhua.  Si- 
mu  yritti  vähän  vastustaa,  mutta  hän  siep- 
pasi häntä  niskasta  kuin  karhu  ja  paiskasi 
ovesta  ulos.  S  imun  pää  sattui  siihen  hevos- 
ten juottokaukaloon,  joka  on  siinä  Roihan 
kapakan  edessä.  Verta  rupesi  vuotamaan 
kuin  härän  kurkusta  ja  Simu  meni  tainnok- 
siin. Kukaan  ei  ollut  huomannut  että  Roiha 
hänet  siihen  paiskasi  ja  ensin  hän  lujasti 
varoitti  minuakin,  etten  suutani  avaisi  asi- 
asta ja  meni  sitten  ja  haki  poliisin  ja  kertoi 
Simun  siihen  itsestään  langenneen.  Poliisi 
laahasi  parin  muun  miehen  kanssa  Simun 

putkaan  ja  ennen  aamua  Simu  kuoli  sinne. 
Putkaan  käskettiin  useita  kaupunginmiehiä, 
jotka  pitivät  poliisitutkinnon,  missä  selvisi, 
että  Simo  Sarka-aho  (finlander)  oli  kuol- 
lut Roihan  kapakan  edessä  kaatuessa  saa- 
dusta haavasta. 

Simu  haudattiin  huomenissa.  Hautajai- 
sissa läsnä  olimme  minä,  poliisi  ja  hautaan- 
toimittaja.  Hautajaisten  perästä  otti  ja 
käski  Roiha  minut  kapakkaan,  antoi  minulle 
useita  ryyppyjä  ja  selitti  kuinka  hyvä  asia 
se  sentään  oli  Simo-paralle  että  kuoli  pois 
näin  huonona  aikana,  demokraattiaikana. 
Sitten  hän  antoi  minulle  viisi  dollaria  siinä 
ymmärryksessä,  etten  ollut  mitään  nähnyt 
enkä  kuullut  ja  etten  suinkaan  luulisi  että 
hän  olisi  ollut  syypää  Simun  kuolemaan.  Mi- 
nä silloin  lujasti  vakuutin  hänelle  etten  tie- 
tänyt koko  jutusta  niin  mitään  ja  lupaukse- 
nihan  olen  myös  pitänyt.  En  ole  koko  asias- 
ta henkeäni  vetänyt  muille  kuin  parille  tut- 
tavalleni. Mutta  miten  sitten  lieneekään  asia 
tullut  ilmi,  kun  sitä  nyt  täällä  kansalaisten 
kesken  puhutaan  aivan  yleisesti?  Roiha  luu- 
li minun  sen  puheen  päästäneen  kulkuun  ja 
antoi  minulle  eilen  aika  ripityksen  ja  $10.00 
rahaa,  käskien  mennä  vaikka  h  ttiin.  Mi- 
nä lähdin  heti  matkalle  ja  nyt  olen  toisella 

paikkakunnalla,  muutaman  mailin  päässä 
sieltä,  missä  Roiha  asuu.  Täällä  minä  tapa- 
sin heti  Annaliisan  Kustaan  ja  Tuohisuun 
Kaapon  ja  nyt  olemme  täällä  pitäneet  Roi- 
han rahoilla  Simun  hautajaiset,  joten  huo- 
maat että  tässäkin  on  taas  toteutunut  se  van- 
ha sananparsi,  joka  sanoo  että  toisen  kuolo 
auttaa  toisen  leipään.  Parin  päivän  perästä 
aion  palata  Kustaan  ja  Kaapon  kanssa  jäl- 
leen Roihan  luo,  uskaltaen  toivoa  että  hän 
taas  ainakin  tuplaa  antimiaan  niinkuin  vii- 
me kerrallakin,  etenkin  kun  vielä  hänelle 
huomautan  ettei  niin  vähällä  rahalla  päässyt 
sinnekään  saakka,  minne  hän  minut  viime 
kerralla  käski.  Ja  kun  Roiha  kerran  parem- 
min pitää  siitä,  että  minä  asun  toisella  paik- 
kakunnalla, niin  aion  hänelle  nyt  esittää  että 
jos  hän  antaa  minulle  jonkun  verran  rahaa, 
niin  menen  Suomeen,  kun  sitä  on  näin  huo- 
no aika  täälläkin.  Eihän  täällä  nykyään  eläi- 
si kuin  nipin  napin,  vaikka  työtäkin  tekisi, 
saati  sitten  minun  keinoillani.  Kuuluupa 
siellä  isäkin  vielä  elävän  kotitilalla,  vaikka- 
kin hyvin  velkaisena.  Tila  on  huonossa  kun- 
nossa, kun  äijä  on  jo  vanhennut  ja  heikontu- 
nut voidakseen  töitä  tehdä.  Sekin  800  mark- 
kaa, jonka  hän  lainasi  minun  matkarahoik- 
seni, kuuluu  vieläkin   olevan  maksamatta. 

Olen  pahoillani  kun  ei  minun  ole  koskaan 
tullut  tuota  summaa  hänelle  lähetetyksi, 
vaikka  olen  tiennyt  miten  asia  on  ollut  ja  et- 
tä isä  on  saanut  jo  16  vuotta  maksaa  kuuden 
prosentin  korkoa  800  markasta  Kankkulan 
isännälle,  vaikkei  hän  häneltä  rahaa  saanut- 
kaan kuin  500  markkaa;  velkakirja  tehtiin 
kuitenkin  800  markasta  ja  6  prosentin  koros- 
ta. Kankkula  ei  nimittäin  muulla  ehdolla 
lainannut  eikä  se  ollut  hänen  syynsä  parem- 
min kuin  isäni  syykään.  Ei  hän  isälle  ra- 
haansa tyrkyttänyt;  päinvastoin  hän  ensin 
kielteli,  kun  isäni  hänelle  lupasi  vain  200 
markkaa  hyväntekiäisiä ;  sanoi  hänellä  ole- 
van lainaajia  vaikka  kuinka  vaatimillaankin 
ehdoilla.  Minä  kehoitin  isää  maksamaan 
niin  paljon  kuin  Kankkula  vaati,  että  olisin 
päässyt  matkaan,  sillä  pianhan  minä  ajatte- 
lin Amerikassa  tienaavani  sen  verran  rahaa, 
että  korkojen  ei  tarvitsi  kauankaan  tehdä 
kiusaa.  Mutta,  ikävä  mainita,  on  se  vain  vii- 
pynyt ja  siirtynyt  päivästä  päivään,  kuukau- 
desta kuukauteen  ja  vuodesta  vuoteen  ja  niin 
on  velka  vieläkin  maksamatta.  Ensimmäiset 
kahdeksan  vuotta  tein  työtä  ahkeraan  ja  tie- 
nasinkin  hyvin,  mutta  aina  siirsin  lähetyk- 
sen seuraavaan  maksupäivään.  Ja  nyt  vii- 
meiset kahdeksan  vuotta,  kuten  tiedät,  elä- 

mäni  on  ollut  vähän  siltä  väliltä,  niin  etten 
ole  ollut  työmies  enkä  herrasmies,  en  ihan 
rahaton,  enkä  rahamieskään.  Siitä  syystä 
en  ole  viime  vuosinakaan  voinut  lähettää. 
Nyt,  jos  saan  Roihalta  vähän  rahaa,  menen 
Suomeen  ja  koetan  taivuttaa  isäni  myymään 
kotitalon  ja  maksamaan  Kankkulalle  tuon 
velan,  ellemme  voi  hänen  saatavaansa  tehdä 
laittomaksikaan.  Ja  sitten  koetan  saada  it- 
selleni talon  hinnan  jäännöksen  tai  ainakin 
niin  suuren  osan  siitä  kuin  suinkin.  Sillä  sitä 
taas  elelenkin  vähän  paremmin,  niin  kauan 
kuin  sitä  riittää.  Kun  se  loppuu,  niin  kuu- 
luupa siellä  olevan  muitakin  Amerikasta  pa- 
lanneita kansalaisia  kuntain  hoidossa,  niin 
että  onhan  se  minullakin  yhtä  suuri  oikeus 
kunnan  kakkuun  kuin  muillakin.  Olen  kuul- 
lut että  Kuikkalan  Tuomaskin,  joka  ennen 
sekin  Michiganissa  piti  kapakkaansa  ja  jota 
me  hänen  uskolliset  palvelijansa  aina  luulim- 
me miljoonamieheksi,  kuuluu  jo  useita  vuo- 
sia olleen  kotipitäjänsä  kunnantalolla.  Niin, 
kyllä  se  oli  kumma  että  siitäkään  miehestä 
emme  siis  saaneet  rikasta  joukollakaan.  Ja 
kunhan  Roihan  ei  vain  kävisi  samoin.  Hy- 
vin sen  vaimo  jo  sitä  pelkääkin,  kun  on  saa- 
nut kuulla,  miten  Tuomaan  ja  monen  muun 
suomalaisen  kapakkaporhon  on  käynyt. 

Nyt  vielä,  pojat  siellä,  yksi  asia!  Kun  me 
olemme  kerran  joukolla  tulleet  tänne  Ameri- 
kaan,  niin  emmekö  menekin  joukolla  takai- 
sin? Ja  mennään  oikein  herroiksi.  Kun  mi- 
nä olen  hooboillut,  kuten  tiedätte,  ja  ollut 
pikku  palvelijana  kaikille,  jotka  ovat  apuani 
tarvinneet,  m.  m.  jonkunlaisena  runnarina 
piletinmyyjillä,  niin  luulenpa  että  saan  pile- 
tit huokeammalla  kuin  kukaan  muu.  Esitän 
siis  teille,  että  te  kolmin  yhteisesti  otatte  ja 
ostatte  minulle  laivapiletin  New  Yorkista 
Suomeen.  Sen  ostossa  muuten  voin  teillekin 
säästää  sitä  useamman  dollarin,  jos  vain  ta- 
paan Runnari-Kustin,  joka  on  minulle  hyvä 
tuttu.  Minä  näet  toimin  hänellä  todistajana 
ennen  maailmassa,  kun  hän  myi  meikäläisil- 
le pilettejä  huonoimpiin  laivoihin  ja  huo- 
noimmille  rautateille,  ja  todistin,  että  ne  oli- 
vat maailman  parhaat.  Kieltä  taitamatto- 
mat, näette,  uskoivat  minua  ja  ostivat  pilet- 
tinsä  Kustilta,  kun  Kusti  vakuutti  minun  kul- 
keneen 30  kertaa  laivassa  yli  valtameren  ja 
monta  kertaa  ympäri  Amerikan,  sekä  junas- 
sa että  myöskin  jalkaisin.  Se  todistus  se  ai- 
na tepsi  ja  miehet  ostivat  pilettinsä  aina  nii- 
hin laivoihin  ja  niihin  juniin,  joilla  ei  ollut 
liian  kiirettä  matkalla.  Nyt  minä  siis  esi- 
tän, että  jos  te  kolmeen  pekkaan  ostatte  mi- 

nulle  piletin,  joka  —  huomatkaa!  —  ei  pal- 
joa maksa,  New  Yorkista  Hankoon,  niin  mi- 
nä annan  teille  kolmelle  vapaan  taisi-tiketin 
täältä  New  Yorkiin.  Tämä  on  teille  hyvä 
kauppa,  niinkuin  helposti  voitte  huomata, 
mutta  samalla  kuin  se  on  hyvä  teille,  se  on 
hyvä  myös  minulle.  Jos  tämä  ehdotukseni 
siis  miellyttää  teitä  ja  jos  muuten  haluatte 
Suomeen  lähteä,  niin  tulkaa  viipymättä  tän- 
ne. Sillä  tämä  ehto  ei  kestä  kauan,  koska 
nykyään  on  kymmeniä  ja  satojakin  taisitike- 
tin  tarvitsijoita  joka  päivä,  niin  että  kyllä- 
kin ymmärrätte  että  tilaisuus  on  piankin 
mennyttä. 

Paljon  terveisiä  sinulle  ja  muille  pojille 
mrnulta,  Kustaalta  ja  Kaapolta. 

Kunnioituksella, 

Juha  Kimmeli. 

Lisäys:  Pikaista  vastausta  jään  odotta- 
maan. —  Sama. 

Illalla  syyskuun  23  p.  1893  saapuivat  Kor- 
ven Simppa  sekä  hänen  toverinsa  metsästä 
halkokämpälle  tavalliseen  aikaan.  He  söi- 
vät Simpan  emännän  laittaman  ilallisen, 
polttivat  piippujaan  ja  juttelivat  päivän  ta- 
pahtumista, mikäli  Simpan  kuudelta  (3  kum- 

paakin  sukupuolta)  lattialla  leikkivältä  ja 
lujasti  pauhaavalta  "mukulalta"  saivat  sii- 
hen tilaisuutta.  Kun  Simpan  emäntä  sitten 
oli  selvinnyt  kiireellisimmistä  iltatöistään 
ja  saanut  pari  kolme  pienempää  "mukulaa" 
maata,  kuten  hänellä  oli  tapana  heitä  nimit- 
tää, muisti  hän  nyt  yhtäkkiä  siinä  touhussa 
jo  unohtamansa  asian.  Keskeyttäen  miehet 
hän  nyt  kertoi,  että  naapurikämpän  Kassu 
oli  iltapäivällä  kotiutunut  kolmen  viikon 
kaupunkimatkalta  ja  tuonut  tullessaan  kir- 
jeen Simpalle.  Etteivät  lapset  olisi  sitä  heti 
repineet  ja  polttaneet,  oli  emäntä  pistänyt 
sen  arkkuun,  josta  hän  nyt  meni  ottamaan 
sen.  Simppa  ja  toiset  kovasti  kummastui- 
vat, sillä  heille  ei  ainoallekaan  ollut  moniin 
vuosiin  tullut  kirjettä,  eivätkä  he  olleet  ke- 
nellekään kirj ottaneet.  Simppa  otti  kirjeen 
käteensä  ja  huomasi  postimerkeistä,  ettei  se 
toki  ollut  Suomesta  hänen  entiseltä  vaimol- 
taan, mitä  hän  oli  ensin  pahasti  säikähtänyt. 
Hän  luki  kirjeen  itsekseen  hiljaa  ja  tuli  hy- 
vin liikutetuksi  Suokon  Simun  kuolemasta 
sekä  Juhan  esityksestä.  Mutta  vaikka  toiset 
vaativat  häneltä  tarkempia  tietoja  ja  pyysi- 
vät Simppaa  lukemaan  kirjeen  ääneen,  niin 
kaikista  kehoituksista  huolimatta  hän  ei  sitä 
tehnyt,  vaan  kertoi  ainoastaan  Simun  kuo- 

lemasta  j.  n.  e.;  sen  enempää  tietoja  he  eivät 
sillä  kertaa  häneltä  saaneet.  Mutta  seuraa- 
vana päivänä,  kun  miehet  olivat  metsässä 
päivällisellä  suloisen  nuotion  ääressä,  otti 
Simppa  kirjeen  taskustaan  ja  kehui  lukevan- 
sa sen  heille.  Kumppanit  olivat  yhä  hyvin 
uteliaita  kuulemaan  ja  niin  Simppa  luki  heil- 
le koko  pitkän  kirjeen. 

Kumppanit  surkuttelivat,  ihmettelivät  se- 
kä miettivät  kuulemaansa.  Lyhyen  hiljai- 
suuden perästä  lausui  Simppa  että  Juhan  eh- 
dotus soveltuisi  mainiosti  toisille,  mutta 
kuinka  olisi  hänen  itsensä  laita,  kun  hänellä 
oli  tuo  akka  ja  suuri  lauma  lapsia  lisäksi. 
Toiset  ensinnä  miettivät  ja  sitten  päättivät, 
että  pitäisi  käyttää  kaiketi  hyväkseen  Juhan 
hyvää  tarjousta.  He  alkoivat  heti  harkita 
tekosyytä,  jonka  nojalla  voisivat  kaikin  läh- 
teä ja  saada  Lotan  lasten  kanssa  jäämään. 
He  miettivät  yhtä  ja  toista,  mutta  parhaana 
keinona  he  pitivät  sitä,  että  kirjottaisi  uuden 
kirjeen  ja  siinä  kovasti  kiittäisi  työhommia 
siellä  ja  pyytäisi  toisiakin  tulemaan  sinne. 
Sitten  panisi  siihen  Juha  Kimmelin  nimen 
ja  koko  kirjeen  Kimmeliltä  tulleeseen  kirje- 
kuoreen ja  jättäisi  sen  muka  vahingossa 
pöydälle,  toivossa  että  Lotta  sen  lukisi. 

Naisethan  eivät  tavallisesti  ole  uteliaita, 

mutta  Lotta  oli  kuitenkin  siksi  utelias  että  lu- 
ki kirjeen  ja  huomasi  siitä  kuinka  rautakont- 
rilla  olivat  ajat  pian  paranneet,  kun  sellaiset- 
kin miehet  kuin  Juha  Kimmeli,  jonka  Lotta- 
kin tunsi,  ansaitsivat  siellä  kolme  ja  neljäkin 
dollaria  päivässä.  Hän  ihastui  kovasti  sel- 
laisesta uutisesta,  tunnusti  heti  Simpalle  lu- 
keneensa hänen  Juhalta  saamansa  kirjeen  ja 
samalla  esitteli,  eikö  Simpan  ja  toistenkin 
olisi  parasta  heti  mennä  sinne  ja  hänen  ja 
lasten  tulla  perässä  niin  pian  kuin  suinkin 
sopisi.  Lotta  esitti,  että  olisi  tarpeellinen 
lastenkin  tähden  muuttaa  sellaiseen  paik- 
kaan, jossa  olisi  koulu,  että  saisi  lapset  kou- 
luun, koska  kolme  lasta  jo  olisi  siinä  iässä. 
Itsekin  hän  haluaisi  päästä  täältä  metsästä 
pois  ja  saada  vähänkään  sitä  mukavamman 
asunnon,  mikä  täällä  synkän  metsän  korves- 
sa hänellä  oli  ollut.  Kun  miehet  huomasivat, 
kuinka  Lotta  oli  muuttoon  innostunut,  pani- 
vat he  vastaan  ja  sanoivat  että  ehkäpä  se  oli 
vain  paras  olla  paikoillaan.  Mutta  vihdoin- 
kin Lotta  sai  miehet  muka  muuttamaan  mie- 
lensä ja  lupaamaan  lähteä  uusille,  paremmil- 
le työmaille.  Hän  itse  jo  tunsi  ikäänkuin 
hengessä  olevansa  jossain  samanlaisessa  sie- 
vässä kaivoskylässä  kuin  ennen  tyttärenä  ol- 
lessaan ja  istuvansa  toisten  naapurin  emän- 

tien  keralla  sievän  pöydän  vieressä,  höyryä- 
vä kahvipannu  pöydällä,  ja  kuulevansa  ker- 
rottavan ja  itsensäkin  kertovan  hauskoja, 
pöyristyttäviä  puheita  toisista  kylän  emän- 
nistä. 

Seuraavana  aamuna  eivät  miehet  siis  enää 
menneet  metsään,  vaan  menivät  isännän  luo 
ja  sanoivat  aikovansa  lakata  hakkaamasta 
ja  pyysivät  mittaamaan  halkojaan.  Isäntä 
täytti  mitään  kysymättä  heidän  pyyntönsä, 
sillä  miehistä  ei  siihen  aikaan  ollut  puutetta 
halkoja  hakkaamaan.  Miehet  saivat  täyden 
lopputilityksen,  noin  neljäkymmentä  dolla- 
ria kukin.  Simpalla  oli  sitäpaitsi  parisen  sa- 
taa säästössä,  mutta  toisilla  ei  ollut  muuta 
kuin  se  mitä  tilissä  saivat.  Mutta  siinähän 
oli  silti  tarpeeksi  heidän  päästäkseen  New 
Yorkista  Suomeen,  kun  kerran  Kimmeli  lu- 
pasi vapaan  kyydin  rautakontrilta  New  Yor- 
kiin ja  kun  kyyti  rautakontrille  ei  maksanut 
kuin  muutamia  dollareita.  Simppa  jättikin 
parin  sadan  suuruisen  säästönsä  sekä  kämp- 
pätaloutensa  perheelleen  ja  iloitsi  vain  sit- 
tenkin peräti  huokealla  pääsevänsä  pälkä- 
hästä. Hän  otti,  kuten  toisetkin,  vain  loppu- 
tilistä saamansa  rahat  mukaansa. 

Seuraavana  aamuna  lähtivät  miehet,  kul- 
lakin pieni  nyytti  kepissä  olalla.   Lotan  ih- 

meeksi  he  jokainen  olivat  ihka  selvänä  ja  Lo- 
tan suurimmaksi  kummastukseksi  Simppa 
sanoi  hänelle  ja  lapsille  jäähyväiset  kyyne- 
leet silmissä  ja  hyvin  murtuneella  mielellä. 
Toisetkin  kumppanit  olivat  hyvin  toti- 
sia ja  harvasanaisia.  Tällaista  ei  Lotta  ollut 
vielä  ennen  heidän  kahdeksan  vuoden  yhdes- 
säolonsa aikana  nähnyt  ja  nyt  hän  siis  oikein 
sydämestään  iloitsi  ja  olisi  kiittänyt  Juma- 
laa (jos  olisi  vain  osannut)  siitä,  että  hänellä 
todellakin  oli  niin  hyvä  ja  helläsydäminen 
mies.  Kovasti  hän  moitti  itseään  omassa- 
tunnossaan siitä,  että  hän  oli  usein  ollut  Sim- 
palle tyly  ja  hieman  pahakin.  Tulevaisuu- 
dessa hän  päätti  kaikki  korjata  ja  pyytää 
Simpalta  anteeksi  ei  ainoastaan  sopimatto- 
mat puheensa,  mutta  myös  sopimattomat 
ajatuksensakin,  koskapa  oli  kerran  aikonut 
karatakin. 

Miehet  astelivat  lähimmälle  rautatiease- 
malle, ostivat  matkapiletit  rautakontrille  ja 
saapuivat  sinne  samana  päivänä  illalla.  He 
kuulustelivat  Juha  Kimmeliä  ja  saivatkin 
pian  eräältä  joutilaan  näköiseltä  suomalai- 
selta kuulla  että  Mr.  Kimmeli  asui  muuta- 
mien toisten  suomalaisten  kanssa  kaupungin 
lautatarhassa  ja  makasi  yönsä  vaatimatto- 
masti lautatapuleiden  koloissa,  mistä  vain 

parhaan  paikan  löysi.  Miehet  katsoivat  en- 
sin vähän  kysyvästi  toisiaan  silmiin,  mutta 
kuitenkin  he  lähtivät  osotettuun  suuntaan  ja 
jonkun  aikaa  käveltyään  löysivät  aivan  oi- 
kein lautakartanon  ja  hieman  siellä  kurkis- 
teltuaan  puoleen  ja  toiseen  myöskin  Kimme- 
lin  ja  pari  muuta  miestä.  He  menivät  suo- 
raan Juhan  puheille  ja  tervehtivät  häntä  ku- 
ten ystävää  konsanaan.  Juha  oli  ensin 
vähän  hölmistynyt  ja  oli  niinkuin  pelois- 
saankin.  Mutta  vanhain  ystäväin  häntä 
siinä  leppeästi  puhuteltua  pääsi  hän  sentään 
pian  hämmästyksestään,  alkoi  täyttä  kurk- 
kua nauraa  ja  sanoi  että  ehkäpä  oli  hyvä 
niinkuin  oli  nyt  tapahtunut.  Kyllä  hän  pu- 
heensa pitäisi  mitä  siihen  "taisitikettiin"  tu- 
lisi, mutta  —  hän  sanoi  —  se  kohta  kirjettä 
oli  ollut  vallan  paljasta  pilaa  eikä  hän  miten- 
kään ollut  uskonut,  että  he  olisivat  luulleet 
sen  täydeksi  todeksi.  Toiset  eivät  Juhaa  oi- 
kein ymmärtäneet,  mutta  lopulta  sai  hän 
vihdoin  tuttavansa  ymmärtämään  että  n.  s. 
taisitiketti  oli  sellainen,  että  sai  itse  kävellä 
rautatietä  myöten  niin  pitkälle  kuin  halutti 
ja  juuri  sellaisen  tiketin  olivat  he  lupauksen 
mukaan  Juhalta  saavat.  Sen  hän  mielihyväl- 
lä antaisi  heille  ja  itselleen  ja  jos  vain  toisia 
halutti  hän  oli  matkalle  valmis  lähtemään 

vaikka  heti.  " Sillä  sitä  minun  junaani  ei 
tarvitse  koskaan  odottaa  eikä  se  myöskään 
koskaan  myöhästä  eikä  saavu  ennen  aikaan- 
sa perille",  tuumi  Juha.  "Jos  olette,  naapu- 
rit, valmiit  lähtemään,  niin  lähdemme  pai- 
kalla. Olemme  noin  40  päivän  perästä  New 
Yorkissa  ja  saamme  vielä  väliin  hieman  le- 
vähtääkin  pahempina  sadepäivinä.  Ruoasta 
saatte  maksaa,  mutta  asunnon  annan  teille, 
vanhan  ystävyytemme  ja  toveruutemme 
vuoksi,  ilman.  Tyydyttekö  ehtooni  vai  ette- 
kö? Sanokaa  pois,  sillä  rahti  juna  lähtee 
tuolta  toisesta  ratapihasta  noin  puolen  tun- 
nin perästä  ja  siinä  voimme  päästä,  jos  sat- 
tuu, ainakin  kuusikymmentä  mailia,  ennen 
kuin  on  huomenaamu.  Se  olisi  hyvä  harp- 
paus yhdeksi  yöksi,  mutta  emme  saa  enää 
haukotella,  jos  aiomme  siihen  keritä  ja 
päästä. 

Miehiä  hieman  (eikä  vallan  vähääkään) 
kiukutti,  mutta  Juha  oli  heitä  kaikkia  pal- 
joa enemmän  kokenut  ja  liukkaampi,  ja  li- 
säksi omaa  tyhmyyttäänkin  häveten  jonkun 
verran  he  eivät  siinä  siis  ruvenneet  sen 
enempää  torumaan,  vaan  suostuivat  lähte- 
mään. Kävelivät  kiireesti  rautatien  rahti- 
asemalle,  josta  he  löysivät  junan,  ja  Juha 
asetti  heidät  sekä  itsensä  erääseen  tyhjään 

tavaravaunuun.  Juna  lähtikin  kohta  sen  jäl- 
keen ja  kulki  kaiken  yötä.  Aamulla  varhain 
irrotettiin  tuo  tyhjä  tavaravaunu  ja  jätettiin 
eräälle  asemalle  sivuradalle  seisomaan.  Mie- 
het koettivat  päästä  ulos,  mutta  ovi  olikin 
pantu  seppiin  eikä  auennut,  vaikka  miehet 
kuinka  koettivat  joukolla  vetää  sitä  auki. 
He  odottivat  odottamistaan  että  joku  sattuisi 
tulemaan  ja  avaamaan  vaunun  oven,  mutta 
turhaan.  Kun  he  siis  olivat  jo  olleet  teljes- 
sä  kaksi  yötä  ja  yhden  kokonaisen  päivän,  al- 
koi heille  jo  tulla  hätä.  He  ensin  syyttivät 
Kimmeliä,  mutta  hän  väitti  että  eihän  hän 
ollut  ovea  sulkenut.  Kun  heidän  tietysti  oli 
kova  nälkä  ja  jano,  niin  ei  auttanut  muu 
kuin  ruveta  huutamaan  mitä  kurkusta  lähti. 
He  huusivat  yksitellen,  mutta  ei  kuulunut 
mitään.  Sitten  he  päättivät  huutaa  kaikki 
yhteen  ääneen,  mutta  yhtä  huonolla  menes- 
tyksellä. Ei  kuulunut  niin  mitään.  Silloin 
esitti  Kimmeli,  että  piti  laatia  joku  ponsi- 
lause  ja  sitten  sitä  huutaa  yhtenään  yhteen 
tahtiin.  Se  olisi  hauskempaakin.  Simppa 
esitti  että  valittaisiin  ponsilauseeksi  "Pois 
makea  maailma  jääköön".  Toiset  suostui vat- 
kin  esitykseen  ja  niin  alettiin  ja  huudettiin 
joku  sata  kertaa:  "Pois  makea  maailma  jää- 
köön", mutta  ei  mitään  kuulunut.  Silloin 

esitti  Kimmeli  vuorostaan,  että  muutettaisiin 
ponsilausetta  ja  ehdotti  että  alettaisiin  huu- 
taa vähän  "isänmaallisempaa"  ponsilauset- 
ta, esimerkiksi  —  "  Jussi,  pussi  punnittiin", 
mihin  kaikki  taas  suostuivat.  Varmassa 
tahdissa  Kimmelin  johdolla  ruvettiin  siis 
huutamaan:  "Jussi,  pussi  punnittiin."  Kun 
olivat  satakunta  kertaa  lakkaamatta  huuta- 
neet, niin  jo  joku  koputtikin  oveen  ja  samal- 
la paiskasi  sen  auki.  Miehet  hypätä  loikka- 
sivat heti  suin  päin  vaunusta  ulos  ja  mies, 
joka  oli  rautatien  palvelija,  potkaisi  heitä 
kutakin  ja  kirosi.  Miehet  juoksivat,  että  ra- 
pa räiskyi,  lähimpään  metsään,  sinne  piilou- 
tuakseen,  ja  jatkuvaisuuden  vaikutuksesta 
kuului  vielä  juostessakin :  "Jussi,  pussi  pun- 
nittiin". Itse  Kimmelikin  myönsi  ja  oli  tois- 
ten kanssa  samaa  mieltä,  että  suomalainen 
oli  liian  kömpelö  kyytiä  varastamaan,  mutta 
sensijaan  luja  kävelemään.  Ja  he  päättivät 
kävellä  vastfedes  ja  pitivät  myös  lupauksensa. 

Niin  palasi  maailmaa  kokeneen  Kimmelin 
johdolla  joukko  epäonnistuneita  siirtolaisia 
isiensä  maahan,  mistä  olivat  suotta  lähteneet- 
kään. Korven  Simppa  kulki  lopun  ikänsä 
mormoonien  kirjoissa. 


SILTÄ  VÄLILTÄ. 

(Puhe,  pidetty  Hibbingissä,  Minn.,  heinäk.  29  p.  1904.) 

Arvoisat  läsnäolijat! 

Tänne  Minnesotan  pohjoisimmalle  kolkalle 
meitä  on  tässä  tänä  iltana  kokoontunut  näin 
suuri  joukko,  pääasiassa  juuri  tämän  poh- 
jois-Minnesotan  ja  pohjois-Michiganin  suo- 
malaisia. 

Tällä  meidän  kokoontumisellamme  tällä 
kertaa  on  nimenomaisena  tarkotuksena  teh- 
dä raittius-  ja  kansallisuuskysymys  kansalai- 
sillemme yhä  suuremmassa  määrin  tunne- 
tuksi. Ja  juuri  siitä  syystä  pidän  itselleni 
suurena  onnena,  että  olen  saanut  tilaisuuden 
puhua  tässä  juhlassa  ja  esittää  eräitä  aja- 
tuksia tälle  runsaslukuiselle  kuulijakunnal- 
le näistä  perin  tärkeistä,  kansallisuutemme 
elinehtoja  koskevista  kysymyksistä.  Mutta 
sitäkin  suurempi  ilo  minulla  on  puhua  tässä 
tilaisuudessa  siitä  syystä,  että  tämä  ilta,  rait- 
tiusseuran  vastavietetyn  vuosikokouksen  ja 

vuosijuhlan  yhteydessä,  on  omistettu  erikoi- 
sesti meille  kaikille  rakkaan  Suomi-opiston 
hyväksi.  On  todellakin  sangen  kiitettävä  se 
kaunis  tapa,  joka  jo  kauan  on  ollut  käytän- 
nössä, että  nimittäin  yleisen  S.  K.  R.  V.- 
Seuran  vuosijuhlan  yksi  ilta  on  omistettu 
tuon  ainoan  ja  tärkeän  uskonnollis-kansalli- 
sen  oppilaitoksemme,  Suomi-opiston,  tarpeel- 
lisuuden tunnetuksi  tekemiseksi  sekä  samal- 
la sen  aineellisen  kannatuksen  kartuttami- 
seksi. Enkä  luule  erehtyväni,  jos  rohkenen- 
kin  teille,  arvoisat  kuulijat,  vakuuttaa,  että 
tällainen  hyvä  tapa  ei  ole  eduksi  ainoastaan 
opistollemme,  vaan  että  se  on  suureksi  eduk- 
si itse  kansalliselle  raittiustyöllemmekin  lo- 
pulta. — 

Me  olemme  nyt  koolla  täällä  kauniissa  poh- 
jois-Minnesotassa,  joka  ihanine  ja  lukuisine 
kalarikkaine  järvineen  ja  jokineen,  kirkkai- 
ne puroineen  ja  lähteineen,  korkeine  kivik- 
korantoineen,  suurine  aarniometsineen  ja 
silmikantoisine  rahkasoineen  y.  m:neen  pal- 
jon muistuttaa  armaan  synnyinmaamme 
maisemia.  Jospa  mukaan  vain  voisi  lisätä 
kesäyön  kirkkauden;  käen  kukunnan;  koti- 
pääskysen  viserryksen  ynnä  muiden  pikku- 
lintujen laulun;  juhannuskokonpoltot;  lu- 
kukinkerit; kirkkosoudot  suurilla  veneillä; 

maalaishäät  ja  kuuliaiskestit;  pääsiäistrul- 
lien  kuuntelut;  Jyväskylän,  Kalajoen  ja 
Anianpellon  syys-  ja  talvimarkkinat,  joilla 
isännät  ja  emännät  myyvät  tuotteitaan  ja  os- 
televat tarpeitaan  ja  joilla  hevoshuijarit 
vaihtelivat  hevosiaan,  tytöt  tirkistelevät  sul- 
hasiaan  ja  pojat  ostavat  morsiamilleen  ku- 
kin oman  säätynsä  mukaisia  kihloja,  makei- 
sia, karamelleja,  ankkastukkia  ja  Viipurin 
rinkilöitä  —  jospa  vain  kaikki  nämä  maini- 
tut seikat  voisi  myötäliittää,  niin  muistut- 
taisi, muistattaisi  tämä  Minnesota  esim. 
omaa  kotiseutuani,  Kivi  järveä,  ja  muita  sen 
lähipitäjiä.  Vai  kuinka?  Saarijärven  Paa- 
vo, Perhon  Aapo,  Kinnulan  Esa,  Lestijärven 
Matti,  Reisjärven  Eetu,  Halsuan  Mikko,  Ul- 
lavan Antti,  Pihtiputaan  Penna  ja  kaikki  te 
"karstuset",  jotka,  kuten  sanotaan,  olette 
"summassa"  tähän  maahan  tulleet,  kun  ette 
näet  mitään  "linjaa"  välillä  huomanneet, 
—  te  voitte  todistaa  totisesti,  puhunko  totta. 
Niin,  todeksipa  myöntävän  näytätte,  koska 
päätänne  nyökkäätte  ja  iloisesti  hymyilette! 

Mutta  vaikkapa  luonto  ja  kaikki  muu,  mi- 
tä olen  tässä  maininnut,  olisikin  aivan  puus- 
tavillisesti  sama,  niin  olisikohan  se  sitten- 
kään sama  kuin  siellä  kotona,  josta  meil- 
lä   varmastikin    kullakin    on    omat  rak- 

kaat  muistomme?  Teidän  kasvojenne  piir- 
teistä ja  rintanne  kohoilemisesta  huomaa, 
että  ei !  kymmenen  kertaa  —  ei !  Samaa  tun- 
nen minäkin.  Puuttuisi  paljon,  puuttuisi  pa- 
ras, puuttuisi  isänmaa.  Tämä  maa  on  meille 
antanut  paljon,  paljon  enemmän  kuin  mi- 
kään muu  maa  koko  suuren  auringon  alla  oli- 
si voinut  meille  antaa.  Se  on  antanut  meille 
vapautensa.  Se  on  antanut  meille  suojeluk- 
sensa ja  tasa-arvoisuutensa,  se  on  antanut 
meille  ystävyyden  ja  vieraanvaraisuuden  hy- 
my huulillaan  käskenyt  meitä  istumaan, 
isännät,  emännät,  pojat,  tyttäret  ja  palve- 
lijat, ilman  erotusta,  —  käskenyt  meitä  ate- 
rioimaan ja  iloitsemaan  kaikkien  kanssa, 
mutta  myöskin  tekemään  työtä  ja  lisäämään 
sitä  henkistä  ja  aineellista  hyvää,  jota  jo 
paljon  ennen  meidän  tuloamme  täällä  on 
saavutettu.  Niin,  hyvät  ystävät,  me  olem- 
me täällä  kyllä  saaneet  hyvän  asuinmaan, 
uuden  kotimaan,  mutta  isänmaa  se  ei  tois- 
taiseksi voi  meille  olla.  Sillä  meillä  ei  voi 
olla  niitä  tunteita  ja  niitä  muistoja  täältä, 
mitä  meillä  on  siitä  maasta,  missä  ehkä  vie- 
läkin on  olemassa  se  rakas  pieni  tupa  tahi 
sauna,  jossa  olemme  syntyneet.  Ja  äiti  ja 
isä,  jotka  ovat  meitä  hellästi  hoidelleet  ja 
kasvattaneet,  ehkä  vielä  elävät,  tahi,  jos 

ovatkin  jo  kuolleet,  heidän  hautansa  on  siel- 
lä. Kuinka  yksinkertainen,  mutta  kuitenkin 
rakas  oli  se  nukke,  jonka  äiti  armaalle  pikku 
tyttärelleen  teki  raasuista,  jonka  pään  hän 
täytti  sammalilla  ja  jolle  hän  hiilellä  piirsi, 
silmät,  nenän  ja  suun.  Yhtä  kalliit  olivat 
poikasille  ne  puuhevoset,  kaarnalaivat  ja 
pajupillit,  jotka  isä  veisti  Ne  olivat  kyllä 
paljon  halvempia  kuin  nykyään  meidän  omi- 
en lastemme  leikkikalut,  mutta  ne  olivat  yh- 
tä rakkaita,  ehkäpä  vielä  rakkaampiakin  juu- 
ri siitä  syystä,  että  tytöillä  oli  nukkeja  vä- 
hemmän siellä,  vähemmän  kuin  meidän  ty- 
töillämme täällä;  samoin  poikain  leikkika- 
lut olivat  harvat.  Muistutelkaapa  vain  mil- 
tä tuntui  kun  pikku  Maijun  nukke  parka  jou- 
tui hukkaan  marjareisulla!  Miten  onneton 
hän  siitä  oli ! 

Rakkaina  muistoina  säilyvät  aina  mielessä 
nuo  ajat,  jolloin  äiti  ja  isä  meille  ensin  näyt- 
ti, kuinka  vastasyntynyt  kevätvarsa  juoksi 
emänsä  rinnalla,  kuinka  kaskea  kaattiin  ja 
kuinka  sitä  poltettiin,  kuinka  kevätkutuhau- 
ki  ui  rysässä,  kuinka  käki  kukkui  keväällä, 
kuinka  nuottaa  vedettiin,  kuinka  suota  perat- 
tiin, kuinka  suuria  murtoläjiä  poltettiin! 
Ja  monta,  monta  muuta  niin  ihmeellistä  seik- 
kaa, jotka  eivät  koskaan  mielestämme  jää, 

palajaa  tässä  menneiden  aikain  kätköstä 
esiin. 

Niin,  Liisa  muistaa  juuri  tälläkin  hetkellä 
tuon  rakkaan  yksinkertaisen  äitinsä,  joka 
siellä  kotimaassa  vielä  elää.  Taikka  ehkä 
hän  on  jo  kauankin  levännyt  kotipitäjän  hil- 
jaisessa kirkkomaassa,  siellä  jonkun  tuu- 
hean koivun  tai  pihlajan  siimeksessä.  Voi, 
kuinka  usein  Liisa  unelmissaan  muistelee 
häntä  ja  kaikkea  muutakin  siellä  kaukana 
kotona!  Hän  muistaa  nytkin,  hän  huokaa  ja 
hänen  rintansa  aaltoilee,  hän  kaipaa  ja  hä- 
nen tuntonsa  sanoo:  "Jospa  olisin  kotona, 
jospa  olisin  siellä  juuri  nyt!  Jos  rakas  äi- 
tini vielä  eläisi,  niin  sydämeni  pohjasta  suu- 
telisin ja  syleilisin  häntä  ja  sanoisin:  Ra- 
kas äitini!"  —  Ja  hän  vastasi:  "Rakas  lap- 
seni, rukoile  Jumalaa,  kunnioita  isääsi  ja 
äitiäsi,  ettäs  menestyisit  ja  kauan  eläisit 
maan  päällä."  Jos  taas  äiti  olisi  kuollut, 
niin  hän  menisi  hiljaisena  kesäiltana  hänen 
hautakummulleen,  polvistuisi  siihen,  rukoi- 
lisi ja  syleilisi  sitä  koivua,  joka  kasvaa  ar- 
maan äidin  haudalla  suojellen  sitä,  ja  kuis- 
kailisi: "Sinä  kaunis  ja  kuuliainen  koivu,  si- 
nä olet  parempi  kuin  minä.  Sinä  uskollisesti 
vartioit  yötä  päivää  minun  äiti-vainajani 
hautaa,  mutta  minä,  minä  menin  kauas  pois 

ja  jätin  hänet  yksinään  kantamaan  vanhuu- 
den taakkaa,  yksin  kuolemaan — ."  —  "Anna 
anteeksi I" 

* 

Mutta,  kuulijani,  mikä  teitä  vaivaa?  Mik- 
si te  istutte  siinä  kumarassa?  Miksi  kat- 
seenne ovat  niin  vakavat,  miksi  hartianne 
hytkähtelevät,  miksi  käytätte  nenäliinoja- 
kin? Eihän  täällä  ainakaan  minusta  ole 
liian  kuuma.  Miksi  ette  hymyile  ja  naura 
kuten  vasfikään,  kun  mainitsin  karttusten 
eli  karttulaisten  Amerikaan  tulosta?  Nyt  te 
olette  totisia,  pelästyneitä  ja  noloja,  kuin 
juuri  kiinni  saatu  jäniksenpoika.  Tuijo- 
tatte minuun  ja  varmaankin  teette  vastaky- 
symyksen: Mikäs  sinua  sitten  vaivaa?  Miksi 
olet  niin  totinen  ja  jäykkä  kuin  olisit  niellyt 
rautakangen?  Miksi  tuijotat,  miksi  äänesi 
sortuu,  miksi  kielesi  sammaltaa,  niin  että 
tuskin  puhettasi  kuulee  ja  käsittää?  —  Itse 
olet  syypää  kaikkeen  tähän  nolouteen.  Olet 
ollut  hajamielinen,  olet  poikennut  pois  ai- 
neestasi, josta  oli  aikomuksesi  puhua.  Olet 
alkanut  soittaa  meille  suurta  säveltä  särky- 
neellä harpulla.  Olet  koskettanut  arkoihin 
"kieliin,  joita  ei  koskaan  ennenkään  ole  voitu 
menestyksellä  soittaa.  Olet  iskenyt  arkaan 
paikkaan.    Olet  kaivanut  kalleimman  esille, 

isänmaankaipuun,  joka  ei  taukoo,  vaikka 
vuodet  vierivät;  joka  pulppuaa  kirkkaana  ja 
varmana  kuin  vuoriston  puro.  Se  puro  voi, 
kuten  puro  talvella,  päältäpäin  jäätyä,  mut- 
ta alta  se  on  aina  sula.  Ja  kevään  tullen  se 
taasen  juoksee  entistä  vuolaammin.  Sellai- 
nen on  isänmaankaipuu.  Se  voi  hetkeksi 
haihtua,  mutta  ei  voi  koskaan  kokonaan 
kuolla.  Ja  vaikkapa  se  kaipuu,  varsinkin 
väliin,  on  katkera  ja  raskas,  niin  siitä  huoli- 
matta se  on  rakas,  jalo  ja  meille  välttämä- 
tön. Ilman  sitä  me  olisimme  vallan  onnetto- 
mat. Ihminen  ei  voi  yhtä  paljon  rakastaa 
äitipuoltaan  kuin  omaa  armasta  äitiään, 
vaikka  tuo  äitipuoli  olisi  kuinka  hyvä.  Ih- 
minen ei  myöskään  voi  sydämensä  syvim- 
mästä syvyydestä  kaivata  muuta  "isänmaa- 
ta" kuin  ainoastaan  sitä  oikeata,  missä  hän 
on  lapsuutensa  päivät  viettänyt  ja  mistä 
hänen  nuoruutensa  muistot  muistuvat  mie- 
leen. Hän  voi  valita  itselleen  ja  omistaa 
uuden  " isänmaan",  ehkäpä  pitääkin  siitä, 
mutta  hän  ei  voi  sitä  niin  tulisesti  ja  eheästi 
rakastaa  ja  kaivata,  kuin  hän  kaipaa  sitä 
isän-  ja  synnyinmaata,  jossa  hän  lapsena 
lauloi  ja  leikki. 

—  Tällaisia  ovat  tunteet,  joita  voi  ainoas- 
taan isänmaankaipuu  synnyttää.   Ne  ovat 

suurempia,  vilpittömämpiä,  puhtaampia  ja 
jalompia  kuin  nuo  tyytyväisyyden  tunteet, 
joita  voi  herättää  kulta  ja  hyvinvointi.  Ne 
ovat  tunteita,  joita  me  siirtolaiset  ainoastaan 
voimme  tuntea. 

Ystävät,  eläköön  meissä  isänmaankaipuu ! 
Karaiskoon  ja  jalostuttakoon  se  meitä!  Äl- 
köönkä ainoastaan  meissä  se  eläkö,  vaan  siir- 
tyköön tuo  sama  tuli  edes  osaksikaan  mei- 
dän lapsiimme,  meidän  jälkeläisiimme! 
Kuplikoon  tuon  tunteen  puro  heidänkin  suo- 
nissaan edes  pieninäkään  kuplina.  Meidän 
lapsemme  eivät  kyllä  sitä  tunnetta  tajua 
niinkuin  me,  vaikkapa  he  haluaisivatkin.  Sil- 
lä hehän  eivät  ole  siellä  syntyneet,  eivät  siel- 
lä eläneet  kuten  me.  Heidän  kehtonsa  ei  ole 
siellä  heilunut,  heidän  kehtolaulunsa  eivät  ole 
siellä  kaikuneet.  Heidän  synnyinmaansa  on 
tämä  maa.  Heidän  sankarinsa  ovat  Wash- 
ington, Lincoln  y.  m.  Sitä  emme  voi  kieltää. 
Ja  sehän  olisikin  ihan  luonnotonta  ja  tur- 
haa, sillä  se  on  luonnon  ja  historian  kulku,  ja 
niillä  on  omat  lakinsa.  Mutta  siltikään  em- 
me saa  olla  toimettomia  heidän  suhteensa. 
Meidän  on  tehtävä  mitä  meidän  on  mahdol- 
lista tehdä.  Emme  saa  sellaista  uskoa,  ettei 
se  maa  ja  kansa  olisi  minkään  arvoinen, 
josta  he  ja  me  olemme  polveutuneet,  ja  ettei 

siitä  olisi  muka  mitään  opittavaa  yhä  edel- 
leenkin. Jos  me  niin  teemme,  niin  olemme 
totisesti  huonoja  perinnön  jakajia.  Me  edus- 
taisimme kovin  kehnosti  sitä  kallista  perin- 
töä, jonka  isänmaamme  on  meille  myötä  an- 
tanut. Isänmaamme  ei  ole  ehkä  voinut  meil- 
le antaa  kaikkein  suurimpia  perintöjä.  Ken- 
ties monet  muut  maat  ovat  evästäneet  poi- 
kansa ja  tyttärensä  paremmillakin  henkisil- 
lä perintöosilla  kuin  meidän  maamme.  Mut- 
ta paljon  enemmän  sittenkin  on  niitä  maita, 
vieläpä  suuriakin  kansoja,  jotka  ovat  poi- 
kansa ja  tyttärensä  lähettäneet  tänne  paljon 
niukemmalla  henkisellä  pääomalla  varustet- 
tuna kuin  mitä  me  olemme  saaneet.  Ruu- 
miillisesti taasen  olemme  maailman  voimak- 
kain kansa.  Ei  meillä  siis  ole  napisemisen 
syytä,  vaan  päinvastoin  voimme  pystyssä 
päin  lapsillemme  vakuuttaa,  että  meidän  pie- 
ni kansamme  on,  karussa  pohjoisessa  kol- 
kassaan, voinut  antaa  lapsilleen  paremman 
kasvatuksen  kuin  monet  mahtavat  kansat 
paljon  suotuisammissa  oloissa.  Puhukaam- 
me tällä  tavalla  lapsillemme !  Silloin  he  tie- 
tävät polveutuvansa  kansasta,  joka  on  ko- 
vista vastuksista  huolimatta  saanut  yhtä 
paljon  ja  enemmänkin  aikaan  kuin  useimmat 
muut.  Kun  näin  puhumme  heille,  niin  saam- 

me  pian  nähdä  seuraukset.  Lapsemme  al- 
kavat enemmän  kunnioittaa  sitä  kansaa, 
josta  he  ja  me  polveudumme,  ja  samalla  mei- 
tä vanhempia  itseämmekin.  Ei  amerikalai- 
nen  koulu  opeta  oppilaille  velttoutta,  vaan 
lujuutta.  Heille  lakkaamatta  terotetaan 
juuri  sitä,  kuinka  se  ja  se  on  saanut  lujasti 
ponnistella  asemansa  saavuttamiseksi.  He 
siis  kyllä  helposti  ymmärtävät  antaa  arvoa 
niin  yksityisen  kuin  koko  kansankin  pon- 
nistuksille ja  tuntevat  suurta  kunnioitusta 
sitä  yksityistä  ja  koko  kansakuntaa  kohtaan, 
joka  mitä  suurimpain  ponnistusten  kautta 
on  itselleen  hankkinut  sekä  aineellisen  että 
henkisen  aseman. 

Monella  meikäläiselläkin  vielä,  lukuunotta- 
matta tässä  maassa  syntyneitä,  on  sellainen 
luulo,  että  tämänmaalainen  ei  anna  arvoa 
millekään  muulle  kuin  ainoastaan  itselleen  ja 
sille,  mitä  Amerikassa  on.  Ja  juuri  siitä 
syystä  niin  moni  erehtyy  ja  alkaa  vierottaa 
itseään  kaikesta  entisestä.  Ja  mikä  vielä 
hassumpaa,  ennen  kuin  hän  on  edes  ehti- 
nyt uuden  maan  kieltäkään,  saati  sitten  sen 
tapoja  oppia.  Sitä  tautia  sairastaa  moni 
meikäläinen.  Se  tuntuu  muka  niin  hienolta 
—  aivan  kuin  savolaiselle  siirapin  syönti  — 
kun  osaa  olla  niin  turkasen  toisenlainen  kuin 

nuo  muut  kansalaiset  ja  seurustella  vain 
muunkielisten  kanssa.  Mutta  siinäpä  se  on- 
kin se  " niksi",  että  ei  sittenkään  osaa  olla 
niin  "jänkki"  kuin  luulee  ja  pitäisi  olla.  Sil- 
lä amerikalaisen  tarkka  silmä  ja  terävä  ym- 
märrys tuossa  paikassa  vainuukin,  että  mi- 
kähän se  tuo  hänen  seuralaisensa  oikeastaan 
on  ja  alkaa  epäillä  ja  tarkastella.  Heti  hän 
huomaa  meidän  pellavapäämme,  joka  meil- 
lä melkein  kaikilla  on.  Mutta  ellei  jollakul- 
la meistä  sitä  olisikaan,  niin  hän  huomaa  toi- 
sen varmemman,  jopa  pettämättömän  omi- 
naisuutemme: jäykän  esiintymisen  ja  kan- 
keuden, tuon  meille  suomalaisille  synnynnäi- 
sen ja  tavallisen  ominaisuuden,  josta  ani 
harvat  meistä  vain  voivat  päästä.  Amerika- 
lainen  seurakumppanimme,  jolle  me  olemme 
muiksi  miehiksi  tekeentyneet,  on  siis  meidät 
keksinyt.  Silloin  on  käynyt  samoin  kuin 
varpuselle,  joka  meni  rastaalle  vieraaksi  lei- 
vosen puvussa.  Rastas  pian  hänet  tunsi 
varpuseksi  ja  lausui  hänen  oikean  nimensä 
ja  sukunsa  kaikkien  muiden  juhlaan  kutsut- 
tujen lintujen  kuullen,  käski  varpusen  men- 
nä kotiinsa  ja  vaihettaa  pukunsa  ja  tulla 
sitten  uudestaan  ja  esiintyä  vain  varpusena. 
Ja  rastas  vakuutti  sitten  kunnioittavansa 
varpusta  yhtä  paljon  kuin  muitakin  lintu- 

ja,  sanoipa  vielä  että  se  olisi  suuri  vahinko 
lintukunnalle,  jos  ei  olisi  ensinkään  oikeaa 
varpusta,  vaan  pelkkä  tuollainen  sekasikiö, 
joka  olisi  siltä  väliltä,  osaksi  leivonen  ja 
osaksi  varpunen.  Varpunen  totteli  suurem- 
man serkkunsa  neuvoa  ja  teki  kuten  käsket- 
tiin, vaikka  vaikealta  se  sillä  kertaa  tuntui 
ja  kunniaan  se  koski.  Mutta  sillä  oli  kui- 
tenkin sisua  voittaa  itsensä  tullakseen  jäl- 
leen omaksi  itseksensä. 

Meidän  "toiskielinen"  seuralaisemme  ei 
ehkä  käytännössä  ole  yhtä  rehellinen  meitä 
kohtaan  kuin  rastas  oli  varpuselle.  Mutta 
samalla  tavalla  hän  ajattelee  ja  mielessään 
arvostelee.  Hän  säälii  ja  samalla  inhoo. 
Hän  haluaisi  kunnioittaa  muita  ja  hän  tekisi 
sen,  jos  olisit  hänelle  esiintynyt  sinä,  mikä 
todellisesti  olet.  Mutta  nyt,  kun  tahdot  esiin- 
tyä jonakin  muuna  ja  todistat  olevasi  siltä 
väliltä,  hänen  kunnioituksensa  on  kovin  ra- 
j  otettu.  Omat  kansalaiset  sinua  siitä  syys- 
tä myöskin  alkavat  kohdella  samoin.  He 
huomaavat  hekin  väärän  pukusi  ja  lukevat 
lakinsa  sitä  mukaa.  Ja  silloin  sinä  olet  jou- 
tunut kummaan  asemaan:  sinä  olet  autta- 
mattomasti siltä  väliltä.  Sinua  hieman  ar- 
vostetaankin, mutta  samassa  myöskin  ylen- 
katsotaan sekä  kansalaisten  että  muunkie- 

listen  piirissä.  Sinua  voi  verrata  potkupal- 
loon: molemmilla  puolilla  se  otetaan  vas- 
taan, mutta  samalla  potkaistaan  jälleen  lu- 
jaa vauhtia  takaisin.  Sinä  olet  säälittävässä 
asemassa,  mutta  kukaan  ei  sinua  silti  erityi- 
sesti sääli.  Sinä  tahtoisit  olla  jotakin  erin- 
omaista ja  juuri  sen  tähden  et  ole  niin  mi- 
tään. Olet  eräänlainen  "amerikalainen  kar- 
jalainen" ja  voit  hyvällä  syyllä  sanoa  itses- 
täsi samoin  kuin  karjalaiset:  "Kah  mitä  myö 
ollaan?  Kun  myö  mennään  Venäehelle,  niin 
siellä  sanotaan  :  Kah  ruotshi  tulloo!  Ja  kun 
myö  mennään  Ruotshiin,  niin  siellä  sano- 
taan: ryssä  tulloo.  Kah  mitä  myö  ollaan?"  — 
Mahdollisesti  tässä  suuressa  juhlajoukos- 
sakin on  ainakin  joitakuita  sellaisia,  jotka 
ovat  silta  väliltä.  He  tahtoisivat  silloin  olla 
jotakin,  jota  he  eivät  ole.  He  tahtoisivat 
juosta  ulos  suomalaisesta  nahastaan  ja  olla 
amerikalaisia,  mutta  sitä  he  kuitenkaan  ei- 
vät voi  tehdä.  Kuuleppas  sinä  valkopäinen 
nuori  nainen  ja  nuori  mies!  Älä  häpeä  pel- 
lavapäätäsi,  älä  jäykkää  esiintymistäsi  älä- 
kä hidasta  käytöstäsi!  Nämä  kaikki  ovat 
sinun  omia  ominaisuuksiasi,  juuri  näistä  si- 
nut tunnetaan  ja  myöskin  näiden  tähden  tai 
näistä  huolimatta  sinua  suuressa  määrin 
kunnioitetaan.  Jos  ei  sinun  tukkasi  olisi  vai- 

kea,  jos  ei  sinun  esiintymisesi  olisi  kankea, 
et  sinä  ehkä  olisikaan  suomalainen.  Sinä 
olisit  vaikka  joku  muu,  eikä  koskaan  sinun 
osaksesi  tulisi  sitä,  mikä  aina  tulee  todellisen 
suomalaisen  osaksi.  Kaikki,  jotka  tuntevat 
oikean  suomalaisen  naisen  ja  miehen,  kun- 
nioittavat häntä.  Hän  on  jäykkä,  rehellinen 
ja  taloudellinen.  Hän  voi  tulla  toimeen  siel- 
lä, missä  muita  puute  hätyyttää.  Hän  voi 
kestää  kesän  lämpöä  ja  talven  kylmyyttä. 
Hän  voi  rakentaa  kotinsa  synkkään  erämaa- 
han ja  sielläkin  elää  perheensä  kanssa  onnel- 
lisena. Mutta  vielä  enemmän:  hän  voi  säi- 
lyttää kansallisuutensa  ja  kielensä,  jos  hän 
tahtoo,  vaikeammissakin  oloissa,  kuin  ehkä 
mikään  muu  kansa  koko  maailmassa.  Ame- 
rika  on  todellinen  sulatusuuni  ja  se  on  jo 
sulattanut  miljoonia  itseensä.  Joskus  se 
sulattaa  meidätkin.  Meidän  asiamme  ei  kui- 
tenkaan ole  ilman  muuta  sulattaa  itseämme, 
vaan  pikemminkin  sulaa  itsestämme,  kun  se 
aika  tulee.  Ja  se  aika  tulee  kyllä  kerran.  Mut- 
ta jos  me  esiinnymme  todellisina,  kunnioitet- 
tavina suomalaisina,  niinkuin  meidän  kai- 
kesta huolimatta  aina  tulee,  niin  kauan  tule- 
vat suomalaiset  laulut  ja  suomen  kieli  kai- 
kumaan näilläkin  pohjois-Minnesotan  kau- 
niilla saloilla.  Eläköön  siis  suomalaisuus! 

